നായര്: ഞാനെന്നൊരു യൂണിയന് ടെറിട്ടറി\nഞാനെന്നൊരു യൂണിയന് ടെറിട്ടറി\nകണ്ണൂരില് ഓരോ രാഷ്ട്രീയകൊലപാതകങ്ങളുണ്ടാകുമ്പോഴും ഞങ്ങള് തെക്കര് പറയും അതു ഞങ്ങളുടെ നാടല്ല, ഞങ്ങളൊത്തു ചോദിക്കും വടക്കേ മലബാറിനെ വേറേ സംസ്ഥാനമാക്കിക്കൂടേ?\nതിരുവനന്തപുരത്തുനിന്ന് പുതിയ ഗുണ്ടാക്കഥകള് ഉയരുമ്പോള് ഞങ്ങള് വടക്കര് പറയും അതു ഞങ്ങളുടെ നാടല്ല, ഞങ്ങളൊത്തു ചോദിക്കും തെക്കന് തിരുവിതാംകൂറിനെ വേറേ സംസ്ഥാനമാക്കിക്കൂടേ?\nകോട്ടയം പട്ടണത്തിലൊരുകിണറ്റില് കന്യാസ്ത്രീയുടെ ശവം പൊങ്ങുമ്പോള് ഞങ്ങള് നാട്ടിന്‍പുറത്തുകാര് പറയും അതു ഞങ്ങളുടെ നാടല്ല, ഞങ്ങളൊത്തു ചോദിക്കും കോട്ടയം മുനിസിപ്പാലിറ്റിയെ ഒരു യൂണിയന് ടെറിട്ടറിയാക്കിക്കൂടേ?\nകപ്പ തിന്നുന്ന ഞാന് പറയും, കൊള്ളി തിന്നുന്നവനും പൂള തിന്നുന്നവനും പുതിയ സംസ്ഥാനം കൊടുത്തുകൂടേ? മരച്ചീനി തിന്നുന്നവന് ഒരു യൂണിയന് ടെറിട്ടറിയെങ്കിലും?\nകപ്പളങ്ങ തിന്നുന്ന ഞാന് പറയും, ഓമയ്ക്ക തിന്നുന്നവനും കര്‍മ്മൂസ് തിന്നുന്നവനും പുതിയ സംസ്ഥാനം കൊടുത്തുകൂടേ? പപ്പായ തിന്നുന്നവന് ഒരു യൂണിയന് ടെറിട്ടറിയെങ്കിലും?\nബസ്സിയിലെ കാബേജുവറവല് പാത്രത്തിലെ മൊട്ടക്കോവൂസുതോരനെ ഉപ്പേരിയെന്നുവിളിച്ചുകളിയാക്കാതിരിക്കാന് അവരെ വെവ്വേറെ സംസ്ഥാനങ്ങളിലാക്കണ്ടെ?\nവടക്കന് വരുത്തുന്ന വാരികയിലെ പൈങ്കിളി നായിക എന്നാത്തിനാ എന്നു ചോദിക്കാതിരിക്കാന്, തെക്കന്റെ സീരിയലിലെ പെണ്‍കിളിയെ ആരും ഓപ്പോളേ എന്നു വിളിക്കാതിരിക്കാന് നമുക്ക് വെവ്വേറെ സംസ്ഥാനങ്ങള് വേണ്ടേ?\nഹൈക്കോടതിക്ക് തിരുവനന്തപുരത്ത് ബെഞ്ചും നാരങ്ങാപ്പുറത്തും കസേരയും വരണമെങ്കില്?\nഒടുക്കം അങ്ങനെയങ്ങനെ ആലപ്പുഴയില് കാടും പീരുമേട്ടില് കടലും വരുന്ന കാലത്ത് ഞാനൊരു യൂണിയന് ടെറിട്ടറിയാകും. അച്ഛന് ഹൈക്കമാന്റും അമ്മപ്പോളിറ്റ് ബ്യൂറോയും എന്നെയെങ്ങനെ ഭരിക്കണമെന്നു തീരുമാനിക്കാന് കണിയാനെ വിളിച്ചു കവടി നിരത്തിക്കും.\nകണിശനും പണിക്കരുമൊക്കെ അപ്പോ വേറേ സംസ്ഥാനങ്ങളിലായിരിക്കുമല്ലോ?\nPosted by നായര് at 3:40 PM\nAdi December 9, 2009 at 6:43 PM\nഇരുമ്പാണിക്കു പകരം മുളയാണി വെച്ച കൊല്ലന്മാര്‍ക്കെല്ലാം സംസ്ഥാനങ്ങള് വീതിച്ചു കൊടുത്തു കഴിഞ്ഞാപ്പിന്നെ ഇന്ത്യാ മഹാരാജ്യത്ത് ആണി കുത്താന് സ്ഥലം ബാക്കി കാണുമോ എന്തോ?... തെലുങ്കാനക്കാരനും കൊടുത്ത് ഒന്ന്. ആസാമില് നിന്ന് തൊണ്ട കീറി കരയുന്ന ലിബറേഷങ്കാര്‍ക്ക് കൊട് ഒന്ന്. പിന്നെ മമതേടേ മാവോ യീസ്റ്റൊ എന്നും പറഞ്ഞു നടക്കുന്നവര്‍ക്ക്, വൈക്കോടെ പുലിമക്കള്‍ക്ക് ലങ്ങനെ ലങ്ങനെ...ഈ പന്നികള്‍ക്കൊക്കെ സംസ്ഥാനം കൊടുക്കുന്നതിനു പകരം ഒരോരോ രാജ്യം തന്നെ അങ്ങു കൊടുത്തിരുന്നെങ്കില് ഞാനടയ്ക്കുന്ന ടാക്സില് നിന്ന് ഒരു വീതം ഇവനെ ഒക്കെ തീറ്റിപ്പോറ്റാന് പോകുന്നതു നില്‍ക്കുമായിരുന്നു.\nshaji December 9, 2009 at 9:06 PM\nkawadi nirathi paryaan warunna kaniyaan edu nattukaranayirikkum\nജോണ് ചാക്കോ, പൂങ്കാവ് December 10, 2009 at 12:24 AM\nആര്യന് December 10, 2009 at 7:17 AM\narun December 10, 2009 at 7:43 AM\narun December 10, 2009 at 8:20 AM\narun December 10, 2009 at 8:21 AM\nകുറഞ്ഞതു രണ്ഡു സംസ്ഥാനം അത്യാവശ്യമായി വേണം .ആലപുഴക്കു വടക്കോട്ടും തെക്കോട്ടും ആയിക്കോട്ടെ .പിണറായിക്കു ഒന്നു അച്ചു സഖാവിനു മറ്റൊന്നു... എവിടെയാ ആപ്ലിക്കെഷന് കൊടുക്കേന്ടതു?\nkunju December 10, 2009 at 11:10 PM\nI needasamsthanam somewhere east of Arabian sea and west of Kayamkulam....\nAdithyan December 17, 2009 at 5:12 AM\nകേരളത്തെ 15 സംസഥാനങ്ങളായി വിഭജിക്കാന് പോണൂന്ന്. ഓരോ ജില്ലയും ഓരോ സംസ്ഥനമാവും. എന്നാല് 14 അല്ലേ ആവൂ എന്നു വിചാരിച്ചു കാണും അല്ലേ? അവസാനത്തേത് കേയെസാര്‍ട്ടീസി-സംസഥാനം\nആരുടെയുമല്ലാത്ത നായര് December 20, 2009 at 3:49 PM\nAdi: ധാര്‍മ്മികരോഷത്തിനു രണ്ടുകിലോ പിന്തുണ. ടാക്സൊക്കെ അടയ്ക്കുന്ന നമ്മള്‍ക്കും ടാക്സീടെ ഡോറുപോലും അടയ്ക്കാന് കിട്ടാത്ത പാവങ്ങള്‍ക്കുമൊന്നും സംസ്ഥാനം കൊണ്ട് നോ ഗുണം.\nതൊടക്കത്തെ അടിയും ഒടുക്കത്തെ അടിത്യാനും ഒരാളുതന്നേ? ആ പന്നിവിളിയിലിരിക്കുന്നതല്ലിയോ കുളൂ? നേരം വെളുക്കണതിനു മുന്നേ കമന്റിട്ടതുകൊണ്ടാണോ ആദ്യത്തെ പ്രൊഫൈലന് തെളിയാത്തത്?\nഷാജി: കണിയാന്റെ നാടുകണ്ടുപിടിക്കാനൊന്ന് കവടി നിരത്തിയാലോ?\nജോണ് ചാക്കോ പൂങ്കാവ്: :)\nഅരുണ്: ത്രാവണ്‍കോറും കൊച്ചിയും മലബാറുമാക്കി കേരളത്തെ പിരിക്കാമെന്നേ. ആപ്ലിക്കേഷന് എവിടെ കൊടുക്കണമെന്ന അഡ്രസ്സ് ഏതേലും പി‌എസ്‌സി ക്വസ്റ്റ്യന് പേപ്പറില് കാണണം.\nkunju: സുനാമി ഫണ്ട് അടിക്കാനുള്ള പ്ലാന് വല്ലതുമാണോ? കുഞ്ഞുകയ്യില് കൊള്ളുമോ?\nആദിത്യോ കിടിലം :) ഇപ്പം പതിനഞ്ചല്ല താലുക്ക് കണക്കിനാ രെജിസ്റ്റ് റേഷന്. പണ്ടൊക്കെ എന്തു സൊഹമായിരുന്നു. E-യിലോ F-ഇലോ തീര്‍ന്നാല് എര്‍ണാകുലം. നൊസ്റ്റാള്‍ജിയ


ദൈവത്തിന്‍റെ വഴികളും, പ്രവര്‍ത്തികളും – ദൈനംദിന ജീവശബ്ദം\nദൈവത്തിന്‍റെ വഴികളും, പ്രവര്‍ത്തികളും\nഇന്ന് അനേകര് ദൈവത്തിന്‍റെ അത്ഭുത പ്രവര്‍ത്തികളെ അവരുടെ ജീവിതത്തില് അറിഞ്ഞവര് ആണ്. അത് നല്ലത് തന്നെ. എന്നാല് നാം മനസ്സിലാക്കേണ്ടത്, ഇന്നുള്ള ആരെക്കാളും നന്നായി ദൈവത്തിന്‍റെ പ്രവര്‍ത്തികളെ അറിഞ്ഞവര് ആയിരുന്നു ഇസ്രായേല് മക്കള്. ചെങ്കടല് കണ്ണിനു മുന്‍പില് വിഭജിക്കപ്പെട്ടതും, പാറയില് നിന്നും വെള്ളം പുറപ്പെട്ടതും കണ്ടവര്. നാല്‍പതു വര്‍ഷങ്ങള് മന്നയും, കാടപക്ഷിയും ദിവസേന അത്ഭുതകരമായി ലഭിച്ചവര്. എന്നാല് ദൈവം അവരെപ്പറ്റി പറയുന്നത് ഇങ്ങനെയാണ്: "എങ്കിലും അവരിൽ മിക്കപേരിലും ദൈവം പ്രസാദിച്ചില്ല, അവരെ മരുഭൂമിയിൽ തള്ളിയിട്ടുകളഞ്ഞു എന്നു നിങ്ങൾ അറിയാതിരിക്കരുതു എന്നു ഞാൻ ആഗ്രഹിക്കുന്നു".\nചിന്താഭാഗം: സങ്കീര്‍ത്തനങ്ങള് 103:7\nഅവൻ തന്റെ വഴികളെ മോശെയെയും തന്റെ പ്രവൃത്തികളെ യിസ്രായേൽമക്കളെയും അറിയിച്ചു\nഈ വേദഭാഗത്ത് ദൈവത്തിന്‍റെ വഴികളെ അറിഞ്ഞ മോശയെയും ദൈവത്തിന്‍റെ പ്രവര്‍ത്തികളെ അറിഞ്ഞ ഇസ്രായേല്‍മക്കളെയും പറ്റിയാണ് ദാവീദ് പറയുന്നത്.\nഎന്താണ് ദൈവത്തിന്‍റെ വഴികളെ അറിയുകയും, പ്രവര്‍ത്തികളെ അറിയുകയും തമ്മിലുള്ള വ്യത്യാസം?\nഇന്ന് അനേകര് ദൈവത്തിന്‍റെ അത്ഭുത പ്രവര്‍ത്തികളെ അവരുടെ ജീവിതത്തില് അറിഞ്ഞവര് ആണ്. അത് നല്ലത് തന്നെ. എന്നാല് നാം മനസ്സിലാക്കേണ്ടത്, ഇന്നുള്ള ആരെക്കാളും നന്നായി ദൈവത്തിന്‍റെ പ്രവര്‍ത്തികളെ അറിഞ്ഞവര് ആയിരുന്നു ഇസ്രായേല് മക്കള്. ചെങ്കടല് കണ്ണിനു മുന്‍പില് വിഭജിക്കപ്പെട്ടതും, പാറയില് നിന്നും വെള്ളം പുറപ്പെട്ടതും കണ്ടവര്. നാല്‍പതു വര്‍ഷങ്ങള് മന്നയും, കാടപക്ഷിയും ദിവസേന അത്ഭുതകരമായി ലഭിച്ചവര്. എന്നാല് ദൈവം അവരെപ്പറ്റി പറയുന്നത് ഇങ്ങനെയാണ്.\n1 കൊരിന്ത്യര് 10:5: എങ്കിലും അവരിൽ മിക്കപേരിലും ദൈവം പ്രസാദിച്ചില്ല, അവരെ മരുഭൂമിയിൽ തള്ളിയിട്ടുകളഞ്ഞു എന്നു നിങ്ങൾ അറിയാതിരിക്കരുതു എന്നു ഞാൻ ആഗ്രഹിക്കുന്നു.\nഎബ്രായര് 3:10: നിങ്ങളുടെ പിതാക്കന്മാർ എന്നെ പരീക്ഷിച്ചു നാല്പതു ആണ്ടു എന്റെ പ്രവൃത്തികളെ കണ്ടിട്ടും എന്നെ ശോധനചെയ്തു.അതുകൊണ്ടു എനിക്കു ആ തലമുറയോടു നീരസം ഉണ്ടായി.\nഎന്തായിരുന്നു ദൈവത്തിന്‍റെ അത്ഭുത പ്രവര്‍ത്തികള് അറിഞ്ഞ ഇസ്രായേല് മക്കള്‍ക്ക് പറ്റിയ തെറ്റ്? അത് ദൈവം തന്നെ അടുത്ത വാക്യത്തില് പറയുന്നു.\n“അവർ എന്റെ വഴികളെ അറിയാത്തവർ എന്നും ഞാൻ പറഞ്ഞു;”\nഅവര് ദൈവത്തിന്‍റെ പ്രവര്‍ത്തികളെ അറിയുകയും, തന്‍റെ വഴികളെ അറിയാതെയിരിക്കുകയും ചെയ്തു. അതിനാല് അവര്‍ക്ക് നഷ്ടം ആയതു എന്താണ്? അതും ദൈവം തന്നെ പറയുന്നു.\nഎബ്രായര് 3:11 അവർ എന്റെ സ്വസ്ഥതയിൽ പ്രവേശിക്കയില്ല എന്നു ഞാൻ എന്റെ ക്രോധത്തിൽ സത്യം ചെയ്തു.\nദൈവത്തിന്‍റെ പ്രവര്‍ത്തികള് മാത്രം കാണുകയും, തന്‍റെ വഴികളെ അറിയാതെയിരിക്കുകയും ചെയ്യുമ്പോള് നമുക്ക് നഷ്ടമാകുന്നത്, അവന്‍റെ സ്വസ്ഥത ആണ്. അത് മനസ്സിലാക്കിയത് കൊണ്ടാണ് എല്ലാ യിസ്രായേല് ജനങ്ങളില് നിന്നും തികച്ചും വ്യത്യസ്തമായി മോശ ദൈവത്തെയും അവിടുത്തെ വഴികളെയും അറിയാന് ആഗ്രഹിച്ചത്.\nപുറപ്പാടു: 33:13-14 ആകയാൽ എന്നോടു കൃപയുണ്ടെങ്കിൽ നിന്റെ വഴി എന്നെ അറിയിക്കേണമേ; നിനക്കു എന്നോടു കൃപയുണ്ടാകുവാന്തക്കവണ്ണം ഞാൻ നിന്നെ അറിയുമാറാകട്ടെ;\nഅതിന്നു അവൻ: എന്റെ സാന്നിദ്ധ്യം നിന്നോടുകൂടെ പോരും; ഞാൻ നിനക്കു സ്വസ്ഥത നല്കും എന്നു അരുളിച്ചെയ്തു.\nദൈവത്തെ അറിയുന്നതില്‍കൂടി,ദൈവീക സാന്നിദ്ധ്യത്താല് ലഭിക്കുന്ന ദൈവീക സ്വസ്ഥത മനസ്സിലാക്കിയതിനാല് ആണ് പൌലോസ് “അവനെ അറിയുക” എന്നത് തന്‍റെ ജീവിതത്തിലെ ഏറ്റവും വലിയ ആഗ്രഹം ആയി പറയുന്നത്. അതിനാലാണ് ദൈവത്തെ അറിയുന്നത്, ക്രിസ്തുവിനെ അറിയുന്നത് തന്നെയാണ് നിത്യജീവന് എന്ന് കര്‍ത്താവ് പറഞ്ഞത്.\nയോഹന്നാന് 17:3 ഏകസത്യദൈവമായ നിന്നെയും നീ അയച്ചിരിക്കുന്ന യേശുക്രിസ്തുവിനെയും അറിയുന്നതു തന്നേ നിത്യജീവൻ ആകുന്നു.\nഅതെ, യഥാര്‍ത്ഥത്തില് ദൈവീക സ്വസ്ഥതയാണ് ദൈവത്തിന്‍റെ വഴികളെ അറിയുമ്പോള് നമുക്ക് ലഭിക്കുന്നത്. ദൈവത്തിന്‍റെ വഴികളെ അറിയുക എന്നാല് ദൈവത്തെ അടുത്ത് അറിയുക തന്നെയാണ്. അപ്പോള് ദൈവത്തിന്‍റെ വഴികള് നമ്മുടെ വഴികളില് നിന്നും എത്ര മാത്രം വ്യത്യസ്തവും ഉന്നതവും ആണ് എന്ന് വ്യക്തമാകും.\nയെശയ്യാവ് 55:9: ആകാശം ഭൂമിക്കുമീതെ ഉയർന്നിരിക്കുന്നതുപോലെ എന്റെ വഴികൾ നിങ്ങളുടെ വഴികളിലും എന്റെ വിചാരങ്ങൾ നിങ്ങളുടെ വിചാരങ്ങളിലും ഉയർന്നിരിക്കുന്നു.\nയഥാര്‍ത്ഥത്തില് ദൈവത്തെ അറിയുമ്പോള് നമുക്ക് നമ്മുടെ എല്ലാ സ്വയ പദ്ധതികളും വഴികളും വിട്ടു ദൈവത്തിങ്കലേക്കു തിരിയുവാനും, നമ്മുടെ വഴികളെക്കാളും, വിചാരങ്ങളെക്കാളും അത്യന്തം ഉന്നതമായ അവിടുത്തെ വിചാരങ്ങള്‍ക്ക് , ദൈവീക വഴികള്‍ക്ക് കീഴടങ്ങാനും കഴിയും.അപ്പോഴാണ് ദൈവത്തെ അറിയുന്നതില് കൂടി ലഭിക്കുന്ന യഥാര്‍ത്ഥ സ്വസ്ഥത നമുക്ക് പ്രാപിക്കാന് കഴിയുക.\nഇത് വായിക്കുന്ന പ്രിയപ്പെട്ടവരെ, നിങ്ങള് ദൈവത്തിന്‍റെ പ്രവര്‍ത്തികള് നിങ്ങളുടെ ജീവിതത്തില് അറിഞ്ഞവര് മാത്രമാണോ? അതോ, ദൈവത്തെ അടുത്ത് അറിഞ്ഞതിനാല്, അവന്‍റെ വഴികളെ അറിഞ്ഞതിനാല്, അവന്‍റെ വഴികള്‍ക്ക് പൂര്‍ണ്ണമായി കീഴടങ്ങി അവന്‍റെ സ്വസ്ഥതയില് പ്രവേശിച്ചവരോ? അപ്രകാരമുള്ള ഒരു ജീവിതത്തിലേക്ക് കടക്കുവാന് ദൈവം നിങ്ങളെ സഹായിക്കട്ടെ.


വരാനിരിക്കുന്നത് വേദനയുടെ രണ്ടാഴ്ച്ച, തുറന്നുപറഞ്ഞ് ട്രംപ്\nകോവിഡ് 19നെതിരെ അമേരിക്ക നടപടികള് ശക്തമാക്കിയാല് പോലും ഒരു ലക്ഷത്തിലേറെ മരണങ്ങള് സംഭവിക്കാമെന്ന മുന്നറിയിപ്പുകളുണ്ട്...\n01 Apr, 2020 at 06:18 AM\nവരാനിരിക്കുന്നത് വളരെ ദുഷ്‌കരമായ ദിവസങ്ങളെന്ന് തുറന്നുപറഞ്ഞ് അമേരിക്കന് പ്രസിഡന്റ് ഡോണള്‍ഡ് ട്രംപ്. ചൊവ്വാഴ്ച്ച മാധ്യമങ്ങളെ കാണുമ്പോഴായിരുന്നു അമേരിക്ക നേരിടുന്ന കോവിഡ് പ്രതിസന്ധിയുടെ ആഴം ഡോണള്‍ഡ് ട്രംപ് വ്യക്തമാക്കിയത്. 1.75 ലക്ഷത്തിലേറെ പേര്‍ക്ക് കോവിഡ് 19 സ്ഥിരീകരിച്ചിട്ടുള്ള അമേരിക്ക മരണത്തിന്റെ കാര്യത്തില് ഇറ്റലിക്കും സ്‌പെയിനും പിന്നിലാണുള്ളത്. 3400ലേറെ പേര്‍ക്കാണ് കോവിഡ് ബാധിച്ച് അമേരിക്കയില് ഇതുവരെ ജീവന് നഷ്ടമായിരിക്കുന്നത്.\nഅമേരിക്കക്ക് വരാനിരിക്കുന്നത് അത്യന്തം വേദനാജനകമായ ആഴ്ച്ചകളാണെന്നാണ് പ്രസിഡന്റ് ട്രംപ് ചൊവ്വാഴ്ച്ച പറഞ്ഞത്. ഏപ്രില് മധ്യത്തോടെ മരണ സംഖ്യ ഇനിയും ഉയരുമെന്ന ആശങ്കയും അദ്ദേഹം പങ്കുവെച്ചു. കോവിഡിനെ തുടര്‍ന്ന് 24 മണിക്കൂറിനകം 865 അമേരിക്കക്കാര്‍ക്ക് ജീവന് നഷ്ടമായെന്ന റിപ്പോര്‍ട്ടുകളും പുറത്തുവന്നിട്ടുണ്ട്.\nഅമേരിക്കന് സമ്പദ്‌വ്യവസ്ഥ ഈസ്റ്ററിന് (ഏപ്രില് 12) മുമ്പ് പൂര്‍വ്വസ്ഥിതിയിലാകുമെന്ന പ്രതീക്ഷയായിരുന്നു ദിവസങ്ങള്‍ക്ക് മുമ്പ് ട്രംപ് പ്രകടിപ്പിച്ചിരുന്നത്. എന്നാല് ദിവസങ്ങള് പിന്നിട്ടപ്പോഴേക്കും അമേരിക്കയില് മാത്രം മരണസംഖ്യ ലക്ഷങ്ങളിലാകാമെന്ന ആശങ്ക അദ്ദേഹത്തിന് പങ്കുവെക്കേണ്ടി വന്നു.\nകോവിഡ് 19നെതിരെ അമേരിക്ക ഇനി ലോക്ഡൗണ് അടക്കമുള്ള മുന്‍കരുതല് നടപടികള് ശക്തമാക്കിയാല് പോലും ഒരു ലക്ഷത്തിനും 2.40 ലക്ഷത്തിനും ഇടയില് അമേരിക്കക്കാര് മരിക്കുമെന്നാണ് ഡോ. ആന്റണി ഫോസി പറഞ്ഞത്. അമേരിക്കയിലെ നാഷണല് ഇന്‍സ്റ്റിറ്റ്യൂട്ട് ഓഫ് അലര്‍ജി ആന്റ് ഇന്‍ഫെക്ഷ്യസ് ഡിസീസസിന്റെ ഡയറക്ടറാണ് അദ്ദേഹം. പ്രത്യേകിച്ച് നടപടികളൊന്നും സ്വീകരിച്ചില്ലെങ്കില് മരണസംഖ്യ 20 ലക്ഷം കവിയുമെന്ന ഭീതിയും ഡോ. ആന്റണി ഫോസി പങ്കുവെച്ചിരുന്നു.\nനേരത്തെ ഫ്ളുവിനോടാണ് കൊറോണ വൈറസിനെ ട്രംപ് താരതമ്യപ്പെടുത്തിയിരുന്നത്. ആയിരങ്ങള് ഓരോ സീസണിലും ഫ്ളു വന്ന് മരിക്കാറുണ്ടെന്ന് കരുതി രാജ്യം അടച്ചിടാനാവില്ലെന്നും ദിവസങ്ങള്‍ക്ക് മുമ്പ് ട്രംപ് പറഞ്ഞിരുന്നു. ആ അഭിപ്രായവും ട്രംപ് തിരുത്തി. 'നിരവധി പേര് ഇത് ഫ്ളു പോലെയാണെന്നാണ് പറയുന്നത്. എന്നാല് കോവിഡ് ഫ്ളു അല്ല. അതിനേക്കാള് വളരെ മാരകമാണ്' എന്നാണ് ട്രംപിന്റെ പുതിയ അഭിപ്രായം. അമേരിക്ക ലോക്ഡൗണില് തുടരുന്ന ഏപ്രില് 30 വരെ താന് വൈറ്റ് ഹൗസില് തന്നെയായിരിക്കുമെന്നും ട്രംപ് അറിയിക്കുന്നുണ്ട്.\nലോകത്ത് ഒന്‍പത് ലക്ഷം കോവിഡ് ബാധിതര്; മരണം 47,000 കവിഞ്ഞു\nഎന്തെങ്കിലും മാന്ത്രിക വെടിയുണ്ടകളോ സൂപ്പര് വാക്‌സിനുകളോ ഫലപ്രദമായ ചികിത്സകളോ ഒന്നും കോവിഡിനെതിരെ നിലവിലില്ലെന്നാണ് വൈറ്റ് ഹൗസ് കൊറോണ വൈറസ് കോര്‍ഡിനേറ്റര് ഡെബോര്‍ഹ് ബിര്‍ക്‌സ് തുറന്നു സമ്മതിച്ചത്. അടുത്ത മുപ്പത് ദിവസത്തെ ജനങ്ങളുടെ പെരുമാറ്റവും ലോക്ഡൗണ് നിയന്ത്രണങ്ങള് പാലിക്കലുമായിരിക്കും അമേരിക്കയുടെ ഭാവി തീരുമാനിക്കുകയെന്നും ബിര്‍ക്‌സ് തുറന്നു പറയുന്നു.\nകോവിഡ്, നോട്ട് നിരോധനം, ജിഎസ്ടി.. ഈ പരാജയങ്ങള് ഹാര്‍വാര്‍ഡ് സ്കൂളിന്‍റെ ഭാവി പഠന വിഷയങ്ങളെന്ന് രാഹുല് ഗാന്ധി\nസാങ്കേതിക പ്രവര്‍ത്തകരുടെ പ്രതിഫലം കുറക്കാന് തീരുമാനിച്ചിട്ടില്ലെന്ന് മാക്ട ചെയര്‍മാന് ജയരാജ്\nഉയരെയില് സിദ്ധിഖിനൊപ്പം പാര്‍വ്വതി അഭിനയിക്കുമ്പോള് ഡബ്ള്യൂ.സി.സി എവിടെയായിരുന്നു? രൂക്ഷവിമര്‍ശവുമായി വിധു വിന്‍സെന്‍റ്\n'ഫെയര് ആന്‍ഡ് ലൗലി' പേര് മാറ്റി; പുതിയ പേരിനെതിരെ വ്യാപക വിമര്‍ശനം\nകോവിഡ് കാലത്തെ മണ്ടത്തരങ്ങള്: ന്യൂസിലന്‍റ് ആരോഗ്യമന്ത്രി രാജിവെച്ചു


നീളന് മുടികൊണ്ട് വസ്ത്രം; ശ്രദ്ധ പിടിച്ചുപറ്റി വീഡിയോ | Woman Wears Her Long Hair as Dress viral video\nനീളന് മുടികൊണ്ട് വസ്ത്രം; ശ്രദ്ധ പിടിച്ചുപറ്റി വീഡിയോ\nJun 28, 2021, 06:45 PM IST\nവൈറലാവാന് വേണ്ടി വിഗ്ഗ് ഉപയോഗിച്ചുവെന്നാണ് ചിലരുടെ അഭിപ്രായം\nImage: hepgul5 instagram page\nകാര്‍കൂന്തല് അഴകിനെക്കുറിച്ച് പാടാത്ത കവികളില്ല. കേശഭാരം ഒരു അലങ്കാരമായി കാണുന്നവര്‍ക്കിടയില് വിസ്മയമായി മാറിയിരിക്കുകയാണ് ഒരു യുവതി. തന്റെ നീളന് മുടികൊണ്ട് സ്‌റ്റൈലന് വസ്ത്രമൊരുക്കിയിരിക്കുകയാണ് ഇവര്. ഹെപ്ഗള്5എന്ന ഇന്‍സ്റ്റാഗ്രാം അക്കൗണ്ട് വഴിയാണ് ഈ വീഡിയോ പുറത്ത് വിട്ടിരിക്കുന്നത്.\nനീളന് മുടി മുന്‍വശത്തേക്ക് വിരച്ച് ഇട്ടിട്ടുണ്ട്. ഒരു ബെല്‍റ്റ് അരയില് കെട്ടിയിരിക്കുന്നു. കൂടെ ഒരു തൊപ്പിയും കണ്ണടയും. സാധാരണ വസത്രം ധരിച്ച് മുന്‍വശം മാത്രമാണ് മുടിയിഴകള് കൊണ്ട് സ്‌റ്റൈല് ചെയ്തിരിക്കുന്നത്\nവീഡിയോ പോസ്റ്റ് ചെയ്ത് നിമിഷങ്ങള്‍ക്കുള്ളില് തന്നെ നിരവധി പേരുടെ ശ്രദ്ധ പിടിച്ചു പറ്റി. മുടിയുടെ ഭംഗിയെ പ്രശംസിച്ചും നിരവധി പേര് കമന്റിട്ടു. വൈറലാവാന് വേണ്ടി വിഗ്ഗ് ഉപയോഗിച്ചുവെന്നാണ് ചിലരുടെ അഭിപ്രായം.\nContent Highlights: Woman Wears Her Long Hair as Dress viral video


11:56,7നവംബര് 2014-നു നിലവിലുണ്ടായിരുന്ന രൂപം (മൂലരൂപം കാണുക)\nയൂറോപ്യരുടെ കുടിയേറ്റത്തിനും ഏറെക്കാലം മുന്‍പു തന്നെ അമേരിക്കയില് തദ്ദേശീയ സംസ്കാരങ്ങള് പുരോഗതി പ്രാപിച്ചിരുന്നു. മായ, ആസ്ടെക്, ഇങ്കാ തുടങ്ങിയ സംസ്കാരങ്ങളൊക്കെത്തന്നെ പൂര്‍വാര്‍ധഗോളത്തിലെ പുരാതനസംസ്കാരങ്ങളോളം വളര്‍ച്ച നേടിയവയായിരുന്നു. യൂറോപ്യരുടെ ആക്രമണത്തില്‍പ്പെട്ട് ഇവ നാമാവശേഷമായി. ''''നോ: അമേരിക്ക (തെക്കേ); അമേരിക്ക (വടക്കേ); അമേരിക്കന് ആദിവാസികള്; അമേരിക്കന് ആഭ്യന്തരയുദ്ധം; അമേരിക്കന് സ്വാതന്ത്ര്യസമരം; ആസ്ടെക് സംസ്കാരം; ഇങ്കാ സംസ്കാരം; യുണൈറ്റഡ് സ്റ്റേറ്റ്സ്; കാനഡ; മെക്സിക്കോ; അര്‍ജന്റീന; ബ്രസീല്''''\nഈ താള് 3,214 തവണ സന്ദര്‍ശിക്കപ്പെട്ടിട്ടുണ്ട്.


കോണ്‍ഗ്രസ് തകര്‍ച്ചയിലേക്ക് പോകുന്നു ; എ വി ഗോപിനാഥ് – Kairali News | Kairali News Live\nകെപിസിസിക്ക് മേൽ സമ്മർദ്ദം ശക്തമാക്കി അനുകൂലികളുടെ യോഗം വിളിച്ചു ചേർത്ത് എ വി ഗോപിനാഥ്. പുനഃസംഘടന ഉണ്ടായേ പറ്റൂ. തന്നെ പാർട്ടിയിൽ നിന്ന് ചവിട്ടി പുറത്താക്കാൻ ചിലർ ശ്രമിക്കുന്നുണ്ടെന്നും നാളെ കഴിഞ്ഞ് തുടര് തീരുമാനമെടുക്കുമെന്നും എവി ഗോപിനാഥ് പറഞ്ഞു.\nകോണ്‍ഗ്രസ് തകര്‍ച്ചയിലേക്ക് പോകുന്നുവെന്നും കോണ്‍ഗ്രസിന്റെ തലപ്പത്ത് സുഖം അനുഭവിക്കുന്നവര് മാത്രമാണെന്നും എ വി ഗോപിനാഥ് മാധ്യമങ്ങളോട് പറഞ്ഞു.\nകോണ്‍ഗ്രസിലെ ഗ്രൂപ്പുകൾക്കെതിരെ ശക്തമായ വിമർശനമുന്നയിച്ചിട്ടും നേതൃത്വത്തിൻ്റെ ഭാഗത്ത് നിന്ന് നടപടി യുണ്ടാത്തതിനെ തുടർന്നാണ് എവി ഗോപിനാഥ് അനുകൂലികളുടെ യോഗം വിളിച്ചു ചേർത്തത്. കെ സുധാകരൻ വന്നു പോയപ്പോൾ പ്രതീക്ഷയുണ്ടായിരുന്നു എന്നാൽ തുടർനടപടികളുണ്ടായില്ല.\nകോൺഗ്രസിനകത്ത് അവഗണന നേരിടാൻ തുടങ്ങിയിട്ട് 20 വർഷമായി. താനടക്കമുള്ള പ്രവർത്തകരുടെ പ്രയാസങ്ങൾ നേതാക്കൾക്ക് മനസ്സിലാവുന്നില്ല. പ്രശ്നം പരിഹരിക്കാമെന്ന് ഉമ്മൻ ചാണ്ടി പറഞ്ഞതിനാൽ ഒരു ദിവസം കൂടി കാത്തിരിക്കുകയാണ്.\nതന്നെ പാര്‍ട്ടിയില് നിന്ന് എന്നെ പുകച്ചു പുറത്തു ചാടിക്കാൻ ചിലർ ബോധപൂർവം ശ്രമിക്കുന്നു. ഇപ്പോള് നിയമസഭയില് ഉള്ള പലരേയും പുറത്തിരുത്തുകയെന്നത് കൂടി അവരുടെ ലക്ഷ്യമാണ്.\nപെരിങ്ങോട്ടു കുറിശ്ശിയില് ചേര്‍ന്ന യോഗത്തില് കോണ്‍ഗ്രസ് മണ്ഡലം ഭാരവാഹികളും പഞ്ചായത്ത് അംഗങ്ങളും പങ്കെടുത്തു. മറ്റന്നാള് കോണ്‍ഗ്രസ് നേതൃത്വത്തിന്‍റെ അവഗണനയ്ക്കെതിരെ നിര്‍ണായകമായ രാഷ്ട്രീയ തീരുമാനം എവി ഗോപിനാഥ് എടുക്കുമെന്നാണ് സൂചന.\nTags: -kerala electionav gopinadhChennithalacongressElectionOOMMEN CHANDYUDF


ആര്‍ദ്രത - Sayahna\nനവ: പ്രാദേശികസമൂഹങ്ങള് ഉണ്ടായാല് സ്ഥിതിമാറും. ഓരോരുത്തര്‍ക്കും അനേകരുടെ ശക്തി ഒന്നിച്ചുകൂടുമ്പോളുണ്ടാകും. അപ്പോള് മാത്രമേ മനുഷ്യന്റെ കഴിവുകളുടെ ചുരുള്‍വിടരാന് തുടങ്ങൂ. പ്രാദേശികസമൂഹജീവിതം തുടങ്ങുന്നതിനുപകരം ഓരോ കാര്യത്തിനും ഇനിയും നാടുതോറും പ്രത്യേകം പ്രത്യേകം യൂണിറ്റുണ്ടാക്കാന് ശ്രമിച്ചാല് ശിഥിലീകരണം വര്‍ദ്ധിക്കും. പരിശ്രമം എല്ലാം പാഴായിക്കൊണ്ടേയിരിക്കും. ആത്മാര്‍ത്ഥതയും ത്യാഗവും ഒന്നും നമ്മെ രക്ഷിക്കുകയില്ല. പരമപ്രധാനമായ കാര്യം പരസ്പരം കണ്ണിചേരുമോ എന്നതു തന്നെയാണ്.\nഞാന്: കണ്ണിചേര്‍ന്നാല് മൂല്യങ്ങള് ചോര്‍ന്നുപോകാതിരിക്കും. വ്യക്തികളുടെ മൂല്യബോധത്തിനും അറിവിനും തങ്ങിനിന്നു രൂപപ്പെടാന് ഒരു തലം ഇന്നില്ല. ഒന്നിച്ചുനിന്നാലേ ആ തലം ഒരുങ്ങൂ. ആള്‍ക്കൂട്ടത്തിനിടയിലല്ല, സമുദായജീവിതത്തിലാണ് സംസ്‌കാരം വളരുന്നത്. സമൂഹജീവിതത്തിന്റെ അഭാവത്തില് മാനവസംസ്‌കാരം വളരുകയില്ല. ധീരവും ആത്മാര്‍ത്ഥവും ത്യാഗോജ്ജ്വലവും ലക്ഷ്യബോധമുള്ളതുമായ പ്രവര്‍ത്തനങ്ങള്‍പോലും പരാജയപ്പെടാന് കാരണം ഇനിയും അന്വേഷിക്കാതിരുന്നുകൂടാ. തഴയുണ്ട്; പായില്ല. നൂലുണ്ട്; വസ്ത്രമില്ല. കണ്ണിയുണ്ട്; ചങ്ങലയില്ല. ഇതാണ് നിഷ്ഫലതയുടെ കാരണം.\nനവ: മനുഷ്യനെസംബന്ധിച്ചിടത്തോളം ഈ നിഗമനം ശരിയല്ല. വ്യക്തിയുണ്ട്. സമൂഹമില്ല എന്നു പറയാമോ? വ്യക്തിയുമുണ്ട് സമൂഹവുമുണ്ട്. എന്നതല്ലേ സത്യം? പഞ്ചായത്തുമുതല് പാര്‍ലമെന്റുവരെ എത്ര എത്ര സംഘടനാരൂപങ്ങള് നമുക്കുണ്ട്. ഒന്നിലധികം സാമൂഹ്യസംഘടനകളില് അംഗമാകാത്ത ഒരാളെങ്കിലും കാണുമോ?\nഞാന്: ഏതെങ്കിലും തരത്തില് ഒരു സാമൂഹ്യബന്ധം കൂടാതെ ജീവിക്കാനാവാത്ത വര്‍ഗമാണ് നാം. മനുഷ്യന് സമൂഹജീവി ആയിപ്പോയി. വ്യക്തിയുമുണ്ട് സമൂഹവുമുണ്ട് എന്നംഗീകരിച്ചേ തീരൂ. പിന്നീടെവിടെയാണ് തകരാറു സംഭവിച്ചത്? എവിടെയോ തകരാറുണ്ടെന്നത് തീര്‍ച്ചയാണല്ലോ. അതുകണ്ടെത്തേണ്ടേ?\nമിനി: തീര്‍ച്ചയായും വേണം. അതു കണ്ടെത്തി തിരുത്തിയാല് ഭൂമിയില് മനുഷ്യജീവിതം സുഗമമാകും.\nഞാന്: ഞാന് കാണുന്നതുപറയാം. വ്യക്തികള്‍തമ്മില് ബോധപൂര്‍വം കണ്ണിചേര്‍ന്നുള്ള സമൂഹമല്ല ഇന്നുള്ളത്. ഇഷ്ടിക അടുക്കി ഭിത്തി കെട്ടിയിട്ടുണ്ട്. എന്നാല് ഇടയ്ക്കു സിമന്റുവച്ചിട്ടില്ല. അതുകൊണ്ട് എല്ലാം ഇടിഞ്ഞും മറിഞ്ഞും തകര്‍ന്നുപോകുന്നു. പിളരാത്ത ഒരു സംഘടനയും ഇന്നില്ലല്ലോ.\nരാജു: കുടുംബങ്ങള്‍ക്കുള്ളില്‍പോലും ബന്ധദാര്‍ഢ്യം കാണുന്നില്ല. ഒരു ചെറിയ കാറ്റുണ്ടായാല് ഭാര്യാഭര്‍ത്തൃബന്ധം പൊട്ടിപ്പോകും. എത്ര വേദനാജനകമാണീ അവസ്ഥ. വ്യക്തിബന്ധം ഉറപ്പാക്കുന്ന ഒരു സെമന്റ് കണ്ടെത്തിയേ തീരൂ.\nഞാന്: രാമായണത്തിന്റെ സമാപനത്തില് രാമരാജ്യത്തെപ്പറ്റി പറയുന്ന ഭാഗത്ത് ഈ സെമന്റിനെപ്പറ്റി പറയുന്നുണ്ട്.\n“എല്ലാവനുമുണ്ട് ‘അനുകമ്പ ’ മാനസേ” അനുകമ്പയാണ് സെമന്റ്. ഓരോ മനസ്സും മറ്റുള്ളവരുടെ നേരെ ആര്‍ദ്രമാകാതെ സമൂഹരചന സുദൃഢമാകില്ല.\nRetrieved from "http://ml.sayahna.org/index.php?title=ആര്‍ദ്രത&oldid=9171"


രണ്ടു കുട്ടികൾ നയം മാറ്റി; ചൈനയില് ഇനി മൂന്ന് കുട്ടികൾ വരെയാകാം – Trueline News\nരണ്ടു കുട്ടികൾ നയം മാറ്റി; ചൈനയില് ഇനി മൂന്ന് കുട്ടികൾ വരെയാകാം\nജനനനിരക്ക് കുറയുന്നത് ഭാവിയിൽ ഭീക്ഷണിയാകുമെന്നത് മുന്നിൽ കണ്ട് ചൈന നയം മാറ്റുന്നു. വിവാദമായ ‘രണ്ടു കുട്ടികൾ’ എന്ന നയം അവസാനിപ്പിക്കുകയാണ്. ലോകത്തെ ഏറ്റവും ജനസംഖ്യയുള്ള രാജ്യമായ ചൈനയിൽ ഇനി ദമ്പതികൾക്ക് ഇപ്പോൾ മൂന്ന് കുട്ടികൾ വരെയാകാമെന്ന് സർക്കാർ വ്യക്തമാക്കി. രാജ്യത്തിന്റെ ജനനനിരക്ക് കുറയുന്ന പ്രശ്നത്തെ അഭിസംബോധന ചെയ്യാനാണ് ഭരണകക്ഷിയായ ചൈനീസ് കമ്മ്യൂണിസ്റ്റ് പാർട്ടി ഇത്തരമൊരു തീരുമാനമെടുത്തതെന്ന് പ്രസ്താവനയിൽ പറയുന്നു.\nബീജിങിൽ ചേർന്ന ചൈനീസ് കമ്യൂണിസ്റ്റ് പാർട്ടിയുടെ ഏറ്റവും പുതിയ പോളിറ്റ് ബ്യൂറോ യോഗത്തിലാണ് ഇക്കാര്യം തീരുമാനിച്ചത്. പി ബി യോഗത്തിൽ പ്രസിഡന്റും പാർട്ടി ജനറൽ സെക്രട്ടറിയുമായ ഷീ ജിൻപിംഗ അധ്യക്ഷത വഹിച്ചു. ഈ തീരുമാനം ‘നമ്മുടെ രാജ്യത്തിന്റെ ജനസംഖ്യാ ഘടന മെച്ചപ്പെടുത്തുന്നതിനും പ്രായമാകുന്ന ജനങ്ങളോട് സജീവമായി പ്രതികരിക്കുന്നതിന് ഒരു ദേശീയ തന്ത്രം നടപ്പിലാക്കാനും’ സഹായിക്കുമെന്ന് സി‌സി‌പി (ചൈനീസ് കമ്മ്യൂണിസ്റ്റ് പാർട്ടി) പ്രസ്താവനയിൽ പറയുന്നു.\n1978 ൽ ചൈന ആദ്യമായി ഒരു കുട്ടി നയം നടപ്പിലാക്കിയത് ചൈനീസ് തീരപ്രദേശങ്ങളിലെ സാമ്പത്തിക കുതിച്ചുചാട്ടം കമ്മ്യൂണിസ്റ്റ് നിയന്ത്രണത്തിലുള്ള രാജ്യത്ത് വലിയതോതിതുള്ള വികസന കുതിച്ചുചാട്ടത്തിന് തുടക്കമിടുമ്പോഴായിരുന്നു. എന്നാൽ, 2016 ജനുവരി മുതൽ, ദമ്പതികൾക്ക് രണ്ടു കുട്ടികൾ വരെയാകാമെന്ന് ചൈനീസ് കമ്യൂണിസ്റ്റ് പാർട്ടി തീരുമാനിച്ചിരുന്നു\nTags: China, Policy change, Three children


Kajal Aggarwal Wanted To Get Married In 2018 But Could Not For This Reason - Malayalam Filmibeat\n2018 ല് വിവാഹം കഴിക്കാനായിരുന്നു ആഗ്രഹം, അത് നടക്കാതെ പോയതിന്റെ കാരണം വെളിപ്പെടുത്തി കാജല്\n| Updated: Friday, December 7, 2018, 8:51 [IST]\nതമിഴ് - തെലുങ്ക് സിനിമാ ലോകത്ത് നിന്ന് തിരിയാന് നേരമില്ലാത്തത്ര തിരക്കിലാണ് കാജല് അഗര്‍വാള്. ഒന്നിനു പിറകെ ഒന്നായി സിനിമകള് വന്നു നിറയുന്നു. അതിനിടയില് സ്വന്തം ജീവിതം മറക്കാതിരുന്നാല് മതി എന്നാണ് കാജലിനോട് വീട്ടുകാരും ആരാധകരും പറയുന്നത്.\nവിവാഹം എന്നാണ് എന്ന ചോദ്യം എല്ലാവരും ചോദിക്കാന് തുടങ്ങിയിരുന്നു, ആദ്യമൊക്കെ ആ ചോദ്യത്തില് നിന്ന് ഒഴിഞ്ഞുമാറുമായിരുന്നെങ്കിലും ഇപ്പോള് അക്കാര്യത്തില് വ്യക്തമായ മറുപടി നല്‍കിയിരിയ്ക്കുകയാണ് കാജല് അഗര്‍വാള്.\nഈ വര്‍ഷം നടക്കേണ്ടതായിരുന്നു\n2018 ല് വിവാഹം കഴിക്കാനായിരുന്നു പദ്ധതിയെന്ന് കാജല് പറയുന്നു. എന്നാല് ഏറ്റവും തിരക്കുള്ള വര്‍ഷമായിരുന്നു 2018.. ആ തിരക്കിനിടയില് വിവാഹത്തെ കുറിച്ച് ആലോചിക്കാന് പോലും സമയം കിട്ടിയില്ല എന്നാണ് നടി പറഞ്ഞത്.\nഎന്തായാലും കാജല് തന്റെ വരനെ കണ്ടെത്തിയതാവും.. അതാരാണെന്ന് നടി ഔദ്യോഗികമായി പ്രഖ്യാപിച്ചിട്ടൊന്നുമില്ല. വിവാദമായ പ്രണയ ഗോസിപ്പുകളൊന്നും കാജലിന്റെ പേരില് ഇതുവരെയില്ല. വരനാരായിരിക്കും എന്നറിയാന് കാത്തിരിയ്ക്കുകയാണ് ആരാധകര്..\nഇങ്ങനെ ഷൂട്ടിങും തിരക്കുമായി ജീവിച്ചാല് ജീവിതം വേണ്ട് എന്നാണ് ആരാധകര് ചോദിക്കുന്നത്. സിനിമാ തിരക്കുകള്‍ക്കിടയില് വിവാഹവും ജീവിതവും മറന്ന് പോകരുതെന്ന് ഉപദേശിക്കാത്ത ആരാധകരുമില്ലാതെയല്ല.\nതമിഴില് പാരിസ് പാരിസ് എന്ന ചിത്രമാണ് കാജലിന്റേതായി റിലീസിനൊരുങ്ങുന്നത്. ബോളിവുഡില് ഹിറ്റായ ക്വീനിന്റെ റീമേക്കാണ് പാരിസ് പാരിസ്. തെലുങ്കില് കവചം എന്ന ചിത്രം ഡിസംബര്7ന് റിലീസാകും. ഇന്ത്യന് 2, പേരിട്ടിട്ടില്ലാത്ത ജയംരവി ചിത്രം എന്നിവയാണ് ഇനി കാജലിന് ചെയ്യാനുള്ളത്. ഇതൊക്കെ തീര്‍ത്ത് 2019 ല് കാജല് വിവാഹിതയാകും എന്ന് പ്രതീക്ഷിക്കാം..\nകാജല് അഗര്‍വാളിനെ കാണാന് യുവാവിന് നഷ്ടപ്പെട്ടത് 75 ലക്ഷം! ചതി മനസിലായപ്പോള് ആത്മഹത്യാശ്രമം\nബിക്കിനിയില് കാജല് അഗര്‍വാളിന്റെ അവധിയാഘോഷം! വൈറലായി ചിത്രങ്ങള്! കാണൂ\nകാജല് അഗര്‍വാളിന് പണത്തിനോട് ഇത്ര ആര്‍ത്തിയോ...?\nRead more about: kajal aggarwal telugu tamil marriage കാജല് അഗര്‍വാള് തമിഴ് തെലുങ്ക് വിവാഹം


കുട്ടന്മേനൊന് കഥകള്: October 2006\nഅടുത്ത ഒരു ബെല്ലോടു കൂടി...\nപ്രാഞ്ചിയേട്ടനും വിപഞ്ചികയുമൊക്കെ പ്രാകി പ്രാകി പെരുമ്പറ കൊട്ടി, ചുവരെഴുത്തുകളുമായി നടക്കുന്ന കാലം.\nഅന്ത കാലത്ത് നാലാം ക്ലാസ്സില് പഠിക്കുന്ന ഈയുള്ളവനും ഏഴാം ക്ലാസ്സില് പഠിക്കുന്ന വല്യച്ഛന്റെ മൂത്ത സന്താനഗോപാലനായ ബിജുക്കുട്ടനും ഒന്നിച്ചായിരുന്നു ഷ്കോളില് പോയിരുന്നത്. തലേന്നത്തെ സാമ്പാറും(ചിലപ്പോള് കാന്താരിമുളക് ചുട്ടതും പുളിയും ചുവന്നുള്ളിയും അരച്ച ചമ്മന്തി) കഞ്ഞിയുമാണ് ബ്രേക്ഫാസ്റ്റ്. രണ്ടാളും നല്ല സഹകരണമുള്ളതു കൊണ്ട് ഒരു കലത്തില് കഞ്ഞിയെടുത്ത് രണ്ട് പ്ലാവില ടീസ്പൂണ് ഓരൊരുത്തരുടെ കയ്യിലും കൊടുത്ത് അമ്മൂമ്മ ഒരു പച്ച ഈര്‍ക്കിലുമായി മുന്‍പിലിരിക്കും. ഒരു സമയം ഒരു ടീസ്പൂണ് മാത്രമേ കലത്തിലിടാവു. എണ്ണം പറഞ്ഞ ചോറുവറ്റുകള് മാത്രമേയുള്ളൂവെന്നതുകൊണ്ട് ഫസ്റ്റ് കിക്കെടുക്കുന്ന ആള്‍ക്കാണ് കൂടുതല് വറ്റു കിട്ടുന്നത്. ആദ്യത്തെ കിക്ക് തീരുമാനിക്കുന്നത് റഫറിയായ അമ്മൂമ്മയാണ്. അത് അമ്മൂമ്മയുടെ അപ്പോഴത്തെ മനസ്ഥിതി അനുസരിച്ചിരിക്കും. കൂടുതല് തവണയും എനിക്കാണ് ആദ്യം കിക്കെടുക്കാന് ഭാഗ്യമുണ്ടാകുന്നത്. തുടര്‍ച്ചയായി രണ്ട് വിഷുവിന് ഓലപ്പടക്കം അടുപ്പിലിട്ട് കഞ്ഞിക്കലം തകര്‍ത്ത ഓപ്പറേഷന് നടത്തിയത് ബിജുക്കുട്ടനായതുകൊണ്ട് അവനെ അമ്മൂമ്മക്ക് അത്ര പിടുത്തമില്ല. അഞ്ചു മിനിട്ട് കൊണ്ട് കഞ്ഞികുടി കഴിച്ച് കയ്യില് കിട്ടിയ പുസ്തകങ്ങളുമായി സ്കൂളിലേക്കിറങ്ങും. സ്കൂളിലേക്ക് ഒരു കിലോമീറ്ററോളമുണ്ടാവും ദൂരം. പറപ്പൂക്കാരന്റെ വീട്ടിലെ ചാമ്പമരവും ദേശുട്ടിച്ചേട്ടന്റെ പറമ്പിലെ മൂവ്വാണ്ടന് മാവും ഞങ്ങളെ കാണുമ്പോഴേ വിറച്ചു തുടങ്ങും. കാദര് മാപ്ലയാണ് റോഡിലെ ടാറിടലിന്റെ കോണ്ട്രാക്റ്റെന്നതുകൊണ്ട് കല്ലുകള്‍ക്ക് യാതൊരു ക്ഷാമവും ഒരു കാലത്തുമുണ്ടായിട്ടില്ല.\nപത്തുമണിയുടെ മൂന്നാം ബെല്ല് ഇയ്യുണ്ണിച്ചേട്ടന് തന്റെ സര്‍വ്വ ശക്തിയുമുപയോഗിച്ച് അടിക്കുമ്പോള് ഞങ്ങള് സ്കൂള് ഗേറ്റിലെത്തിയിട്ടേ ഉണ്ടാവൂ. ഉച്ചതിരിഞ്ഞ് സ്കൂള് വിട്ടു വരുമ്പോള് ദിവസവും ഒരുമണിക്കുര് റോഡ്സൈഡിലെ ഇന്‍വെന്ററിയെടുത്തിട്ടാണ് വീട്ടിലെത്തുന്നത്. വീട്ടില് ചെന്നിരുന്നിട്ട് സ്വാശ്രയകോളേജ് പ്രശ്നമൊന്നും ചര്‍ച്ച ചെയ്യേണ്ടതില്ലല്ലോ\nചില ദിവസങ്ങളില് വല്യച്ഛന് സാധനങ്ങള് വാങ്ങാന് ബിജുക്കുട്ടനെയും എന്നെയും സെന്ററിലേക്ക് വിടും. ആ സമയത്താണ് വിപഞ്ചികയുടെയും കൊച്ചുമാത്തേട്ടന്റെയും സിംബലടി തകൃതിയായി നടക്കുന്നത്.\nഇതു കണ്ട് രോമാഞ്ച കഞ്ചുകനായി ഒരു ദിവസം ബിജുക്കുട്ടന് ആ വെളിപാടുണ്ടാകുന്നു. നമുക്കും ഇതുപോലെ ഒരു നാടകം സംഘടിപ്പിക്കണം. കടപ്ലാവിന്റെ ചുവട്ടിലിരുന്ന് ബിജുക്കുട്ടന് ചിന്തിച്ചുകൂട്ടി.\nപിന്നീട് അതിനെക്കുറിച്ച് പറമ്പിന്റെ പിന്നിലെ വരിക്കപ്ലാവിന്റെ കടയ്ക്കലിരുന്ന് ബിജുക്കുട്ടന്റെയും എന്റയും സാന്നിദ്ധ്യത്തില് ഇന്ത്യയിലെയും അയല്‍രാജ്യങ്ങളിലേയും നേതാക്കന്മാര് ഒരു ശനിയാഴ്ച ഉച്ചകോടി (ഉച്ചക്കഞ്ഞികുടി വരെയുള്ള പരിപാടി) നടത്തി.\nനായകന് ബിജുക്കുട്ടനായും നായികയായി അമ്മായിയുടെ മകള് ആറാം ക്ലാസ്സില് പഠിക്കുന്ന രേഷ്മ. പിന്നെ സഹനടന്മാരായി വടക്കേപറമ്പിലെ രാമുവും കുട്ടനും. വില്ലനായി നിശ്ചയിച്ചത് തെക്കെപ്പാട്ടെ രാവുണ്ണിനായരുടെ ആറാമത്തെ സന്താനം രവിയെയാണ്.\nആറടിയിലേറെ പൊക്കവും അതിനൊത്ത വണ്ണവും ഓണത്തിന് മാവേലിയാക്കാന് മാത്രം കുടവയറുമുള്ള രാവുണ്ണി നായര് പണ്ട് ഇന്ത്യാ-പാക് യുദ്ധത്തില് അരിവെപ്പുകാരനായി പോയിട്ടുണ്ടെന്ന് ചരിത്ര രേഖകള്. രാവുണ്ണി നായരുടെ ട്രേഡ് മാര്‍ക്കായിരുന്നു ആ വീരപ്പന് ശൈലിയിലുള്ള മീശ. പട്ടാള സേവനം കഴിഞ്ഞ് ഭാര്യവീട്ടില് സസുഖം വാഴുകയാണ് ചുള്ളന്. ദിവസവും ഉച്ചകഴിഞ്ഞ് നാലുമണിയാകുമ്പോള് ദേഹമാസകലം എണ്ണ തേച്ച് രാവുണ്ണി നായര് വീടിനു ചുറ്റും നടക്കുന്നത് കണ്ടിട്ടുണ്ട്. വീട്ടില് ഭയങ്കര പട്ടാള ചിട്ടയാണെന്ന് രവി പറയാറുണ്ട്. അതുകൊണ്ടൊക്കെയാവണം രവിക്ക് ഒരു തീവൃവാദി ശൈലിയുണ്ട്.. ഇതൊക്കെ കൊണ്ട് തന്നെ രവി തന്നെയായിരുന്നു വില്ലന് വേഷത്തിന് തികച്ചും യോഗ്യന്.\nബിജുക്കുട്ടന് പഴയ നോട്ടുപുസ്തകത്തില് സ്ക്രിപ്റ്റ് എഴുതിത്തുടങ്ങി.\nവിഷുവിന് റിലീസ് ചെയ്യാമെന്ന് എല്ലാവരും കൂടി തീരുമാനിച്ചു. വിഷുവിനാവുമ്പോള് എല്ലാ പടയുമുണ്ടാവും. മുത്തച്ഛന്റെയും മുത്തച്ഛിയുടെയും മറ്റും വളരെ അകന്ന ബന്ധുക്കളെല്ലാം വിഷുകഴിഞ്ഞ് നാട്ടിലെ പേരുകേട്ട പള്ളിപ്പെരുന്നാളും കഴിഞ്ഞേ തിരിച്ചു പോകൂ. പത്തായത്തിന്റെ കോണിപ്പടിയുടെ താഴെ വേദിയായി നിശ്ചയിച്ചു.\nഅതിനപ്പുറത്തെ ചായ്പ് മുറിയില് നടീനടന്മാരുടെ അണിയറ.\nഇനി സാധനങ്ങളെല്ലാം സംഘടിപ്പിക്കണം. അത് ഓരോരുത്തര്‍ക്കുമായി വീതം വെക്കുന്നു. ഞാന് ഡ്രം , രാമു സിംബല് , രവി മൌത്ത് ഓര്‍ഗന്, കുട്ടന് കര്‍ട്ടനും കൊണ്ടുവരാമെന്ന് ഏറ്റു.\nഅതിനിടയിലാണ് പടിഞ്ഞാറെ പറമ്പിലെ പ്രിയോര് മാവിന്റെ അവിടെ വെച്ച് ഒരു മാങ്ങക്ക് വേണ്ടി കുട്ടനും രവിയും കൂടി അടിച്ച് പിരിയുന്നത്.\nനാടകത്തെക്കുറിച്ചു ഏറെ വേവലാതിയുള്ള ബിജുക്കുട്ടന് രണ്ടുപേരെയും വിളിച്ചിരുത്തി സന്ധിസംഭാഷണം നടത്തി കാര്യങ്ങളെല്ലാം സെറ്റില് ചെയ്തു.\nഅങ്ങനെ റിലീസ് ദിവസം വന്നു ചേര്‍ന്നു.\nബിജുക്കുട്ടന് കാണികളെയെല്ലാം തമ്പോറടിച്ച് വിവരമറിയിച്ചു.\nഉച്ചതിരിഞ്ഞ് അഞ്ചുമണിക്കാണ് പരിപാടി.\nഎല്ലാവരും നല്ല ഉത്സാഹത്തില് കാര്യങ്ങളെല്ലാം അടുപ്പിച്ചു കൊണ്ടുവന്നു. ഡ്രമ്മും സിംബലും മൌത്ത് ഓര്‍ഗനുമെല്ലാം റെഡി. പക്ഷേ കര്‍ട്ടന് മാത്രം കിട്ടിയിട്ടില്ല.\nബിജുക്കുട്ടന് കുട്ടനുമായി മാറിനിന്ന് കൂലങ്കുഷമായി ആലോചിക്കുന്നു.\nകുട്ടന് കൊണ്ടുവരാമെന്ന് ഏറ്റിരുന്നത് ബാര്‍ബറായ ഉണ്ണ്യാരുടെ കവറോളായി ഉപയോഗിക്കുന്ന സ്പെയര് മുണ്ടായിരുന്നു. സാധാരണ അത് കൊണ്ടു പോകാറില്ല. ആ ദിവസം ഉണ്ണ്യാര് ആ സ്പെയര് മുണ്ട് കടയില് കൊണ്ടു പോയി..\nകുറച്ചു സമയത്തെ ആലോചനക്കു ശേഷം കുട്ടന് ‘ഇപ്പ ശര്യാക്കിത്തരാമെ’ന്നും പറഞ്ഞ് അവിടെ നിന്നും പോയി പത്തുമിനിട്ടിനകം കര്‍ട്ടനുമായി മടങ്ങി വന്നു.\n‘ കുട്ടാ ഇതെവ്ട് ന്നാണ്ടാ..?’ നല്ല പുതിയ കാവി മുണ്ട് കണ്ട് ബിജുക്കുട്ടന് ചോദിച്ചു. ‘അതൊക്കെ ഇണ്ട്രാ.. പരിപാടി കഴിച്ച് പെട്ടന്നന്നെ കൊണ്ട് കൊടക്കണം.’ കുട്ടന് പറഞ്ഞു. പെട്ടന്നു തന്നെ കര്‍ട്ടനെല്ലാം കെട്ടി\nനടീ നടന്മാര് അണിയറയില് ഉഷാറായി. കാണികള് കര്‍ട്ടനു മുന്നില് അണി നിരന്നു. ആദ്യത്തെ ബെല്ലടിച്ചു.\n‘അടുത്ത ഒരു ബെല്ലോടുകൂടി ഈ നാടകം ആരംഭിക്കുന്നു. ...... നാടക രചന സംവിധാനം ബിജുക്കുട്ടന്...’ ബിജുക്കുട്ടന് അനൌണ്‍സ്മെന്റ് തുടങ്ങി.\nആ സമയത്തായിരുന്നു വേദിയില് ഒരു ഗര്‍ജ്ജനം കേട്ടത്.\n‘ഏത് -#%$$%$ മോനാണ്ടാ കുളിമുറീന്ന് എന്റെ ഉടുമുണ്ടെടുത്ത് ഇവിടെ കൊണ്ടുവന്ന് കെട്ടിയിരിക്കുന്നത് ?’\nഞങ്ങള് നടീനടന്മാര് അണിയറയുടെ ചെറിയ പഴുതിലൂടെ നോക്കുമ്പോള് വേദിയില് നേരിയ നനഞ്ഞ തോര്‍ത്തുമുണ്ടുമുടുത്ത് ‘മലയത്തിപ്പെണ്ണ്’ പോസില് രാവുണ്ണി നായര്.\nപിന്നെ, ഒറ്റ വലിക്ക് കര്‍ട്ടനഴിച്ചെടുത്ത് രാവുണ്ണി നായര് ഉടുക്കുന്നു.\nകാണികള് അന്തം വിട്ടു നില്‍ക്കുന്നു.\nവീട്ടിലെ സ്ഥിരം മെമ്പറായ ടോമി അപ്പുറത്ത് നിന്ന് ഘോര ഘോരം കുരക്കുന്നു. പിന്നെ, അതിനെ ഓടിക്കാന് രാവുണ്ണിനായര് കഥകളി നടത്തുന്നു.\nകുട്ടന്റെയും രവിയുടെയും പൊടിപോലുമില്ല കണ്ടുപിടിക്കാന്..\nകാണികള് ഒരാരവത്തോടെ നിഷ്ക്രമിക്കുന്നു.\nആവിഷ്കാര സ്വാതന്ത്ര്യത്തിന് പുല്ലുവില മാത്രം കല്‍പ്പിക്കുന്ന വല്യച്ഛനുമുന്നില് ആ ദുരന്ത നാടകം സംവിധായകന്റെ കണ്ണീരും കിനാവുമായി അവശേഷിച്ചു.\nPosted by KM:: Thrissur at 11:19 PM 8 comments: Links to this post\nഹണിബീയും താമരപ്പിള്ളി പറമ്പിലെ വിശേഷങ്ങളും\nപൂര്‍വ്വികരായി ദേശത്ത് ഒരുക്കൂട്ടിവെച്ച സ്വത്ത് കാജാബീഡിക്കും കള്ളിനും പിന്നെ വേറെ പല ജീവനുള്ളതും ഇല്ലാത്തതുമായ പലതിനുവേണ്ടിയും ടക്കര് സ്വീറ്റ്സില് ബര്‍ഫി കട്ട് ചെയ്യുന്ന ലാഘവത്തോടെ ഗോവിന്ദമേനൊന് പീസ് പീസ് ആക്കി തൂക്കി വിറ്റു. അതില് കൂടുതല് പീസുകള് കിട്ടിയത് ബ്രാന്‍ഡി മാഷ് എന്ന തൂലികാനാമത്തിലറിയപ്പെടുന്ന പ്രാഞ്ചിയേട്ടനായിരുന്നു. വാസുവിന്റെ നാറ്റനടിച്ച് മാത്രം നടന്നിരുന്ന നാട്ടുകാര്‍ക്ക് ബ്രാന്‍ഡി എന്ന സാധനം ഇണ്ട്രഡ്യൂസ് ചെയ്ത മഹാനായതുകൊണ്ടാണ് പ്രാഞ്ചിയേട്ടനെ ബ്രാന്‍ഡിമാഷാക്കിയത്.\nകള്ളും കാര്‍ത്ത്യായനിയുമില്ലാത്ത ഏതൊ നേരത്ത് ഗോവിന്ദമേനൊന് ചെയ്ത ഒരേയൊരു പുണ്യമായിരുന്നു എല്ലാമക്കള്‍ക്കും പത്തുസെന്റ് സ്ഥലം എഴുതിവെച്ചത്. ആ പത്തു സെന്റ് സ്ഥലമാണ് അച്ഛന്റെ ആസ്തി. ഓര്‍മ്മ വെച്ച കാലം മുതലേ നാട്ടില് സൂര്യനും ചന്ദ്രനും (സോളാര് & മൂണ് ബാര്) ഉള്ളതുകൊണ്ട് പഴയതെല്ലാം വെട്ടിപ്പിടിക്കണമെന്ന അച്ഛന്റെ ആഗ്രഹം മുരളീധരനെ മുഖ്യമന്ത്രിയാക്കണമെന്ന് ആഗ്രഹിക്കുന്ന കരുണാകരന്റേതു മാത്രമായി അവശേഷിച്ചു.\nഉസ്മാനിക്ക നാട്ടിലെ ഒരു കാശുകാരനായ ഗള്‍ഫുകാരനാണ്. മൂപ്പര്‍ക്ക് ദോഹയില് ഏതൊ റെന്റല് കാറിന്റെ ബിസിനസ്സും മറ്റെന്തൊക്കെയോ ഉണ്ട്. അച്ഛന്റെ ഒരു സുഹ്രുത്തുമാണ്. കാശ്മീര് റോഡിന്റെ അടുത്തുള്ള് 13 ഏക്കര് സ്ഥലത്ത് ഒരു കണ്‍വെന്‍ഷന് സെന്റര് പോലുള്ള വീടും അത് നോക്കി നടത്താന് തമിഴ്നാട്ടില് നിന്നും ഇറക്കുമതി ചെയ്ത രണ്ടു സെക്യൂരിട്ടിക്കാരുമുണ്ട്. നാട്ടിലെ പറമ്പുകള് വാങ്ങിക്കൂട്ടുകയും വില്‍ക്കുകയുമാണ് ഉസ്മാനിക്കയുടെ ഒരു പ്രധാന വിനോദം.\nഒരു തവണ ഉസ്മാനിക്ക വെക്കേഷനു വന്നപ്പോഴാണ് താമരപ്പിള്ളിയിലെ രണ്ടേക്കര് തെങ്ങിന് പറമ്പ് വില്‍ക്കണമെന്ന് അച്ഛനോട് പറയുന്നത്. അച്ഛന്റെ പഴയ ആഗ്രഹം അവിടെയാണ് തലപൊക്കുന്നത്. എനിക്കും ഒരു എതിരഭിപ്രായമില്ലായിരുന്നു. അങ്ങനെ ആ കച്ചവടം ഉറപ്പിച്ചു.\nരണ്ടു മാസത്തിനു ശേഷം കാച്ചിക്കുറുക്കിയ 20 ദിവസത്തെ ലീവിന് ഞാന് നാട്ടിലെത്തുന്നു.\nപുതുതായി വാങ്ങിയ പറമ്പിലേക്ക് പോകുന്നു.\nനല്ല പച്ചപ്പുള്ള സ്ഥലം. തെങ്ങുകളെല്ലാം കുട്ടപ്പന്മാരായി നില്‍ക്കുന്നു.\nഈ പറമ്പില് സ്ഥിരമായി തെങ്ങുകയറിയിരുന്ന വാസുവിനെ അവിടെ വെച്ചാണ് കാണുന്നത്.\n‘മേന്നെ ഇവ്ടത്തെ തെങ്ങ് കേറ്റം നമുക്കല്ലേ ..?’\n‘വാസ്വേ.. അച്ഛന് വേറാര്‍ക്കോ കൊടുത്തൂന്നാ പറഞ്ഞേ..’ . വാസുവിനൊരു വൈക്ലബ്യം.\n‘അത് സാരല്യ....ഇഷ്ടം പോലെ തേങ്ങകിട്ടുന്ന പറമ്പാ..’\nവാസു ഇതു പറഞ്ഞപ്പോള് എന്റെ കൈത്തണ്ടയിലെ എണ്ണം പറഞ്ഞ രോമങ്ങള് എഴുന്നു നിന്നു.\nഅപ്പോള് കാശിറക്കിയത് മോശമായില്ല.\nവെറുതെ ഒന്ന് കണക്കുകൂട്ടി. 150 തെങ്ങീല് നിന്നും മാസം5തേങ്ങെയെങ്കിലും വെച്ച് നോക്കിയാല് 750 തേങ്ങ. ഒരു തേങ്ങക്ക്5രൂപ വെച്ച് കൂട്ടിയാല് 3750. ചെലവ് കഴിച്ച് 3000 മെങ്കിലും ബാക്കി.\nഅതിന്റെ സന്തോഷം കൊണ്ട് ഇളയച്ഛന്റെ മകനായ ബിജുക്കുട്ടനെയും കൂട്ടി മുല്ലശ്ശേരി ബ്ലോക്കിന്റെ അടുത്തുള്ള ബി.കോപ്പിന്റെ ഷാപ്പില് ക്യൂ നിന്ന് രണ്ട് ഹണീബി വാങ്ങി നേരെ പറമ്പിലേക്ക് വിട്ടു. അപ്പുറത്തെ കുമാരേട്ടന്റെ കള്ളു ഷാപ്പില് നിന്ന് രണ്ട് ബീഫ് ഫ്രൈയും വാങ്ങി ഒരു തെങ്ങിന്റെ കടയ്ക്കല് നങ്കൂരമിട്ടു.\nഅപ്പോഴാണ് ബിജുക്കുട്ടന്റെ ബുദ്ധിതെളിഞ്ഞത്. ഹണീബീക്ക് ഇളനീര് നല്ല കോമ്പിനേഷനാണത്രേ. ..\nമിക്കതും ചെറിയ തെങ്ങുകളാണ്. എങ്കിലും എല്ലാറ്റിലും മൂന്ന് നാല് തേങ്ങയെങ്കിലും കാണുന്നുണ്ട്.\nബിജുക്കുട്ടന് രണ്ട് തെങ്ങുകളില് വളരെ ലാഘവത്തോടെ കയറി രണ്ട് പാകമായ ഇളനീരിട്ടു.\nചെറുപ്പത്തില് ഒരു മാവില് പോലും കയറാത്ത ബിജുക്കുട്ടന് ഇത്ര ലാഘവത്തോടെ എങ്ങനെയാണ് ഈ തെങ്ങില് കയറുന്നതെന്ന സംശയം എന്റെ തലയില് ഒരു നൂറുവാട്ടിന്റെ ബള്‍ബു പോലെ മിന്നി.\nപിന്നെ കുമാരേട്ടന്റെ ഷാപ്പില് പോയി ബിജുക്കുട്ടന് ഒരു കത്തിയുമായി വന്നു.\nഇളനീര് വെട്ടി രണ്ടു ഗ്ലാസ്സിലും പകുതിയോളം ഒഴിച്ചു. ബാക്കി തേനീച്ചയും\nവീര്യം കുറവാണെങ്കിലും കുഴപ്പമില്ല.\nആ സമയത്താണ് അപ്പുറത്ത് തോടിന്റെ കരയിലൂടെ ഒരാള് നടന്നു പോകുന്നത്.\n‘പുതിയ ടീമാ അല്ലേ.. അലമ്പുണ്ടാക്കാണ്ട് പോയാല് നെങ്ങക്ക് നല്ലത്..’ അതും പറഞ്ഞ് അയാള് സ്ഥലം വിട്ടു.\n‘എന്താ ബിജുക്കുട്ടാ അയാള് അങ്ങനെ പറഞ്ഞേ..’ എനിക്കൊരു കണ്‍ഫ്യൂഷന്.\n‘നീയൊന്ന് നോക്ക്യെ.. എന്താ ഇവടത്തെ ഒരു സീനറി. ..’\nഞാന് ചുറ്റും നോക്കി. നല്ല പച്ചപ്പുള്ള പറമ്പ്. ഒരു വശത്ത് വലിയൊരു തോടും. ഇനിയൊരു ഫാം ഹൌസിന്റെ പോരായ്മകൂടിയേ ഉള്ളൂ. സ്മാളടിക്കാന് പറ്റിയ സ്ഥലം.\nപെട്ടന്നാണ് ഞാനത് ശ്രദ്ധിച്ചത്.\nതലയില് നൂറുവാട്ടിന്റെ നാലഞ്ച് ബള്‍ബ് ഒന്നിച്ച് മിന്നി.\nഞങ്ങള് കഷ്ടപ്പെട്ട് തെങ്ങില് കയറി രണ്ട് ഇളനീരേ വെട്ടിയിട്ടുള്ളൂ.\nപക്ഷേ അവിടവിടെയായി പിന്നെയും കുറെ ഇളനീര് വെട്ടി അതിന്റെ തൊണ്ടുകള് കിടക്കുന്നു.\nഎനിക്ക് എന്തൊ ഒരു പന്തികേടു തോന്നി.\n‘എന്താ ബിജുക്കുട്ടാ ഇവിടെ നെറച്ച് ഇളനീര് വെട്ടിയതിന്റെ തൊണ്ടുകള് കിടക്കുന്നത് ?’\n‘ഡാ.. നെനക്കറിയ്യൊ ..ഞങ്ങള് ഇടക്കിടക്ക് വന്നിരിക്കണ പറമ്പാ ഇത്..’ ബിജുക്കുട്ടന്റെ വെളിപാട്.\nകഴിച്ച ഹണീബീ ഒരു മൂളിപ്പാട്ടും പാടി പറന്നു പോയി.\nപിന്നെ അധികസമയം അവിടെ ഇരുന്നില്ല. മൂലക്കുരുവുള്ള മൂക്കന്നൂരെ മൂപ്പന് മൂടും പൊത്തി പാഞ്ഞുവെന്നു പറഞ്ഞതുപോലെ ഞാന് ഗേറ്റിലേക്ക് നീങ്ങി.\nഗേറ്റെന്നത് ഒരു ചന്തത്തിന് വെച്ചിരിക്കുന്നുവെന്നേയുള്ളൂ. സര്‍ക്കരോഫീസില് പത്തുമണിക്കുള്ള ഹാജര് പോലെ കമ്പിവേലി അവിടവിടെയായി ഞങ്ങളിവിടെത്തന്നെയുണ്ടെന്ന് ഹാജര്‍വെച്ചിട്ടുണ്ടെന്നു മാത്രം. ഗേറ്റുപൂട്ടുമ്പോഴാണ് വാസുവിനെ വീണ്ടും കണ്ടത്.\nവാസു മൊത്തത്തിലൊരു വീക്ഷണം നടത്തി, കൂടെ ഒരു സിമ്പിള് അഡ്വൈസും.\n‘ആരെക്കൊണ്ടാണെങ്കിലും മേന്നെ ഒന്ന് തെങ്ങ് കയറ്റിച്ചോളൂ..’\n‘ഒരു ആറുമാസായിട്ട് ണ്ടാവും ഇപ്പൊ ഇവടെ തെങ്ങ് കേറീട്ടേയ്.. വല്ല ഒണക്ക മടലോ കൊതുമ്പോ കിട്ടിയാല് അതായില്യേ...’\nഞാന് ദയനീയമായി വാസുവിനെ നോക്കി. വാസു ഒരു മൂളിപ്പാട്ടും പാടി ഞങ്ങളെയും കടന്നുപോയി.\nവാസു പാടിയ മൂളിപ്പാട്ട് ‘ചെകുത്താന് കയറിയ വീ‍ട്.....’ എന്നായിരുന്നുവോയെന്ന് ഇന്നും എനിക്ക് സംശയം.\nPosted by KM:: Thrissur at 4:20 AM 16 comments: Links to this post\nവടുക്കൂട്ടെ പ്രാഞ്ചിയേട്ടന്, ‘വിപഞ്ചിക’ തീയറ്റേഴ്സിന്റെ ജീവാത്മാവും പരമാത്മാവുമാണ്. കഥ, സംഭാഷണം മുതല് പ്രധാന നടനും, സൌകര്യം കിട്ടിയാല് നാഷണല് ഹൈവെയില് വെള്ളക്കുമ്മായമടിച്ച് കറുപ്പിലും ചുവപ്പിലുമായി ‘വിപഞ്ചികയുടെ അടുത്ത നാടകം മോഹങ്ങളെ വിട തരൂ..’ എഴുതുന്നതു വരെ പ്രാഞ്ചിയേട്ടനാണ്.\nഒരു തവണ ഇങ്ങനെ ഒരു എഴുത്തിനിരിക്കുമ്പോഴാണ് നാഷണല് ഹൈവെയിലെ മതിലായ മതിലെല്ലാം ‘35 എം.എം. സിനിമ, കഥാപ്രസംഗം, നാടകം എന്നിവയ്ക്ക് സമീപിക്കുക.. പൂനം റഹിം’ എന്ന് ചറപറാ എഴുതി നടക്കുന്ന പൂനം റഹിമിന്റെയും സംഘത്തിന്റെയും കൈക്കരുത്ത് അറിഞ്ഞത്. ഒഴിവുള്ള മതില് കിട്ടാതാവുന്ന മുറക്ക് പൂനത്തിനെ ചുവരെഴുത്തുകള്‍ക്ക് മീതെ ‘വിപഞ്ചിക‘യുടെ പക്ഷിക്കൂട്ടം കാഷ്ടിച്ചു കൂട്ടിയാല് പൂനത്തിന് പൂശാതെ വയ്യല്ലോയെന്ന സത്യം മനസ്സിലാക്കിയതു കൊണ്ടാവാം പ്രാഞ്ചിയേട്ടന് ചുമരെഴുത്തിനിരിക്കല് നിര്‍ത്തി. പിന്നീടത് കൈക്കരുത്തും മെയ്ക്കരുത്തുമുള്ള കൂച്ചാത്തി രാജു സ്വയം ഏറ്റെടുത്ത് നടത്തി. കൂച്ചാത്തി രാജു നാലാം ക്ലാസ്സുവരെയെ പഠിച്ചിട്ടുള്ളൂ. പക്ഷെ എഴുത്തില് മിടുക്കനായിരുന്നു. അതുകൊണ്ടു തന്നെ പേരാമംഗലം പോലീസ് സ്റ്റേഷനടുത്ത് വിപഞ്ചികയുടെ ചുവരെഴുത്ത് ഇങ്ങനെയായിരുന്നു.\n‘വിപഞ്ചിക തീയറ്റേഴ്സിന്റെ ഏറ്റവും പുതിയ നാകടം മോഹങ്ങളേ വടി തരൂ...’. ഇതു തിരുത്തിയെഴുതാന് പോയ പ്രാഞ്ചിയേട്ടന് രണ്ടു ദിവസം പേരാമംഗലം സ്റ്റേഷനില് എസ്.ഐ. ചാക്കപ്പന്റെ മുന്നില് ഒറ്റക്ക് ആ നാടകം മുഴുവന് കളിക്കേണ്ടി വന്നുവെന്നത് മറ്റൊരു കഥ.\nവിപഞ്ചികയുടെ ഓഫീസ് കം പ്രാക്റ്റീസ്, സ്കൂളിന്റെ മുന്നിലെ കൊച്ചുമാത്തേട്ടന്റെ ചായപ്പീടികയുടെ മുകളിലാണ്. പള്ളിക്കാരുടെ ഒരു പഴയ കെട്ടിടമാണത്. കൊച്ചുമാത്തേട്ടന്റെ ചായപ്പീടികകൂടാതെ ഒരു ചെരിപ്പുകടയുമുണ്ട് അതില്. അതിന്റെ മുകളിലാണ് പള്ളിയിലെ പല പുരാതനവസ്തുക്കളും എടുത്തുവച്ചിരിക്കുന്നത്. അതിന്റെ ബാക്കി സ്ഥലമാണ് വിപഞ്ചികയുടെ ബുക്കിങ് ഓഫീസ് കം പ്രാക്ടീസ്. സാധാരണ നാടകപ്രാക്ടീസ് തുടങ്ങുന്നത് വൈകീട്ട് ഒരു അഞ്ച് അഞ്ചരയോടെയാണ്. ഇതു തുടങ്ങിയാല് പിന്നെ കൊച്ചുമാത്തേട്ടന് പിശാചിനെ കണ്ട കുട്ടിച്ചാത്തന്റെ സ്വഭാവമാണ്. വിപഞ്ചികയുടെ ഓരോ ഡയലോഗിനും സിംബലടിക്കും കൊച്ചുമാത്തേട്ടന്റെ ചായയിലും പരിപ്പുവടയിലുമെല്ലാം കെട്ടിടത്തിന്റെ ശക്തിയുള്ള കുമ്മായമാണ് പള്ളീലച്ചന് അന്നീതവെള്ളം തെളിച്ചുകൊണ്ടുപോകുന്നതു പോലെ വിതറുന്നത്.\n‘ഡാ.. നിര്‍ത്തടാ നിന്റെ കോ.. ലെ നാടകം.. %#$#$$ മോനെ ഇറങ്ങിവാടാ താഴ്ത്ത്..’\nകൊച്ചുമാത്തേട്ടന് പുറത്തിറങ്ങി നിന്നു കീറും.\nഈ വിളികേട്ടാല് അനുസരണയുള്ള ഒരു %#$#$$ മോന് താഴെയിറങ്ങും.\n‘എന്താ അപ്പാ..’ എന്നും പറഞ്ഞ് കൊച്ചുമാത്തേട്ടന്റെ സ്വന്തം വിത്ത്.\nസ്വന്തം മകന് ഇങ്ങനെയ്ങ്കിലുമൊന്ന് രക്ഷപ്പെടട്ടെയെന്ന് വിചാരിച്ചായിരിക്കണം കൊച്ചുമാത്തേട്ടന് പിന്നെ ഒന്നും മിണ്ടാതെ വളരെ മനസ്സമാധാനത്തോടെ അടുത്ത ചായക്കുള്ള കാര്യങ്ങള് നോക്കാന് പോകും. കൊച്ചുമാത്തേട്ടന്റെ തത്വമസിയനുസരിച്ച് തോമാസേട്ടന് നാടകത്തിലെ പ്രധാന നടനെന്നാണ്. ഭുമിയില് കണ്ടാണശ്ശേരി ലീലാമ്മയുള്ളിടത്തോളം കാലം പ്രാഞ്ചിയേട്ടനായിരിക്കും നായകന്.\nപിന്നെ സഹനടന്മാര് . അതിന് അക്ഷരശുദ്ധിയുള്ള ആണ്‍പിള്ളേര് വേറെയുള്ളപ്പോള് തോമാസേട്ടന് കര്‍ട്ടന് പണി തന്നെ. ഒരു തവണ മാത്രമേ അതിനൊരു മാറ്റം വന്നുള്ളൂ.\nഅന്ന് നായികയുടെ അച്ഛനായി അഭിനയിക്കേണ്ട വാറുണ്ണിച്ചേട്ടന് വേറെ എന്തോ അത്യാവശ്യകാര്യത്തിന് പോകാനുള്ളതുകൊണ്ട് വരാനായില്ല. അന്ന് കാലത്ത് പ്രാഞ്ചിയേട്ടന് വെന്തുരുകി കൊച്ചുമാത്തേട്ടന്റെ ചായക്കടയിലിരുന്ന് കട്ടന് ചായ വണ് ബൈ വണ്ണായി വലിച്ച് കേറ്റിക്കൊണ്ടിരുന്നു.\nഅപ്പോഴാണ് കൊച്ചുമാത്തേട്ടന് തന്റെ ഐഡിയ അറിയിച്ചത്.\n‘നീയ്യെന്തിനാണ്ടാ പ്രാഞ്ചിയേ വിഷമിക്കണത് . ന്റ മോന് തോമാസുട്ടീ ഇല്ലേ.. നീയവന് കൊടുക്ക് വാറുണ്ണീടെ ഡയലോഗ്..’\nചൂരക്കാട്ടുകര അമ്പലമാണ് സ്റ്റേജ്. ഒന്ന് പറഞ്ഞ് രണ്ടാമത്തേതിന് കൈക്കരുത്ത് കാണിക്കുന്ന നാടാണ്. അഡ്വാന്‍സും വാങ്ങി നാടകം നടന്നില്ലെങ്കില് നേരം വെളുക്കുന്നതിനു മുന്‍പ് നാടുവിടേണ്ട അവസ്ഥയാണ്.\nഒടുവില് മനസ്സില്ലാ മനസ്സോടെ പ്രാഞ്ചിയേട്ടന് കൊച്ചുമാത്തേട്ടന്റെ ഇംഗിതത്തിന് വഴങ്ങേണ്ടി വന്നു.\nപ്രാഞ്ചിയേട്ടനും തോമാസേട്ടനു സ്ക്രിപ്റ്റുമായി മുകളിലേക്ക് പോയി. നാലോ അഞ്ചോ ഭാഗത്തേ തോമാസേട്ടന് റോളുള്ളൂ. പത്തൂം പന്ത്രണ്ടും തവണ ഡയലോഗുകള് കാണാപ്പാഠം പഠിച്ചു.\nഅന്ന് അവസാനത്തെതിനു രണ്ടു രംഗം മുന്‍പുള്ള രംഗത്തില് ,സ്റ്റേജില് നിന്ന് തോമാസേട്ടന് നായികയോട് അലറി വിളിച്ചു.\n‘എടി മാധവീ... ഒന്നുകില് ഞാന് ചാകണം അല്ലെങ്കില് നീ ചാണകം..’\nകരഞ്ഞുകൊണ്ട് തോമാസേട്ടന്റെ മുന്നില് മാപ്പുപറയേണ്ട നായികയായ ലീല പൊട്ടിച്ചിരിച്ച് മൂക്കുകുത്തി.\nഅതുതന്നെയായിരുന്നു തോമാ‍സേട്ടന്റെ അവസാനത്തെ സ്റ്റേജും.\nവാല്‍ക്കഷണം : ദുബായിലെ ജെബല് അലിയില് കുന്തോം കൊടച്ചക്രോം ഉണ്ടാക്കുന്ന കമ്പനിയില് ഇപ്പോള് മേസ്തിരിപ്പണി ചെയ്യുന്ന പ്രാഞ്ചിയേട്ടന് ഇതും വായിച്ച് എന്റെ മെക്കിട്ട് കയറാന് വന്നാല് ബാക്കിയുള്ള കഥകളും ഇതുപോലെ വറുത്ത് പൊടിച്ച് മുഖത്തേക്കെറിയും. ജാഗ്രതൈ.\nPosted by KM:: Thrissur at 11:02 PM 22 comments: Links to this post


കേരളവും തമിഴ്‌നാടും പുതുച്ചേരിയും ഏകഘട്ട വോട്ടെടുപ്പില് ഏപ്രില് 6-ന് വിധി എഴുതികഴിഞ്ഞു. ഇനി മെയ് രണ്ടിലെ വോട്ടെണ്ണലിനായി കാത്തിരിക്കുകയാണ്. തമിഴ്‌നാട്ടില് അണ്ണാ ഡി.എം.കെ.-ബി.ജെ.പി.സഖ്യവും ഡി.എം.കെ.-കോണ്‍ഗ്രസ്- ഇടത് സഖ്യവും തമ്മിലാണ് പ്രധാന മത്സരം. കേരളത്തില് എല്.ഡി.എഫും. യു.ഡി.എഴും തമ്മിലും. പുതുച്ചേരിയില് ഓള് ഇന്‍ഡ്യ എന്.ആര് കോണ്‍ഗ്രസ്-ബി.ജെ.പി. സഖ്യവും കോണ്‍ഗ്രസ്-ഡി.എം.കെ.-ഇടത് സഖ്യവും ആണ് പ്രധാന എതിരാളികള്. കേരളത്തില് കോണ്‍ഗ്രസിന്റെ യു.ഡി.എഫ്. തോറ്റാല് നരേന്ദ്രമോഡിയുടെ സ്വപ്‌നമായ കോണ്‍ഗ്രസ് മുക്തഭാരതം ദക്ഷിണേന്ത്യയില് ആദ്യമായി നടപ്പിലാകും. ദക്ഷിണേന്ത്യയില് കോണ്‍ഗ്രസിന്റെ ഏക ഗവണ്‍മെന്റായിരുന്ന വി.നാരായണസ്വാമിയുടെ സര്‍ക്കാരിനെ ഏതാനും ആഴ്ചയ്ക്ക് മുമ്പാണ് പിന്‍വാതിലിലൂടെയുളള തന്ത്രങ്ങളിലൂടെ ബി.ജെ.പി. വീഴ്ത്തിയത്. തമിഴ്‌നാട്ടില് ഡി.എം.കെ. ജയിച്ച് അധികാരം പിടിച്ചെടുത്താലും കോണ്‍ഗ്രസ് ഒരു ദുര്‍ബ്ബല, അപ്രധാന സഖ്യകക്ഷി മാത്രം ആണ്. പുതുച്ചേരിയില് എന്.ആര്.കോണ്‍ഗ്രസ്-ബി.ജെ.പി.സഖ്യം ജയിച്ചാല് ബി.ജെ.പി.ക്ക് കര്‍ണ്ണാടക കഴിഞ്ഞാല് അധികാരത്തില് വരുവാന് സാധിക്കുന്ന രണ്ടാമത്തെ ദക്ഷിണേന്ത്യന് പ്രവശ്യ എന്ന് അഭിമാനിക്കാം. പക്ഷേ, ഇവിടെയും തമിഴ്‌നാട്ടില് കോണ്‍ഗ്രസ് എന്നതുപോലെ ഒരു അപ്രധാന സഖ്യകക്ഷിമാത്രം ആണ് ബി.ജെ.പി. എങ്കിലും അധികാരത്തിന്റെ ഒരു കൊടി അടയാളം കൂടെ ദക്ഷിണേന്ത്യയില് അണിയുവാന് സാധിച്ചാല് വടക്കെ ഇന്‍ഡ്യന് പാര്‍ട്ടി എന്ന് മുദ്ര കുത്തപ്പെട്ട ബി.ജെ.പി.ക്ക്, ഒരു നേട്ടം ആയിരിക്കും. ബംഗാളില് ജയ് ശ്രീരാം തീവ്രഹിന്ദുത്വ മതധ്രുവീകരണ രാഷ്ട്രീയത്തിന്റെ മുദ്രാവാക്യം ആണെങ്കില് കേരളത്തില് 'സ്വാമിയേ ശരണം അയ്യപ്പ' മറ്റൊരു ധ്രുവീകരണ മന്ത്രം ആയി ഈ തെരഞ്ഞെടുപ്പില്. പ്രധാനമന്ത്രി മോദിപോലും ഈ മുദ്രാവാക്യം കേരളത്തില് മുഴക്കുകയുണ്ടായി. ഇന്‍ഡ്യന് ജനാധിപത്യവും ജനപ്രതിനിധികളും വെറും വില്പനചരക്ക് ആണെന്ന് തെളിയിക്കുമാറ് വോട്ടെടുപ്പ് കഴിഞ്ഞ ഉടനെ തന്നെ ആസമിലെ കോണ്‍ഗ്രസ് സ്ഥാനാര്‍ത്ഥികളെ സംസ്ഥാനത്തുനിന്നും രായ്ക്കു രാമാനം കടത്തിയതും ശ്രദ്ധേയമായ ഒരു ജീര്‍ണ്ണതയാണ്. ആസമും ബംഗാളും മറ്റൊരു കത്തില് പരാമര്‍ശിക്കാം.\n'ഹിന്ദു, ഹിന്ദി, ഹിന്ദുസ്ഥാന്' എന്ന മുദ്രാവാക്യം ഒരു കാലത്ത് വടക്കെ ഇന്ത്യയില് വ്യാപകമായി മുഴക്കിയ ബി.ജെ.പി. ദക്ഷിണേന്ത്യയിലെ ദ്രാവിഡ് രാഷ്ട്രീയത്തില് ഇന്നും ഇടം കണ്ടിട്ടില്ല. ഈ തെരഞ്ഞെടുപ്പും ഇതിന് ഒരു അപവാദം ആകുവാന് സാദ്ധ്യതയില്ല. എങ്കിലും തമിഴ്‌നാട്ടില് അണ്ണാ ഡി.എം.കെ.യിലൂടെയും പുതുചേരിയില് എന്.ആര്.കോണ്‍ഗ്രസിലൂടെയും ഭരണസാന്നിദ്ധ്യം ഉറപ്പിക്കുവാന് ബി.ജെ.പി.ശ്രമിക്കുകയാണ്. കേരളത്തില് രണ്ടക്കം തികക്കുവാന് ആണ് തന്ത്രപ്പാട്.\nതമിഴ്‌നാട്ടില് രണ്ടുപ്രാവശ്യം(10 വര്‍ഷം) തുടര്‍ച്ചയായി ഭരിക്കുകയാണ് അണ്ണാ ഡി.എം.കെ. ജയലളിതയുടെ മരണത്തിന് ശേഷം പാര്‍ട്ടി നേരിടുന്ന ആദ്യത്തെ തെരഞ്ഞെടുപ്പാണ് ഇത്. വലിയ വ്യത്യാസം ആണ് ഈ അഭാവം തമിഴ്‌നാട് തെരഞ്ഞെടുപ്പില് അണ്ണാ ഡി.എം.കെ.ക്ക് സൃഷ്ടിക്കുന്നത്. പാര്‍ട്ടി സംഘടന തലത്തില് ദുര്‍ബ്ബലം ആണ്. വ്യക്തിപ്രഭാവം ഉള്ള നേതാക്കന്മാര് കുറവ്. എടപ്പാടി കെ. പളനിസ്വാമി എന്ന മുഖ്യമന്ത്രിക്കും നേതാവിനും മക്കള് തിലകം എം.ജി.രാമചന്ദ്രന്റെയോ (എം.ജി.ആര്.) പുരച്ചിതലൈവി ജയലളിതയുടെയോ അഞ്ചയല്‍പക്കത്ത് എത്തുവാന് സാധിക്കുകയില്ല ജനസമ്മതിയുടെ കാര്യത്തില്. അഴിമതി കുറ്റത്തിന് രണ്ട് വര്‍ഷം തടവ് ശിക്ഷ കഴിഞ്ഞ് പുറത്തിറങ്ങിയ 'ചിന്നമ്മ' എന്ന പഴയ മണ്ണാര്‍ഗുഡി മാഫിയ നേതാവ് വി.കെ.ശശികല വീണ്ടും അണ്ണാ ഡി.എം.കെ. രാഷ്ട്രീയത്തില് പ്രവേശിക്കുമെന്ന് ഭീഷണി മുഴക്കിയെങ്കിലും പിന്നീട് പിന്മാറി. ബി.ജെ.പി.യുടെ സമ്മര്‍ദ്ദം ആണ് ഇതിന്റെ പിറകിലെന്ന് രാഷ്ട്രീയ നിരീക്ഷകര് അനുമാനിക്കുന്നു. കാരണം ശശികലക്കെതിരെയുള്ള ഒരു കേസിന്റെ ശിക്ഷ മാത്രമെ കഴിഞ്ഞിട്ടുള്ളൂ.\nജയലളിചയുടെ മരണശേഷം അണ്ണാ ഡി.എം.കെ. ദുര്‍ബലമായെങ്കിലും ജനപ്രിയ പദ്ധതികളിലൂടെയും പിന്നോക്ക സംവരണ നയത്തിലൂടെയും ജനപ്രിതീ നേടുവാന് പളനിസ്വാമി ശ്രമിക്കുന്നുണ്ട്. തെരഞ്ഞെടുപ്പില് അവ എത്രമാത്രം ഫലിക്കുമെന്ന് കണ്ടറിയണം. ബി.ജെ.പി.യുടെ ഒരു വാലായി അണ്ണാ ഡി.എം.കെ. ജയലളിതക്ക് ശേഷം മാറിയെന്നും പരക്കെ ആരോപണം ഉണ്ട്. മാത്രവും അല്ല ബി.ജെ.പി.യുടെ മതധ്രുവീകരണ രാഷ്ട്രീയം തമിഴ്‌നാട്ടില് കാര്യമായി വിലപ്പോവുകയും ഇല്ല. ഹിന്ദു മതവും അധികാരത്തിനായിട്ടുള്ള ഹിന്ദുത്വരാഷ്ട്രീയവും ഇവിടെ വേര്‍തിരിക്കപ്പെടുന്നു.\nഅണ്ണാ ഡി.എം.കെ.യെപ്പോലെ തന്നെ ഡി.എം.കെ.യും കരുണാനിധിയുടെ മരണശേഷം നേരിടുന്ന ആദ്യത്തെ നിയമസഭ തെരഞ്ഞെടുപ്പ്ാണ് ഇത്. കരുണാനിധിയുടെ മകന് എം.കെ. സ്റ്റാലിന് ഒരു പരിധിവരെ പിതാവിന്റെ പ്രഭാവം കാത്തുസൂക്ഷിക്കുവാന് സാധിച്ചിട്ടുണ്ട്. 10 വര്‍ഷം അധികാരത്തിന് വെളിയില് നിന്നതിന്റെ ക്ഷീണം പാര്‍ട്ടിക്ക് ഉണ്ടെങ്കിലും ശക്തമായ ഒരു തിരിച്ചുവരവിനാണ് സ്റ്റാലിന് ശ്രമിക്കുന്നത്. ഭരണവിരുദ്ധവികാരം അണ്ണാ ഡി.എം.കെ.ക്ക് എതിരെ ഉള്ളതും സ്റ്റാലിന് ഒരു താങ്ങായി. പക്ഷേ, ഈ തെരഞ്ഞെടുപ്പ് സ്റ്റാലിനെയും ഡി.എം.കെ.യെയും സംബന്ധിച്ചിടത്തോളം നിലനില്‍പിന്റെ പ്രശ്‌നം ആണ്. സൂപ്പര്‍സ്റ്റാര് രജനീകാന്തിനെ രാഷ്ട്രീയത്തില് കൊണ്ടുവരുവാന് ബി.ജെ.പി. നടത്തിയ ശ്രമങ്ങള് എല്ലാം പരാജയപ്പെട്ടിരിക്കുകയാണ്. ആരോഗ്യകാരണങ്ങളാല് അദ്ദേഹം സ്വന്തം പാര്‍ട്ടി രൂപീകരിക്കുവാനുള്ള ശ്രമങ്ങള് ഉപേക്ഷിച്ചിരിക്കുകയാണ്. മറ്റൊരു സൂപ്പര്‍സ്റ്റാര് കമല്‍ഹാസന്റെ മൂന്നാം മുന്നണിയും രംഗത്തുണ്ട്. സ്വന്തമായി അധികാരം പിടിക്കുവാന് ഇതിന് സാധിക്കുകയില്ല. തെരഞ്ഞെടുപ്പിനുശേഷം മറ്റേതെങ്കിലും ഒരു സഖ്യത്തിന് പിന്തുണ പ്രഖ്യാപിച്ചേക്കാം. അത് അണ്ണാ ഡി.എം.കെ.-ബി.ജെ.പി. സഖ്യം ആകുവാന് സാദ്ധ്യതയില്ല. കാരണം കമലിന്റെ രാഷ്ട്രീയം മതനിരപേക്ഷ രാഷ്ട്രീയം ആണ് ഇതുവരെ.\nകോണ്‍ഗ്രസിന് കാര്യമായ യാതൊരു റോളും തമിഴ്‌നാട് രാഷ്ട്രീയത്തില് ഇല്ല. അവസാനമായി തമിഴ്‌നാട് കോണ്‍ഗ്രസ് ഭരിച്ചത് 1967-ല് ആണ്. മുഖ്യമന്ത്രി ഭക്തവത്സലം. ഇതിനുശേഷം പാര്‍ട്ടി സ്ഥാനത്ത് നാമാവശേഷമായി. കര്‍ണ്ണാടകയും കേരളവും ഒഴിച്ചാല് ഇതുതന്നെയാണ് ദക്ഷിണേന്ത്യയില് കോണ്‍ഗ്രസിന്റെ അവസ്ഥ. അതുകൊണ്ട് ഡി.എം.കെ. ജയിച്ചാല് കോണ്‍ഗ്രസിന് ദക്ഷിണേന്ത്യയില് പേരിന് ഒരു ഭരണസാന്നിദ്ധ്യം ആകുവാന് സാധിക്കും. സംഘടന ശക്തിയോ നേതൃത്വമോ അണികളോ ഇല്ലാത്തതാണ് തമിഴ്‌നാട്ടില് കോണ്‍ഗ്രസിന്റെ പരാജയം, മറ്റെല്ലായിടത്തും എന്നതു പോലെ. 2019-ലെ ലോകസഭ തെരഞ്ഞെടുപ്പില് 39-ല് 38 സീററുകളും ജയിച്ചത് ഡി.എം.കെ. ആണ്. ഈ ഒരു ആത്മവിശ്വാസത്തോടെ ആണ് ഡി.എം.കെ. ഈ തെരഞ്ഞെടുപ്പിനെ നേരിടുന്നത് ഇത് ആവര്‍ത്തിച്ചാല് ഡി.എം.കെ. തൂത്തുവാരുമെന്ന കാര്യത്തില് സംശയം ഇല്ല. ഇത് സംഭവിക്കണമെന്ന് നിര്‍ബന്ധം ഇല്ല. 2016-ല് ദല്‍ഹി നിയമസഭ തെരഞ്ഞെടുപ്പില് ഗംഭീരപ്രകടനം കാഴ്ചവച്ച ആം ആദ്മി പാര്‍ട്ടി(70 ല് 67) 2019-ലെ ലോകസഭ തെരഞ്ഞെടുപ്പില് ഏഴില് ഏഴു സീറ്റിലും തോല്‍ക്കുകയാണുണ്ടായത്. ലോകസഭ തെരഞ്ഞെടുപ്പും നിയമസഭ തെരഞ്ഞെടുപ്പും രണ്ടും രണ്ടാണ്. ഒന്നിനെ ദേശീയ വിഷയങ്ങളും ദേശീയ നേതാക്കന്മാരും നയിക്കുന്നു. മറ്റൊന്നിനെ പ്രാദേശിക പ്രശ്‌നങ്ങളും പ്രാദേശീക നേതാക്കന്മാരും സ്വാധീനിക്കുന്നു. ചിലപ്പോള് സംസ്ഥാന നിയമസഭ തെരഞ്ഞെടുപ്പുകളെ ദേശീയനേതാക്കന്മാരും വിഷയങ്ങളും നിയന്ത്രിക്കുന്ന ഉദാഹരണങ്ങളും ഉണ്ട്. പക്ഷേ, ഇവിടെ തമിഴ്‌നാട് നിയമസഭ തെരഞ്ഞെടുപ്പില് 2019 ആവര്‍ത്തിച്ചാല് അതിശയപ്പെടുവാന് ഇല്ല.\nപക്ഷേ, കേരളത്തില് ഇത് അത്ര ശരിയാകുവാന് സാദ്ധ്യതയില്ല. 2019-ല് കോണ്‍ഗ്രസിന്റെ യു.ഡി.എഫ്. 20-ല് 19 സീറ്റുകളും ജയിച്ചതാണ്. പക്ഷേ, ഇവിടെ ആരംഭം മുതലെ ഈ തെരഞ്ഞെടുപ്പില് സി.പി.എം.ന്റെ എല്.ഡി.എഫിന് ആണ് മുന് തൂക്കം. എല്ലാ അഭിപ്രായ സര്‍വ്വെകളും ഇടത് മുന്നണിക്ക് അനുകൂലം ആയിരുന്നു. ഇത് സംഭവിക്കുന്നത് അഴിമതി ആരോപണങ്ങളുടെ പെരുമഴക്കാലത്ത് ആണെന്ന് ഓര്‍മ്മിക്കണം. സ്വര്‍ണ്ണക്കള്ളക്കടത്തും, സ്വജനപക്ഷപാതവും, പിന്‍വാതലിലൂടെയുള്ള നിയമനവും മറ്റും തുടങ്ങി. പിണറായി വിജയന് ഗവണ്‍മെന്റിന്റെ വികസന പദ്ധതികള്‍ക്ക് ഇവിടെ ജനങ്ങളുടെ ഇടയില് മുന്‍തൂക്കം ഉള്ളതായി കാണപ്പെടുന്നും. കോണ്‍ഗ്രസിലെ ചേരിതിരിവും ഉള്‍പ്പോരും അതിനെ ദുര്‍ബ്ബലം ആക്കിയിരിക്കുന്നു. പക്ഷേ, കേരളത്തില് എല്.ഡി.എഫും, യു.ഡി.എഫും തമ്മിലുള്ള ഇഞ്ചോടിഞ്ച് പോരാട്ടം ആണ്. എല്.ഡി.എഫ്. സല്‍ഭരണത്തിന് തുടര്‍ഭരണം ആവശ്യപ്പെടുന്നു, അവകാശപ്പെടുന്നു. യു.ഡി.എഫ്, അഴിമതി നിറഞ്ഞ എല്.ഡി.എഫ്. ഭരണത്തില് നിന്നും മോചനം തേടുന്നു. യു.ഡി.എഫിന് പുതുതായി ഒന്നും വാഗ്ദാനം ചെയ്യുവാനോ ഉയര്‍ത്തികാണിക്കുവാനോ ഉള്ളതായി കാണുന്നില്ല. 2019 ലോകസഭ തെരഞ്ഞെടുപ്പിലെ തകര്‍പ്പന് വിജയം യു.ഡി.എഫിന് ആത്മവിശ്വാസം പകരുന്നുണ്ടെങ്കിലും ഏതാനും മാസങ്ങള്‍ക്ക് മുമ്പ് തദ്ദേശസ്വയം ഭരണ സ്ഥാനങ്ങളിലേക്ക് നടന്ന തെരഞ്ഞെടുപ്പ് തൂത്തുവാരിയത് എല്.ഡി.എഫിന് ആത്മവിശ്വാസം നല്‍കുന്നു. ഭരണതുടര്‍ച്ച ഒരു കാലത്തും അനുവദിക്കാത്ത കേരളം ഇക്കുറി ഇത് തിരുത്തി എഴുതുമോ? അങ്ങനെ സംഭവിച്ചാല് അത്ഭുതപ്പെടുവാനും ഇല്ല. പക്ഷേ, കേരളം ഇരുമുന്നണികള്‍ക്കും ഒരു കേക്ക് വോക്ക് ആയിരിക്കുകയില്ല.\nഇനി താമര ബി.ജെ.പി.യുടെ ശ്കതവും വ്യാപകവും ആയ സാന്നിദ്ധ്യം ഒരു മൂന്നാം മുന്നണിയുടെ രൂപത്തില് കേരളത്തില് ഉണ്ട്. അതിന്റെ വോട്ട് ശതമാനവും വര്‍ദ്ധിച്ചേക്കാം. പക്ഷേ, സീറ്റുകളുടെ എണ്ണം ഒന്നില് നിന്നും എ്ത്ര വര്‍ദ്ധിക്കും, അല്ലെങ്കില് കുറയും എന്ന് കണ്ടറിയണം. 'മെട്രോമാന്' ഇ.ശ്രീധരന്റെ സാന്നിദ്ധ്യം(പാലക്കാട്) ബി.ജെ.പി.ക്ക് തീര്‍ച്ചയായും ഒരു പുതിയ പ്രതിച്ഛായ നല്‍കുന്നുണ്ട്. ഒപ്പം പ്രസക്തിയും. പക്ഷേ, ശ്രീധരന് തന്നെ ജയിക്കുമോ എന്ന കാര്യം കണ്ടറിയണം. കാരണം ഡെമോക്രസി ബ്യൂറോക്രസി അല്ല, ടെക്‌നോക്രസിയും അല്ല എന്നതുതന്നെ. ബി.ജെ.പിക്ക് സ്റ്റാര് പ്രചാരകന്മാരായി മോദിയും അമിത്ഷായും ഉണ്ടായിരുന്നു. മതധ്രുവീകരണത്തിനായി ശബരിമല വിഷയവും. ഇതില് കോണ്‍ഗ്രസും ഒരു കൈനോക്കി. പക്ഷേ, ഹിന്ദുത്വയില് കോണ്‍ഗ്രസിന് ബി.ജെ.പി.യെ വെട്ടുവാന് പറ്റുമോ? ബി.ജെ.പി.ക്ക് സ്റ്റാര്‍പ്രചാരകന്മാരായി മോദിയും അമിത്ഷായും ഉണ്ടായിരുന്നു. മതധ്രുവീകരണത്തിനായി ശബരിമല വിഷയവും. ഇതില് കോണ്‍ഗ്രസും ഒരു കൈനോക്കി. പക്ഷേ, ഹിന്ദുത്വയില് കോണ്‍ഗ്രസിന് ബി.ജെ.പി.യെ വെട്ടുവാന് പറ്റുമോ? ബി.ജെ.പി.ക്ക് സ്‌ററാര് പ്രചാരകരും ശബരിമലയും മാത്രമല്ല ഉണ്ടായിരുന്നത്. ടണ്‍കണക്കിന് പണവും സുലഭമായിട്ടുണ്ടായിരുന്നു. ഒരു ഔദ്യോഗിക കണക്കുപ്രകാരം(തെരഞ്ഞെടുപ്പ് കമ്മീഷന്) 2016-ലെ നിയമസഭ തെരഞ്ഞെടുപ്പില് ബി.ജെ.പി. ചിലവഴിച്ചത് 43 കോടി രൂപയായിരുന്നു. ജയിച്ചത് ഒരു സീറ്റും. സി.പി.എം, സി.പി.ഐ., കോണ്‍ഗ്രസ് എന്നീ പാര്‍ട്ടികള് ചിലവഴിച്ച തുക ഒരുമിച്ചു കൂട്ടിയാല് 30 കോടിയില് താഴെ ആയിരുന്നു! വര്‍ഗ്ഗീയതയും സാമ്പത്തീക ഊര്‍ജ്ജവും ബി.ജെ.പി.ക്ക് വോട്ടുകളും കൂടുതല് സീറ്റുകളും നേടുമോ? ഈ.ശ്രീധരന് പാലക്കാട് ഇപ്പോള് തന്നെ എം.എല്.എ.യുടെ ഓഫീസ് തുറന്നു കഴിഞ്ഞു. 35 സീറ്റുകള് ലഭിച്ചാല്(ആകെ സീറ്റ് 140) ഗവണ്‍മെന്റ് രൂപീകരിക്കുമെന്ന് ബി.ജെ.പി. അവകാശപ്പെടുന്നു. വോട്ട് മറിക്കലിനെ കുറിച്ച് രണ്ട് മുന്നണികളും ബി.ജെ.പി.യും ആരോപണ പ്രത്യാരോപണങ്ങള് ഉന്നയിക്കുന്ന സാഹചര്യത്തിലും ബി.ജെ.പി.യുടെ എം.എല്.എ.മാരെ വാങ്ങുന്ന ചരിത്രവും കൂട്ടിവായിച്ചുവേണം ഈ അവകാശത്തെ വിലയിരുത്തുവാന്.\nപുതുച്ചേരി ഒരു കാലത്ത് കോണ്‍ഗ്രസിന്റെ ഒരു കോട്ട ആയിരുന്നു. വി.നാരായണസ്വാമിയുടെ ഗവണ്‍മെന്റിനെ ബി.ജെ.പി. വിലക്ക് വാങ്ങിയതോടെ ഇവിടെ കോണ്‍ഗ്രസിന്റെ കഥകഴിഞ്ഞിരിക്കുന്നു. മുന് കോണ്‍ഗ്രസ് നേതാവും മുന് മുഖ്യമന്ത്രിയുമായ എന്.രംഗസ്വാമിയുടെ എ്ന്.ആര്.കോണ്‍ഗ്രസ്-ബി.ജെ.പി.- അണ്ണാ ഡി.എം.കെ. സഖ്യത്തിനാണ് ഇവിടെ കോണ്‍ഗ്രസ്- ഡി.എം.കെ.-ഇടത് സഖ്യത്തിനെക്കാള് മേല്‍ക്കൈ. ആകെയുള്ള 30 സീറ്റുകളില് മൂന്നെണ്ണം നോമിനേറ്റഡ് ആണ്. ഇത് ഇപ്പോഴെ തന്നെ ബി.ജെ.പി. മുന്നണിയുടെ കീശയില് ഉണ്ട്. 2016-ലെ നിയമസഭ തെരഞ്ഞെടുപ്പില് 30-ല് 15 സീറ്റുകള് നേടി വളരെ കക്ഷ്ടിച്ച് ആണ് നാരായണസ്വാമിയുടെ കോണ്‍ഗ്രസ്് അധികാരത്തില് വന്നത്. അതിനെ കാലം തികക്കുവാന് ബി.ജെ.പി. അനുവദിച്ചില്ല. 2019-ല് ഒരു ലോകസഭ സീറ്റില് ഒന്നും കോണ്‍ഗ്രസ് ജയിച്ചു. പക്ഷേ, ഇതൊന്നും ഈ തിരഞ്ഞെടുപ്പില് വിലപ്പോവുകയില്ല. ബി.ജെ.പി. സഖ്യം പുതുച്ചേരി പിടിക്കുവാനാണ് സാദ്ധ്യത. പക്ഷേ, രംഗസ്വാമി മുഖ്യമന്ത്രി ആകുമോ എന്നത് ആയിരിക്കും സംശയം.\nഈ മൂന്ന് പ്രവശ്യകളിലും ബി.ജെ.പി.ക്ക് കാര്യമായ മേല്‍ക്കോയ്മ ഒന്നും ഇല്ല. അതിനാല് പുതുച്ചേരിയിലും തമിഴ്‌നാട്ടിലും സഖ്യത്തിലൂടെ അധികാരത്തില് സാന്നിദ്ധ്യം ഉണ്ടാക്കിയാല് അത് ഒരു നേട്ടം ആയിരിക്കും. കേരളവും ബി.ജെ.പി.ക്ക് ഇനിയും വഴങ്ങിയിട്ടില്ല. ഈ തെരഞ്ഞെടുപ്പ് പ്രാദേശിക കക്ഷികളായ അണ്ണാഡി.എം.കെ.ക്കും ഡി.എം.കെ.ക്കും നിര്‍ണ്ണായകമാണ്. കേരളത്തില് ഇടത്-കോണ്‍ഗ്രസ് സഖ്യങ്ങള്‍ക്കും ഈ നിയമസഭ തെരഞ്ഞെടുപ്പ് ഒരു വഴിത്തിരിവ് ആയിരിക്കും. പ്രത്യേകിച്ചും കോണ്‍ഗ്രസിനും കോണ്‍ഗ്രസ് സഖ്യത്തിനും. ഒരു പരാജയത്തെ അതിജീവിക്കുവാന് അ്ത നിലനില്‍പു പരമായി വളരെ ക്ലേശിക്കും.\nഇത് കഴുത്ത് വെളിയിലേക്കിട്ട് ഒരു അനുമാനത്തിന് മുതിര്‍ന്നാല്! തമിഴ്‌നാട്ടില് ഡി.എം.കെ. സഖ്യം വന് ഭൂരിപക്ഷത്തോടെ വിജയിക്കും. കേരളത്തില് ഇടതിന് മുന്‍തൂക്കമുള്ള ബലാബലം. പുതിച്ചേരിയില് എന്.ആര്. കോണ്‍ഗ്രസ്-ബി.ജെ.പി.-അണ്ണാ ഡി.എം.കെ. സഖ്യം.


ഷിമോഗയില് വാഹനാപകടത്തില് അഞ്ച് മലയാളികള് മരിച്ചു | Five Keralites killed in accident in Shimoga - Malayalam Oneindia\n3 min ago എക്സിറ്റ് പോളുകളൊന്നും എക്സാറ്റ് പോളുകളല്ല; പ്രവചനങ്ങളെ തള്ളി ഉപരാഷ്ട്രപതി\nഷിമോഗയില് വാഹനാപകടത്തില് അഞ്ച് മലയാളികള് മരിച്ചു\nഷിമോഗ: കര്‍ണാടകയിലെ ഷിമോഗയിലുണ്ടായ വാഹനാപകടത്തില് അഞ്ചു മലയാളികള് മരിച്ചു. രണ്ടുപേര്‍ക്ക് ഗുരുതരമായി പരിക്കേറ്റു.\nകാസര്‍ഗോഡ് നീലേശ്വരം പുതുമന ജോര്‍ജ് കുട്ടിയുടെ ഭാര്യ അല്‍ഫോണ്‍സ, മകള് അനു, വയനാട് കീഴ്ച്ചിറ നാരായണന്റെ ഭാര്യ ഓമന, മകന് സതീശന്, കോഴിക്കോട് സ്വദേശി സലാം എന്നിവരാണ് മരിച്ചത്. ജോര്‍ജ് കുട്ടിയുടെ മറ്റു രണ്ട് മക്കള്‍ക്കാണ് ഗുരുതരമായി പരിക്കേറ്റിരിക്കുന്നത്. ഇവരെ മണിപ്പാല് ആശുപത്രിയില് പ്രവേശിപ്പിച്ചു.\nഇവര് സഞ്ചരിച്ചിരുന്ന ജീപ്പ് സ്വകാര്യബസുമായി കൂട്ടിയിടിച്ച് സപ്തംബര് 13 ചൊവ്വാഴ്ച രാവിലെ 10.30നാണ് അപകടമുണ്ടായത്. വിനോദയാത്രക്കായി തിരിച്ച സംഘം അനന്തപുരത്ത് വച്ചാണ് അപകടത്തില് പെട്ടത്.


ചളിക്കുളമായി അങ്കമാലി കെഎസ്ആർടിസി സ്റ്റാൻഡ‌് | Ernakulam | Kerala | Deshabhimani | Thursday Jul 12, 2018\nചളിക്കുളമായി അങ്കമാലി കെഎസ്ആർടിസി സ്റ്റാൻഡ‌്\nകെഎസ്ആർടിസി ബസ്‌സ‌്റ്റാൻഡ‌ിൽ ചളിവെള്ളം നിറഞ്ഞതോടെ യാത്രക്കാർ ദുരിതത്തിൽ. കാലവർഷം ശക്തിപ്രാപിച്ചതോടെ സ്റ്റാൻഡിലുടനീളം വെള്ളക്കെട്ട് രൂക്ഷമായി.\nടൈൽ പാകിയിട്ടുണ്ടെങ്കിലും ബസുകൾ കയറിയിറങ്ങിയുണ്ടായ കുഴിയിലാണ് വെള്ളം കെട്ടിക്കിടക്കുന്നത്. അതിവേഗം ബസുകൾ സ്റ്റാൻഡിൽ പ്രവേശിക്കുമ്പോൾ യാത്രക്കാർ ചളിവെള്ളത്തിൽ മുങ്ങുന്നു. യാത്രക്കാർ തെന്നിവീഴുന്നതും പതിവാണ്.\nദേശീയപാതയും എംസി റോഡും സംഗമിക്കുന്ന അങ്കമാലി സ്റ്റാൻഡറിൽ ആയിരക്കണക്കിന് യാത്രക്കാരാണ് നിത്യവുമത്തെുന്നത്. കാലങ്ങളോളം വികസനം മുരടിച്ച സ്റ്റാൻഡിൽ വി എസ് സർക്കാരിന്റെ കാലത്ത് 32 കോടി ചെലവിൽ ബഹുനിലസമുച്ചയം നിർമിച്ചു. ഗതാഗതമന്ത്രിയായിരുന്ന ജോസ് തെറ്റയിലിന്റെ ഇടപെടലായിരുന്നു വികസനത്തിന് വഴിയൊരുക്കിയത്. എന്നാൽ, കഴിഞ്ഞ യുഡിഎഫ‌് സർക്കാർ ബസ‌്‌സ‌്റ്റാൻഡിനെ അവഗണിച്ചു. അടിസ്ഥാനസൗകര്യങ്ങളോ യഥാസമയം നടത്തേണ്ട അറ്റകുറ്റപ്പണിയോ നടത്താതെ നശിപ്പിച്ചു.\nവെള്ളക്കെട്ടുമൂലം സ്ത്രീകൾ, കുട്ടികൾ, വയോജനങ്ങൾ അടക്കമുള്ള യാത്രക്കാരാണ് കൂടുതലായും ക്ലേശിക്കുന്നത്. സെപ്ടിടാങ്കിലേക്കുള്ള മാലിന്യപൈപ്പുകൾ പലഭാഗത്തും പൊട്ടിയൊലിച്ച് വെള്ളക്കെട്ടിൽ ഒഴുകിയെത്തുന്നതിനാൽ ദുർഗന്ധവും രൂക്ഷമാണ്. ഈയിടെയായി സാമൂഹ്യവിരുദ്ധശല്യവുമേറിയിട്ടുണ്ട‌്. രണ്ടുമാസംമുമ്പ് അങ്കമാലി നഗരസഭയിലെ പൊതുചടങ്ങിൽ പങ്കെടുക്കാനെത്തിയ ഗതാഗതമന്ത്രി എ കെ ശശീന്ദ്രൻ അങ്കമാലി സ്റ്റാൻഡ‌് സന്ദർശിച്ച് ശോച്യാവസ്ഥ നേരിട്ട് മനസ്സിലാക്കി. ഇതേത്തുടർന്ന് അടിയന്തര അറ്റകുറ്റപ്പണിക്ക് 10 ലക്ഷം അനുവദിച്ചു. മഴ ശക്തി പ്രാപിക്കുന്നതിനുമുമ്പ് അറ്റകുറ്റപ്പണി പൂർത്തിയാക്കുമെന്നായിരുന്നു പ്രഖ്യാപിച്ചത്. എന്നാൽ, ഇതുവരെ നടന്നിട്ടില്ല. സ്റ്റാൻഡിൻെറ ദുരിതാവസ്ഥ ദിനംപ്രതി രൂക്ഷമാകുന്ന സാഹചര്യത്തിൽ അറ്റകുറ്റപ്പണികൾ അടിയന്തരമായി പൂർത്തിയാക്കണമെന്നാവശ്യം ശക്തമായിരിക്കുകയാണ്.\nകാട് വെട്ടുന്നതിനിടെ കല്ല് തെറിച്ച് യാത്രക്കാരന്റെ കാഴ്‌ച പോയി\nഅങ്കമാലിയിൽ 12 കുടുംബങ്ങൾ ഫ്ലാറ്റിലേക്ക്; മുഖ്യമന്ത്രിയിൽ നിന്നും താക്കോൽ ഏറ്റുവാങ്ങി


കൂടത്തായി കൊലക്കേസ്: റോജോ നാട്ടിലെത്തി | Koodathayi Murders: Complainant Rojo Thomas in Kerala | Indian Express Malayalam\nkoodathayi murder case complainant rojo thomas reached kerala\nറോജോയുടെ പരാതിയുടെ അടിസ്ഥാനത്തിലാണ് കേസ് അന്വേഷണം പുനരാരംഭിച്ചത്. രഞ്ചിക്കും റോജോയ്ക്കും പ്രത്യേക പൊലീസ് സുരക്ഷയാണ് ഒരുക്കിയിരിക്കുന്നത്.\nUpdated: October 14, 2019 10:25:46 am\nകോഴിക്കോട്: കൂടത്തായി കൂട്ടക്കൊലക്കേസിലെ പരാതിക്കാരനും കൊല്ലപ്പെട്ട റോയിയുടെ സഹോദരനുമായ റോജോ തോമസ് അമേരിക്കയിൽനിന്നു നാട്ടിലെത്തി. കേസ് അന്വേഷണത്തിന്റെ ഭാഗമായി പൊലീസ് ആവശ്യപ്പെട്ടതു പ്രകാരമാണ് റോജോ നാട്ടിലെത്തിയിരിക്കുന്നത്. നെടുമ്പാശേരി വിമാനത്താവളത്തിൽനിന്നു പൊലീസിന്റെ അകമ്പടിയോടെ റോജോ വൈക്കത്തെ സഹോദരി രെഞ്ചിയുടെ വീട്ടിലേക്കാണ് പോയത്.\nപൊന്നാമറ്റം വീട്ടിൽ കൊല്ലപ്പെട്ട ടോം തോമസിന്റെയും അന്നമ്മ തോമസിന്റെയും ഇളയ മകനാണ് റോജോ. റോജോയുടെ പരാതിയുടെ അടിസ്ഥാനത്തിലാണ് കേസ് അന്വേഷണം പുനരാരംഭിച്ചത്. രഞ്ചിക്കും റോജോയ്ക്കും പ്രത്യേക പൊലീസ് സുരക്ഷയാണ് ഒരുക്കിയിരിക്കുന്നത്.\nRead More: കൂടത്തായി: ചോദ്യം ചെയ്യലിനു ഹാജരാകാന് ഷാജുവിനു പൊലീസ് നിര്‍ദേശം\nഇന്നോ നാളെയോ ക്രൈംബ്രാഞ്ച് റോജോയുടെ മൊഴി രേഖപ്പെടുത്തും. കഴിഞ്ഞമാസമാണ് സഹോദരൻ റോയിയുടെ മരണത്തിൽ സംശയമുണ്ടെന്ന് ചൂണ്ടിക്കാട്ടി റോജോ പൊലീസിൽ പരാതി നൽകിയത്.\nഅതേസമയം കൂടത്തായി കൊലപാതക പരമ്പര കേസില് ചോദ്യം ചെയ്യലിന് ഹാജരാകാന് ജോളിയുടെ ഭർത്താവ് ഷാജുവിന് പൊലീസ് നിർദ്ദേശം നൽകിയിട്ടുണ്ട്. ഇന്ന് രാവിലെ വടകര എസ്പി ഓഫീസിലെത്താനാണ് ഷാജുവിനോട് ആവശ്യപ്പെട്ടിരിക്കുന്നത്. പൊലീസ് ഷാജുവിന്റെ വീട്ടില് നേരിട്ട് എത്തിയാണ് ഇക്കാര്യം അറിയിച്ചത്.\nഷാജുവിനെ അന്വേഷണത്തിന്റെ തുടക്കത്തില് തന്നെ ചോദ്യം ചെയ്തിരുന്നു. മണിക്കൂറുകളോളം ചോദ്യം ചെയ്ത ശേഷം ഷാജുവിനെ വിട്ടയയ്ക്കുകയായിരുന്നു. പിന്നീട് ജോളിയെ മാത്രം അറസ്റ്റ് ചെയ്തു. ഷാജുവിന്റെ ആദ്യ ഭാര്യ സിലിയുടെയും മകള് ആല്‍ഫൈന്റെയും മരണവുമായി ബന്ധപ്പെട്ട വിവരങ്ങളും പൊലീസ് ഷാജുവിനോട് ചോദിക്കും.\nഅതേസമയം, കൂടത്തായി കേസുമായി ബന്ധപ്പെട്ട് മുസ്ലിം ലീഗ് നേതാവ് ഇമ്പിച്ച് മൊയ്തീന്റെ വീട്ടില് പൊലീസ് റെയ്ഡ് നടത്തി. മൊയ്തീനു ജോളിയുമായി ബന്ധമുണ്ടെന്നു നേരത്തേ പൊലീസ് കണ്ടെത്തിയിരുന്നു. പൊലീസ് പിടിയിലാകുമെന്ന് ഉറപ്പായതോടെ ജോളി മൊയ്തീനെ ഒട്ടേറെത്തവണ വിളിച്ചിരുന്നതായാണ് ഫോണ് രേഖകള്. അഭിഭാഷകനെ ഏര്‍പ്പാടാക്കിത്തരണമെന്ന് ആവശ്യപ്പെട്ടാണു ജോളി തന്നെ വിളിച്ചതെന്ന് മൊയ്തീന് പൊലീസിനു മൊഴി നല്‍കിയിരുന്നു.\nകൂടത്തായിയിലെ ആറു കൊലപാതകങ്ങളും താനാണ് ചെയ്തതെന്ന് ജോളി സമ്മതിച്ചതായി അന്വേഷണ ഉദ്യോഗസ്ഥന് എസ്പി കെ.ജി.സൈമണ് വ്യക്തമാക്കി. പിടിക്കപ്പെടുമെന്ന് ജോളി ഒരിക്കലും പ്രതീക്ഷിച്ചിരുന്നില്ല. പറ്റിപ്പോയെന്നായിരുന്നു ജോളിയുടെ പ്രതികരണമെന്നും കെ.ജി. സൈമണ് ഏഷ്യാനെറ്റ് ന്യൂസിനോടു പറഞ്ഞു.\nജോളിയുടെ പ്രധാന ലക്ഷ്യം സമ്പത്തായിരുന്നു. ആര്‍ഭാട ജീവിതം നയിക്കാനായിരുന്നു പണം ചെലവഴിച്ചത്. അറസ്റ്റിലായ ജോളിയുള്‍പ്പടെയുള്ള മൂന്നു പ്രതികള്‍ക്കെതിരെയും ശക്തമായ തെളിവുകളുണ്ട്. ഷാജു അപരാധിയെന്നോ നിരപരാധിയെന്നോ ഇപ്പോള് പറയുന്നില്ലെന്നും എസ്പി വ്യക്തമാക്കി.\nWeb Title: Koodathayi murder case complainant rojo thomas reached kerala


പൊഴിയുന്ന ഇലകള് വേരുകളിലേക്കു മടങ്ങുമ്പോള്, നീ ചെയ്ത തിന്മകളോര്‍ത്ത് നീ ഖേദിക്കും | സര്‍വശക്തനായ ദൈവത്തിന്റെ സഭ\nപൊഴിയുന്ന ഇലകള് വേരുകളിലേക്കു മടങ്ങുമ്പോള്, നീ ചെയ്ത തിന്മകളോര്‍ത്ത് നീ ഖേദിക്കും\nനിങ്ങളുടെ ഇടയില് ഞാന് ചെയ്ത പ്രവൃത്തികള് നിങ്ങള് സ്വന്തം കണ്ണുകള്‍കൊണ്ട് കണ്ടിട്ടുള്ളതാണ്. എന്‍റെ വാക്കുകള് നിങ്ങള് നേരിട്ട് കേട്ടിട്ടുള്ളതാണ്. നിങ്ങളോടുള്ള എന്‍റെ മനോഭാവം നിങ്ങള്‍ക്ക് അറിവുള്ളതുമാണ്. അപ്പോള് നിങ്ങളുടെയിടയില് ഞാന് ഈ വേല ചെയ്യുന്നത് എന്തിന് എന്നതും നിങ്ങള്‍ക്കു മനസ്സിലാക്കാവുന്നതേയുള്ളൂ. പൂർണഹൃദയത്തോടെ ഞാന് പറയുന്നു, അന്ത്യനാളുകളിലെ എന്‍റെ ദിഗ്വിജയത്തിനുള്ള, വിജാതീയരുടെ ദേശങ്ങളിലേക്ക് എന്‍റെ വേല വ്യാപിപ്പിക്കുന്നതിനുള്ള ഉപകരണങ്ങള് മാത്രമാണ് നിങ്ങള്. എന്‍റെ വേല കൂടുതല് വ്യാപിപ്പിക്കുവാനും പുറജാതിക്കാരുടെ ദേശങ്ങളിലേക്ക്, അതായത്, ഇസ്രായേലിനു പുറമേയുള്ള രാജ്യങ്ങളിലേക്ക് എന്‍റെ നാമം പരക്കുവാനുമായി, നിങ്ങളുടെ അധർമത്തിന്‍റെയും വൃത്തികേടുകളുടെയും എതിര്‍പ്പുകളുടെയും മത്സരത്തിന്‍റെയും മധ്യേ ഞാന് സംസാരിച്ചുകൊണ്ടേയിരിക്കുന്നു. എന്‍റെ നാമവും പ്രവൃത്തികളും ശബ്ദവും വിജാതീയരുടെ ദേശങ്ങളിലെങ്ങും വ്യാപിക്കുന്നതിനും, അങ്ങനെ, ഇസ്രായേലിന്‍റെ ഭാഗമല്ലാത്ത ആ ദേശങ്ങളെല്ലാം എനിക്ക് അധീനപ്പെടുന്നതിനും അവര് എന്നെ ആരാധിക്കുന്നതിനും, ഇസ്രായേലിനും ഈജിപ്തിനും പുറത്ത് എന്‍റെ വിശുദ്ധ നാടുകളായി അവ മാറുന്നതിനും വേണ്ടിയാണ് ഇത്. എന്‍റെ വേല വ്യാപിപ്പിക്കുക എന്നാല് എന്‍റെ കീഴടക്കൽ വേല വ്യാപിപ്പിക്കുക എന്നും എന്‍റെ വിശുദ്ധ നാട് വിശാലമാക്കുക എന്നുമാണ്; ഭൂമിയില് എനിക്കു ചുവടുറപ്പുള്ള ഇടങ്ങള് വ്യാപിപ്പിക്കുക എന്നാണ്. ഞാന് കീഴടക്കുന്ന പുറംരാജ്യങ്ങളിലെ സൃഷ്ടജീവികള് മാത്രമാണ് നിങ്ങള് എന്നത് ഓർമയുണ്ടായിരിക്കണം. ആരംഭത്തില് നിങ്ങള്‍ക്ക് എന്തെങ്കിലും പദവിയോ ഉപയോഗിക്കപ്പെടാവുന്ന എന്തെങ്കിലും മൂല്യമോ ഉപയോഗക്ഷമതയോ ഇല്ലായിരുന്നു. ഞാന് ദേശം മുഴുവനും കീഴടക്കിയതിനു ദൃഷ്ടാന്തമായി, ഞാന് ദേശം മുഴുവനും കീഴടക്കിയതിന് അടയാളമായി, ചാണകക്കൂനയില് നിന്ന് കൃമികളെ ഞാന് ഉയര്‍ത്തിയെടുത്തതുകൊണ്ടു മാത്രമാണ് എന്നോടു ബന്ധപ്പെടുവാനും ഇപ്പോള് എന്നോടൊപ്പം ഒത്തുചേരുവാനും നിങ്ങള്‍ക്കു ഭാഗ്യമുണ്ടായത്. നിങ്ങളുടെ നീചപദവി ഒന്നുകൊണ്ടു മാത്രമാണ് എന്‍റെ കീഴടക്കൽ വേലയുടെ മാതൃകയും അടയാളവുമായി നിങ്ങളെ ഞാന് തിരഞ്ഞെടുത്തത്. ഈ കാരണത്താൽ മാത്രമാണ് ഞാന് നിങ്ങളുടെ ഇടയില് വേല ചെയ്യുകയും പ്രസംഗിക്കുകയും ചെയ്യുന്നത്, നിങ്ങളോടൊപ്പം വസിക്കുകയും സമയം ചെലവഴിക്കുകയും ചെയ്യുന്നത്. എന്‍റെ കാര്യനിർവഹണവും ചാണകക്കൂനയിലെ കൃമികളോട് എനിക്കുള്ള അങ്ങേയറ്റത്തെ അറപ്പും കൊണ്ടാണ്—അത് എന്നെ രോഷാകുലനാക്കുന്നിടത്തോളം എത്തിയിരിക്കുന്നു—ഞാന് നിങ്ങളുടെ മധ്യേ പ്രസംഗിക്കുന്നത് എന്ന് നിങ്ങൾ അറിയണം. യഹോവ ഇസ്രായേലില് ചെയ്ത വേല പോലെയേ അല്ല നിങ്ങളുടെയിടയില് ഞാൻ ചെയ്യുന്ന വേല; വിശേഷിച്ചും, യേശു യെഹൂദ്യയില് ചെയ്ത വേല പോലെയുമല്ല. ഏറെ സഹിഷ്ണുതയോടെയാണ് ഞാന് സംസാരിക്കുന്നതും പ്രവര്‍ത്തിക്കുന്നതും. കോപത്തോടെയും ന്യായവിധിയോടെയുമാണ് ഞാന് ഈ നികൃഷ്ടരെ കീഴടക്കുന്നത്. ഇസ്രായേല് ജനതയെ യഹോവ നയിച്ചതുമായി ഇതിനു യാതൊരു സാമ്യവുമില്ല. ഇസ്രായേലില് അവന്‍റെ വേല ആഹാരവും ജീവജലവും നല്‍കുക എന്നതായിരുന്നു, അവര്‍ക്കു വേണ്ടതെല്ലാം പകര്‍ന്നു നല്‍കുമ്പോള് അവന്‍റെ ഉള്ളം നിറയെ തന്‍റെ ജനതയോട് അനുകമ്പയും വാത്സല്യവുമായിരുന്നു. ഇന്നത്തെ വേല ശപിക്കപ്പെട്ട ഒരു ജനതയുടെ, തിരഞ്ഞെടുക്കപ്പെട്ടവരല്ലാത്ത ഒരു ജനതയുടെ മധ്യേ ആണ്. ധാരാളമായ ആഹാരമില്ല, ദാഹം ശമിപ്പിക്കുന്ന ജീവജലത്തിന്‍റെ സമൃദ്ധിയില്ല, ആവശ്യത്തിനുള്ള ഭൗതികവസ്തുക്കളുടെ ലഭ്യത പോലുമില്ല; ആകെയുള്ളത് ന്യായവിധിയും വേണ്ടുവോളം ശാപവാക്കുകളും ശാസനകളും മാത്രം. ഇസ്രായേലിനു ഞാന് നൽകിയതുപോലെ മലകള് നിറയെ ആടുമാടുകളെയും വലിയ സമ്പല്‍സമൃദ്ധിയും ദേശത്തെ ഏറ്റവും സുന്ദരരായ സന്തതികളെയും ലഭിക്കാന് തീരെ അര്‍ഹരല്ല ചാണകക്കൂനയില് വസിക്കുന്ന ഈ കൃമികള്. ഇന്നത്തെ ഇസ്രായേല്, ഞാൻ ആ ജനതയ്ക്കു പ്രദാനം ചെയ്യുന്നവയിൽനിന്ന് ആടുമാടുകളും, സ്വർണവും വെള്ളിയും കൊണ്ടുള്ള വസ്തുക്കളും യാഗപീഠത്തില് അര്‍പ്പിക്കുന്നു; ന്യായപ്രമാണ പ്രകാരം യഹോവ ആവശ്യപ്പെട്ട പത്തിലൊന്നിനെക്കാൾ അധികമാണ് അത്. അതിനാല് ഞാന് അവര്‍ക്ക് വീണ്ടും ഏറെ നൽകി—ന്യായപ്രമാണ പ്രകാരം ഇസ്രായേല് നേടുമായിരുന്നതിന്‍റെ നൂറു മടങ്ങിലും ഏറെ. അബ്രഹാം നേടിയ സകലതിനെക്കാളും ഇസ്ഹാക്ക് നേടിയ സകലതിനെക്കാളും ഏറെയാണ് ഞാന് ഇസ്രായേലിനു മേല് ചൊരിയുന്ന അനുഗ്രഹങ്ങള്. ഇസ്രായേലിന്‍റെ കുടുംബം സന്താനസമൃദ്ധിയുള്ളവരാകാനും എണ്ണത്തിൽ വർധിക്കാനും ഞാന് ഇടയാക്കും. എന്‍റെ ജനമായ ഇസ്രായേലിനെ ഞാൻ ലോകം മുഴുവൻ വ്യാപിപ്പിക്കും. ഇപ്പോഴും എന്‍റെ കരുതലും അനുഗ്രഹവും ഉള്ള ജനത തിരഞ്ഞെടുക്കപ്പെട്ട ജനമായ ഇസ്രായേല് ആണ്—അതായത്, തങ്ങള്‍ക്കുള്ളതെല്ലാം എനിക്കു സമര്‍പ്പിക്കുന്ന ജനത, തങ്ങള്‍ക്കുള്ളതെല്ലാം എന്നില്‍നിന്നു നേടിയ ജനത. എന്നെ അവര് മനസ്സില് വഹിക്കുന്നതുകൊണ്ടാണ് അവരുടെ കന്നുകുട്ടികളെയും ആട്ടിന്‍കുട്ടികളെയും എന്‍റെ വിശുദ്ധ യാഗപീഠത്തില് ബലിയായി നല്‍കാനും തങ്ങള്‍ക്കുള്ളതെല്ലാം എനിക്കു സമര്‍പ്പിക്കാനും എന്‍റെ മടങ്ങിവരവിന് ഒരുക്കമായി തങ്ങളുടെ ആദ്യജാതന്മാരെപ്പോലും അര്‍പ്പിക്കാനും അവര് തയ്യാറാകുന്നത്. നിങ്ങളുടെ കാര്യമോ? നിങ്ങള് എന്‍റെ ക്രോധം ഉണര്‍ത്തുന്നു, എന്നില്‍നിന്ന് പലതും ആവശ്യപ്പെടുന്നു, എനിക്കു മറ്റുള്ളവർ അര്‍പ്പിക്കുന്ന ബലിവസ്തുക്കള് മോഷ്ടിക്കുന്നു; നിങ്ങള് എന്നെ പ്രകോപിപ്പിക്കുകയാണെന്ന് നിങ്ങള് തിരിച്ചറിയുന്നില്ല. അങ്ങനെ നിങ്ങള് ആകെ നേടുന്നത് ഇരുളിലെ വിലാപവും ശിക്ഷയും മാത്രമാണ്. നിങ്ങള് പല തവണ എന്നെ രോഷം കൊള്ളിച്ചു; ഞാന് പെയ്യിച്ച തീമഴയില് നിരവധി ആളുകള് ദുഃഖകരമായ അന്ത്യം നേരിടുകയും സന്തുഷ്ടകുടുംബങ്ങള് ശോകമൂകമായ കല്ലറകളായി പരിണമിക്കുകയും ചെയ്തിട്ടുണ്ട്. ഈ കൃമികള്‍ക്കായി എന്‍റെ പക്കലുള്ളത് അന്തമില്ലാത്ത ക്രോധം മാത്രമാണ്; അവരെ അനുഗ്രഹിക്കാന് എനിക്ക് ഉദ്ദേശ്യവുമില്ല. എന്‍റെ വേലയെപ്രതി മാത്രമാണ് ഞാന് നിങ്ങള്‍ക്ക് ഇളവു നല്‍കുകയും നിങ്ങളെ സമുദ്ധരിക്കുകയും കടുത്ത അപമാനം സഹിച്ച് നിങ്ങളുടെ മധ്യേ വേല ചെയ്യുകയും ചെയ്തത്. എന്‍റെ പിതാവിന്‍റെ തീരുമാനം അല്ലായിരുന്നെങ്കില് ഞാന് എങ്ങനെയാണ് ചാണകക്കൂനയില് ഉരുണ്ടുകളിക്കുന്ന കൃമികളോടൊപ്പം ഒരേ ഭവനത്തില് വസിക്കാന് ഇടയാവുക? നിങ്ങളുടെ എല്ലാ വാക്കുകളോടും പ്രവൃത്തികളോടും എനിക്ക് കഠിനമായ വെറുപ്പാണ്. എന്നിട്ടും നിങ്ങളുടെ അശുദ്ധിയിലും മത്സരത്തിലും എനിക്കുള്ള കുറച്ച് ‘താത്പര്യം’ മൂലം ഇത് എന്‍റെ വാക്കുകളുടെ ഒരു ബൃഹദ് സമാഹാരമായിരിക്കുന്നു. അല്ലായിരുന്നെങ്കില് ഞാന് നിങ്ങളുടെ മധ്യേ ഇത്രകാലം തുടരുകയില്ലായിരുന്നു. അതിനാല്, നിങ്ങള് ഇതു തിരിച്ചറിയുക: നിങ്ങളോട് എനിക്കുള്ള മനോഭാവം സഹതാപവും മനസ്സലിവും മാത്രമാണ്; ഒരു തുള്ളി സ്നേഹം പോലും എനിക്കു നിങ്ങളോട് ഇല്ല. എനിക്കു നിങ്ങളോട് ഉള്ളത് സഹിഷ്ണുത മാത്രമാണ്. കാരണം, ഞാന് ഇതു ചെയ്യുന്നത് എന്‍റെ വേല പൂര്‍ത്തിയാക്കുന്നതിനു വേണ്ടി മാത്രമാണ്. എന്‍റെ പ്രവൃത്തികള് കാണാന് നിങ്ങള്‍ക്ക് ഇടവന്നത് അശുദ്ധിയും മത്സരവും “അസംസ്കൃതവസ്തുക്കളായി” ഞാന് തിരഞ്ഞെടുത്തതുകൊണ്ടു മാത്രമാണ്. അല്ലായിരുന്നെങ്കില് എന്‍റെ പ്രവൃത്തികള് ഞാന് ഈ കൃമികള്‍ക്കു വെളിപ്പെടുത്തുകയില്ലായിരുന്നു. വിമുഖതയോടെയാണ് ഞാന് നിങ്ങളില് പ്രവര്‍ത്തിക്കുന്നത്; ഇസ്രായേലില് പ്രവര്‍ത്തിച്ചതുപോലെ സന്നദ്ധതയോടും സൗമനസ്യത്തോടും കൂടിയല്ല. നിങ്ങളുടെ ഇടയില് പ്രസംഗിക്കാന് എന്നെത്തന്നെ നിര്‍ബന്ധിക്കുമ്പോള് ഞാനെന്‍റെ ക്രോധം കടിച്ചമര്‍ത്തുകയാണ്. കൂടുതല് മഹത്തരമായ എന്‍റെ വേലയെപ്രതി അല്ലെങ്കില് ഇത്തരം കൃമികളുടെ നിരന്തരദര്‍ശനം ഞാന് എങ്ങനെ സഹിക്കുമായിരുന്നു? എന്‍റെ നാമത്തെ പ്രതി അല്ലായിരുന്നെങ്കില് ഞാന് അത്യുന്നതങ്ങളിലേക്ക് ആരോഹണം ചെയ്യുകയും ഈ കൃമികളെ അവരുടെ ചാണകക്കൂനയോടു കൂടെ നിശ്ശേഷം ദഹിപ്പിച്ചുകളയുകയും ചെയ്യുമായിരുന്നു! എന്‍റെ മഹിമയെപ്രതി അല്ലായിരുന്നെങ്കില് എന്നെ എതിര്‍ക്കുവാനും എന്‍റെ കണ്‍മുമ്പില് നുരച്ചുപുളയ്ക്കുവാനും ഈ ദുഷ്ടഭൂതങ്ങളെ ഞാന് എങ്ങനെ അനുവദിക്കുമായിരുന്നു? തടസ്സമേതും കൂടാതെ എന്‍റെ വേല പൂര്‍ത്തിയാക്കുവാന്‍വേണ്ടി ആയിരുന്നില്ലെങ്കില്, വിവേകശൂന്യമായി എന്നെ അധിക്ഷേപിക്കുവാന് കൃമിതുല്യരായ ഈ ജനങ്ങളെ ഞാൻ എങ്ങനെ അനുവദിക്കുമായിരുന്നു? ഇസ്രായേലിലെ ഒരു ഗ്രാമത്തില് വെറും നൂറു പേര് ഇതുപോലെ എനിക്കെതിരേ തിരിഞ്ഞിരുന്നെങ്കില്, അവര് എനിക്കു ബലിയര്‍പ്പിക്കുന്നവരാണെങ്കില് പോലും അവരെ ഞാന് തകര്‍ത്തു നാമാവശേഷരാക്കി ഭൂമിയുടെ ഗര്‍ത്തങ്ങളില് ആഴ്ത്തിയേനെ—മറ്റു നഗരങ്ങളിലുള്ളവര് എനിക്കെതിരേ ശബ്ദമുയര്‍ത്താന് ധൈര്യപ്പെടാതിരിക്കുന്നതിനു വേണ്ടി. സർവസംഹാരിയായ അഗ്നിയാണ് ഞാന്, അപരാധം ഞാന് ലവലേശം സഹിക്കുകയില്ല. മനുഷ്യവംശം മുഴുവന് എന്‍റെ സൃഷ്ടിയായതിനാൽ, ഞാന് പറയുന്നതെന്തും അവര് എതിർപ്പുകൂടാതെ അനുസരിക്കണം. എന്‍റെ പ്രവൃത്തികളിൽ അനാവശ്യമായി ഇടപെടാൻ മനുഷ്യര്‍ക്ക് അവകാശമില്ല. എന്‍റെ വാക്കുകളുടെയും പ്രവൃത്തികളുടെയും ശരിതെറ്റുകള് അവലോകനം ചെയ്യാന് അവര് തീരെ യോഗ്യരുമല്ല. സൃഷ്ടികളുടെ കര്‍ത്താവ് ആണു ഞാന്. സൃഷ്ടജീവികൾ ഞാന് ആവശ്യപ്പെടുന്നതെന്തും എന്നോടുള്ളഹൃദയംഗമമായ ആദരവോടെ നിറവേറ്റണം. അവര് എന്‍റെ മുമ്പില് യുക്തിവിചാരം നടത്തുകയോ പ്രത്യേകിച്ച് എന്നോട് എതിരിടുകയോ ചെയ്യരുത്. എന്‍റെ അധികാരമുപയോഗിച്ച് ഞാന് ജനങ്ങളെ ഭരിക്കുന്നു; എന്‍റെ സൃഷ്ടിയുടെ ഭാഗമായ സര്‍വരും എന്‍റെ അധികാരത്തിനു കീഴ്‌വഴങ്ങണം. ഇന്നു നിങ്ങള് എന്‍റെ മുമ്പില് അഹങ്കാരവും മര്യാദകേടും കാണിച്ചാലും, ഞാൻ നിങ്ങളെ പഠിപ്പിക്കുന്ന എന്‍റെ വചനങ്ങൾ അനുസരിക്കാതിരിക്കുകയും എന്നിട്ടും ഭയമില്ലാതിരിക്കുകയും ചെയ്താലും ഞാന് നിങ്ങളുടെ മത്സരത്തെ സഹിഷ്ണുതയോടെ കാണും. ഏതാനും കൃമികള് ചാണകക്കൂനയിലെ ചെളി ഇളക്കിവിട്ടുവെന്നു കരുതി, ഞാന് ശുണ്ഠി പിടിച്ച് എന്‍റെ മഹത്തായ വേലയ്ക്ക് ക്ഷതം വരുത്തുകയില്ല. എന്‍റെ പിതാവിന്‍റെ ഹിതത്തെപ്രതി, എനിക്ക് അറപ്പും വെറുപ്പും ഉള്ള സര്‍വ വസ്തുക്കളുടെയും നിലനിൽപ്പ് ഞാൻ സഹിക്കും; എന്‍റെ വാക്കുകള് പൂര്‍ത്തിയാകുംവരെ, എന്‍റെ അവസാന നിമിഷം വരെ ഞാന് അതു തുടരും. ഭയപ്പെടേണ്ടാ! പേരുപോലും ഇല്ലാത്ത ഒരു കൃമിയോളം താഴാന് എനിക്കു കഴിയില്ല, എന്‍റെ കഴിവുകളെ നിന്‍റേതുമായി ഞാന് താരതമ്യം ചെയ്യില്ല. എനിക്കു നിന്നെ വെറുപ്പാണ്, പക്ഷേ, സഹിഷ്ണുതയോടെ പിടിച്ചു നില്‍ക്കാന് എനിക്കു കഴിയും. നീ എന്നോട് അനുസരണക്കേട് കാണിക്കുന്നു, എന്നാല്, എന്‍റെ പിതാവ് എനിക്കു വാഗ്ദാനം നല്‍കിയിരിക്കുന്നതുപോലെ ഞാൻ നിന്നെ ശാസിക്കുന്ന ദിവസം രക്ഷപെടാന് നിനക്കു കഴിയില്ല. സൃഷ്ടിക്കപ്പെട്ട ഒരു കൃമിക്ക് സൃഷ്ടികളുടെ കര്‍ത്താവിനോട് തുല്യം നില്‍ക്കാന് കഴിയുമോ? ശരത്കാലത്ത് പൊഴിയുന്ന ഇലകള് അവയുടെ വേരുകളിലേക്കു മടങ്ങുന്നു; നീ നിന്‍റെ “പിതാവിന്‍റെ” ഭവനത്തിലേക്കു മടങ്ങും; ഞാന് എന്‍റെ പിതാവിന്‍റെ അരികത്തേക്കും. എനിക്ക് അകമ്പടിയായി അവന്‍റെ വാത്സല്യമുണ്ടാകും; നിന്നെ പിന്തുടരുന്നത് നിന്റെ പിതാവിന്‍റെ ചവിട്ടിമെതിക്കലുകളായിരിക്കും. എനിക്ക് എന്‍റെ പിതാവിന്‍റെ മഹത്ത്വം ലഭിക്കും; നിനക്ക് നിന്‍റെ പിതാവിന്‍റെ ദുഷ്കീര്‍ത്തിയും. നിനക്കായി കാലങ്ങളോളം ഞാന് കാത്തുവച്ച ശാസനം ഞാന് പ്രയോഗിക്കും; പതിനായിരക്കണക്കിനു വര്‍ഷങ്ങളായി മലീമസമായ നിന്‍റെ ദുര്‍ഗന്ധപൂരിതമായ ജഡത്തിൽ എന്‍റെ ശാസനകൾ നീ ഏറ്റുവാങ്ങും. ഞാന് നിന്നില് എന്‍റെ വചനത്തിന്‍റെ പ്രവര്‍ത്തനം സഹിഷ്ണുതയോടെ പൂര്‍ത്തിയാക്കിയിട്ടുണ്ടാകും; എന്‍റെ വചനങ്ങളില് നിന്ന് വിനാശം അനുഭവിക്കുക എന്ന പങ്ക് നീ നിറവേറ്റാന് തുടങ്ങും. ഞാന് ഏറെ ആഹ്ലാദത്തോടെ ഇസ്രായേലില് എന്‍റെ വേല ചെയ്യും; നീ വിലപിക്കുകയും പല്ലു കടിക്കുകയും ചെയ്ത്, ചേറില് ജീവിച്ച് മരിക്കും. ഞാന് എന്‍റെ ആദിമസ്വരൂപം വീണ്ടെടുക്കും; അതിനു ശേഷം നിന്നോടൊപ്പം മാലിന്യത്തില് വസിക്കുകയില്ല. നീയോ, നിന്‍റെ ആദിമവൈരൂപ്യം വീണ്ടെടുക്കുകയും ചാണകക്കൂനയില് നുരച്ചുമറിയുന്നതു തുടരുകയും ചെയ്യും. എന്‍റെ വചനങ്ങളും വേലയും തീര്‍ന്നുകഴിയുമ്പോള് അത് എനിക്ക് ആനന്ദത്തിന്‍റെ ദിവസമായിരിക്കും. നിന്‍റെ എതിര്‍പ്പിന്‍റെയും മത്സരത്തിന്റെയും നാളുകള് തീര്‍ന്നുകഴിയുമ്പോള് നിനക്ക് വിലാപത്തിന്‍റെ ദിനമായിരിക്കും. ഞാന് നിന്നോടു സഹതപിക്കുകയില്ല, നീ മേലില് എന്നെ കാണുകയുമില്ല. ഞാന് പിന്നീടൊരിക്കലും നിന്നോടു സംഭാഷണത്തില് ഏര്‍പ്പെടുകയില്ല; നീ പിന്നീടൊരിക്കലും എന്നെ കണ്ടുമുട്ടുകയുമില്ല. നിന്‍റെ മത്സരത്തെ ഞാന് വെറുക്കും; എന്‍റെ ലാവണ്യം നിനക്കു കാണാന് കിട്ടുകയുമില്ല. ഞാന് നിന്നെ പ്രഹരിക്കും, നീ എന്നെയോര്‍ത്ത് വിലപിക്കും. ഞാന് ആഹ്ലാദത്തോടെ നിന്നെ വിട്ടു പോകും; എന്നോടുള്ള കടപ്പാടിനെക്കുറിച്ച് നീ ബോധവാനായിരിക്കും. ഞാന് മേലിലൊരിക്കലും നിന്നെ കാണുകയില്ല; എന്നാല് നീ എന്നെ പ്രതീക്ഷിച്ച് സദാ കാത്തിരിക്കും. നീ ഇപ്പോള് എന്നെ എതിരിടുന്നതിനാല് ഞാന് നിന്നെ വെറുക്കും; ഞാന് നിന്നെ ഇപ്പോള് ശാസിക്കുന്നതിനാല് നീ എന്നെ കാണാന് കൊതിക്കും. നിന്നോടൊപ്പം ജീവിക്കാന് ഞാന് വിസമ്മതിക്കും; എന്നാല് നീ അതിനായി വല്ലാതെ ആഗ്രഹിക്കുകയും അനന്തകാലത്തോളം വിലപിക്കുകയും ചെയ്യും. കാരണം, എന്നോടു ചെയ്തതിനെയെല്ലാം ഓര്‍ത്ത് നീ ഖേദിക്കും. നിന്‍റെ മത്സരവും പ്രതിഷേധങ്ങളും ഓര്‍ത്ത് നിനക്കു കുറ്റബോധം തോന്നും. മനസ്താപത്തോടെ നിലത്തു മുഖം പൂഴ്ത്തി നീ കമിഴ്ന്നു കിടക്കുകയും മേലില് അനുസരണക്കേട് കാട്ടുകയില്ലെന്ന് എന്‍റെ മുമ്പില് സാഷ്ടാംഗം വീണ് ശപഥം ചെയ്യുകയും ചെയ്യും. എന്നാൽ, നിന്‍റെ ഹൃദയത്തിനുള്ളില് നീ എന്നെ സ്നേഹിക്കും, പക്ഷേ, നിനക്ക് ഒരിക്കലും എന്‍റെ ശബ്ദം കേള്‍ക്കാന് സാധിക്കുകയില്ല. നിനക്കു നിന്നെപ്പറ്റി ഓര്‍ത്ത് ലജ്ജ തോന്നുവാന് ഞാന് ഇടയാക്കും.\nഎന്നെ മോഹിപ്പിക്കുന്ന നിന്‍റെ ജഡശരീരത്തെ നോക്കുകയാണ് ഞാന് ഇപ്പോള്. ശാസനയൊന്നും ‘നൽകില്ല’ എങ്കിലും, ചെറിയൊരു മുന്നറിയിപ്പു മാത്രം നിനക്കായി ഞാന് നല്‍കുന്നു. എന്‍റെ വേലയില് നിന്‍റെ പങ്ക് എന്താണെന്നു നീ അറിഞ്ഞിരിക്കണം. അപ്പോൾ ഞാൻ തൃപ്തനാകും. അതിനപ്പുറമുള്ള വിഷയങ്ങളില് നീ എന്നെ എതിര്‍ക്കുകയോ എന്‍റെ പണം ചെലവാക്കുകയോ യഹോവയായ എനിക്കു ബലിയര്‍പ്പിച്ച വസ്തുക്കള് ഭക്ഷിക്കുകയോ നിങ്ങള് കൃമികള് പരസ്പരം പോരടിക്കുകയോ നായ്ക്കളെപ്പോലെയുള്ള സൃഷ്ടികളായ നിങ്ങൾ കലഹിക്കുകയോ പരസ്പരം ആക്രമിക്കുകയോ ചെയ്താലും ഞാന് അതിലൊന്നും തത്പരനല്ല. നിങ്ങള് എന്താണെന്ന് നിങ്ങള് അറിഞ്ഞിരുന്നാല് മാത്രം മതി, ഞാന് തൃപ്തനാകും. ഇതിനെല്ലാമുപരിയായി നിങ്ങള് പരസ്പരം ആയുധമെടുത്ത് യുദ്ധം ചെയ്യുകയോ വാഗ്പോര് നടത്തുകയോ വേണമെങ്കില് ആയിക്കോളൂ; അതിലൊന്നും ഇടപെടാന് എനിക്കു താത്പര്യമില്ല, മനുഷ്യരുടെ കാര്യങ്ങളില് ഞാന് തീരെ ഇടപെടാറുമില്ല. നിങ്ങള് തമ്മിലുള്ള സംഘർഷങ്ങൾ ഞാന് ഗൗനിക്കുന്നില്ല എന്നല്ല അതിനര്‍ത്ഥം; ഞാന് നിങ്ങളിലൊരാളല്ല, അതിനാല് നിങ്ങള് തമ്മിലുള്ള പ്രശ്നങ്ങളില് പങ്കുചേരുന്നില്ല എന്നാണ്. ഞാന് സ്വയം സൃഷ്ടജീവികളില് ഒന്നല്ല, ഞാന് ഈ ലോകത്തിന്‍റേതല്ല; അതിനാല് ഞാന് ഈ ആളുകളുടെ തിരക്കേറിയ ജീവിതത്തെയും അവര് തമ്മിലുള്ള വൃത്തികെട്ടതും അനുചിതവുമായ ബന്ധങ്ങളെയും വെറുക്കുന്നു. വിശേഷിച്ചും, ബഹളമയമായ ആള്‍ക്കൂട്ടങ്ങളെ ഞാൻ വെറുക്കുന്നു. എന്നാൽ, ഓരോ സൃഷ്ടജീവിയുടെയും ഹൃദയത്തിലുള്ള മാലിന്യങ്ങളെക്കുറിച്ച് എനിക്ക് ആഴമായ അറിവുണ്ട്. നിങ്ങളെ സൃഷ്ടിക്കുന്നതിനും മുമ്പു തന്നെ മനുഷ്യഹൃദയത്തില് കുടികൊള്ളുന്ന അധർമത്തെക്കുറിച്ച് എനിക്ക് അറിയാമായിരുന്നു; മനുഷ്യഹൃദയത്തിന്‍റെ എല്ലാ കാപട്യവും വഞ്ചനയും എനിക്ക് അറിയാമായിരുന്നു. അതിനാല് ആളുകൾ അധർമം പ്രവര്‍ത്തിക്കുമ്പോള് യാതൊരു ബാഹ്യ അടയാളങ്ങളുമില്ലെങ്കിലും എനിക്കറിയാം നിങ്ങളുടെ ഹൃദയങ്ങളില് പുലരുന്ന അധർമത്തിന്‍റെ അളവ് ഞാന് സൃഷ്ടിച്ച സകല വസ്തുക്കളുടെയും സമ്പന്നതയെക്കാള് അധികമാണെന്ന്. നിങ്ങള് എല്ലാവരും പുരുഷാരത്തിന്‍റെ പരമകാഷ്ഠയിലേക്കു വളര്‍ന്നിരിക്കുന്നു; ജനപദങ്ങളുടെ പ്രപിതാമഹന്മാരായി നിങ്ങള് ഉയര്‍ന്നിരിക്കുന്നു. നിങ്ങള് തികച്ചും സ്വേച്ഛാപരമായി, അനിയന്ത്രിതരായി ആ കൃമികള്‍ക്കെല്ലാം ഇടയില് പാഞ്ഞുനടക്കുന്നു—നിങ്ങളെക്കാള് ചെറിയ കൃമികളെ തിന്നൊടുക്കുകയും അനായാസമായ ഒരിടം കണ്ടെത്തുകയും ചെയ്യാന് ശ്രമിച്ചുകൊണ്ട്. കടലിന്‍റെ ആഴങ്ങളിലേക്കു മുങ്ങിപ്പോയ ഭൂതങ്ങളെപ്പോലും അതിലംഘിക്കുന്ന വിധത്തിൽ നിങ്ങളുടെ ഹൃദയങ്ങള് പകയും വഞ്ചനയും കൊണ്ട് നിറഞ്ഞിരിക്കുന്നു. ഇടയ്ക്കിടെ പരസ്പരം പോരടിക്കുകയും പിന്നെ ശാന്തമാകുകയും ചെയ്യുന്ന കൃമികളെ അവരുടെ സമാധാനം നശിക്കും വരെ അടിമുടി ശല്യപ്പെടുത്തിക്കൊണ്ട് നിങ്ങള് ചാണക്കൂനയുടെ അടിയിൽ അധിവസിക്കുന്നു. നിങ്ങള്‍ക്ക് നിങ്ങളുടെ സ്ഥാനം അറിയില്ല; എങ്കിലും ചാണകത്തിനുള്ളില് നിങ്ങൾ പരസ്പരം പോരടിക്കുന്നു. അത്തരം പോരാട്ടങ്ങളില് നിന്ന് നിങ്ങള് എന്താണ് നേടുന്നത്? നിങ്ങളുടെ ഹൃദയങ്ങളില് എന്നോട് യഥാര്‍ഥ ബഹുമാനമുണ്ടായിരുന്നെങ്കില് എന്‍റെ കാഴ്ചയുടെ മറവില് നിന്ന് നിങ്ങൾക്ക് പരസ്പരം പോരടിക്കാന് കഴിയുന്നത് എങ്ങനെ? നിന്‍റെ പദവി എത്ര ഉന്നതമായാലും ഇപ്പോഴും നീങ്ങള് ചാണകത്തിനുള്ളിലെ നാറുന്ന ഒരു കൊച്ചു പുഴുവല്ലേ? ചിറകു മുളച്ച് ആകാശത്തിലെ ഒരു പ്രാവാകാന് നിനക്ക് കഴിയുമോ? നിങ്ങള്, നാറുന്ന കൃമികള് യഹോവയായ എന്‍റെ യാഗപീഠത്തില്‍നിന്ന് യാഗവസ്തുക്കള് മോഷ്ടിക്കുന്നു; അതു ചെയ്യുകവഴി നിനക്ക് നിന്‍റെ നശിച്ചുപോയ സൽപ്പേര് വീണ്ടെടുത്ത് ഇസ്രായേലിലെ തിരഞ്ഞെടുക്കപ്പെട്ട ജനമായി മാറാന് കഴിയുമോ? നാണംകെട്ട അധമരാണ് നിങ്ങള്! എന്നെ ബഹുമാനിക്കുന്നവരുടെ കൃതജ്ഞതയുടെ അടയാളമായി എനിക്കു ജനങ്ങള് സമര്‍പ്പിച്ചതായിരുന്നു ആ യാഗവസ്തുക്കള്. അവ എന്‍റെ നിയന്ത്രണത്തിനും എന്‍റെ ഉപയോഗത്തിനും ഉള്ളതായിരുന്നു. ജനങ്ങള് എനിക്കു നല്‍കിയ ആ കുഞ്ഞു മണിപ്രാവുകളെ കവര്‍ന്നെടുക്കാന് പിന്നെ നിനക്ക് എങ്ങനെ കഴിഞ്ഞു? ഒരു യൂദാസ് ആയി മാറുന്നതിനെ നീ ഭയക്കുന്നില്ലേ? നിന്‍റെ ദേശം രക്തക്കളമായി മാറുമോയെന്ന് നീ ഭയക്കുന്നില്ലേ? നാണം കെട്ടവനേ! ജനങ്ങള് എനിക്കു കാഴ്ചവച്ച മാടപ്രാവുകള് കൃമിയായ നിന്‍റെ പള്ള നിറയ്ക്കാനാണെന്ന് നീ നിരൂപിച്ചുവോ? ഞാന് നിനക്കു തന്നിരിക്കുന്നതെന്തോ അത്ര മാത്രമേ നിനക്കു തരുവാന് എനിക്ക് തൃപ്തിയും മനസ്സും ഉള്ളൂ; നിനക്കു തന്നിട്ടില്ലാത്തതൊക്കെയും എന്‍റെ അധീനതയിലാണ്. എനിക്കുള്ള യാഗവസ്തുക്കളെ നീ വെറുതേ കവര്‍ന്നെടുക്കരുത്. വേല ചെയ്യുന്നവന് ഞാന് ആണ്, യഹോവ—സൃഷ്ടികളുടെ കര്‍ത്താവ്-ഞാന് മൂലമാണ് ജനങ്ങള് യാഗങ്ങൾ അര്‍പ്പിക്കുന്നത്. നീ പാഞ്ഞുനടന്നു കാട്ടിക്കൂട്ടന്ന പരാക്രമങ്ങള്‍ക്കുള്ള പ്രതിഫലമാണ് ഇതെന്ന് നീ കരുതുന്നുവോ? സത്യമായും നാണംകെട്ടവനാണ് നീ! ആർക്കു വേണ്ടിയാണ് നീ പാഞ്ഞുനടക്കുന്നത്? നിനക്കുവേണ്ടി തന്നെയല്ലേ? എന്തിനാണ് നീ എന്‍റെ യാഗവസ്തുക്കള് കവര്‍ന്നെടുക്കുന്നത്? എന്തിനാണ് നീ എന്‍റെ പണസഞ്ചിയില് നിന്ന് പണം കവരുന്നത്? നീ യൂദാസ് ഈസ്കരിയോത്തിന്റെ മകനല്ലേ? യഹോവയായ എനിക്ക് അര്‍പ്പിക്കപ്പെടുന്ന യാഗങ്ങൾ പുരോഹിതര്‍ക്ക് ആസ്വദിക്കാനുള്ളതാണ്. നീ ഒരു പുരോഹിതനാണോ? എനിക്കുള്ള യാഗവസ്തുക്കള് മേശമേല് നിരത്തിവച്ച് മാന്യമായിരുന്ന് കഴിക്കുവാന് നീ ധൈര്യപ്പെടുന്നു; നീ യാതൊരു മൂല്യവുമുള്ളവനല്ല! വിലകെട്ട അധമന്! എന്‍റെ അഗ്നി, യഹോവയുടെ അഗ്നി, നിന്നെ ദഹിപ്പിച്ചുകളയും!


മഹാത്മാക്കളുടെ പാത പിന്തുടരുക\nMonday 12 March 2018 2:05 am IST\nഅഥ യദി തേ കര്‍മ്മ വിചികിത്സാ വാ വൃത്ത വിചികിത്സാ വാ സ്യാത്. യേ തത്ര ബ്രാഹ്മണാ: സം മര്‍ശിന: യുക്താ ആയുക്താ: അലൂക്ഷാ ധര്‍മ്മകാമാ: സ്യു: യഥാ തേ തത്ര വര്‍ത്തേരന്. തഥാ തത്ര വര്‍ത്തേഥാ : അഥാഭ്യാഖ്യാതേഷു. ഏഷ ആദേശ: ഏഷ ഉപദേശ: ഏഷാ വേദോപനിഷത്. ഏതദനുശാസനം. ഏവമു പാസിതവ്യം. ഏവമു ചൈതദുപാസ്യം.\nശ്രുതി, സ്മൃതി അനുസരിച്ചതുള്‍പ്പടെയുള്ള കര്‍മ്മങ്ങളിലോ ആചാരത്തിലോ ഇനി നിനക്ക് സംശയം ഉണ്ടാവുകയാണെങ്കില് അവിടെയുള്ള വിചാരശീലന്‍മാരായവരും. നിത്യ നൈമിത്തിക കര്‍മ്മങ്ങളില് ഏര്‍പ്പെടുന്നവരും മറ്റുള്ളവരാല് പ്രേരിപ്പിക്കപ്പെടാത്തവരും ക്രൂര സ്വഭാവമില്ലാത്തവരും ധാര്‍മ്മികരുമായ ബ്രാഹ്മണര് എങ്ങനെയാണോ ചെയ്യുന്നത് അതുപോലെ തന്നെ ചെയ്യണം.\nഇനി എന്തെങ്കിലും ദോഷമുണ്ടെന്ന് സംശയിക്കുന്ന ആളുകളുടെ കാര്യത്തിലും അവിടെയുള്ള വിചാരശീലരും പക്വതയുള്ളവരും മറ്റുള്ളവരുടെ പ്രേരണക്ക് വശംവദരാകാത്തവരും ക്രൂരതയില്ലാത്തവരും ധര്‍മ്മിഷ്ഠന്‍മാരുമായ ബ്രാഹ്മണര് അനുഷ്ഠിക്കുന്നതു പോലെ വര്‍ത്തിക്കണം.\nഇത് ആദേശം അഥവാ വിധിയാകുന്നു.ഇത് ഉപദേശമാകുന്നു.ഇത് വേദോപനിഷത്താണ് അല്ലെങ്കില് വേദരഹസ്യമാണ്. ഇത് അനുശാസനമാണ്, എന്നു വച്ചാല് ഈശ്വര വചനമാണ്. ഇപ്രകാരം ഉപാസിക്കേണ്ടതാണ്. ഉപാസിക്കേണ്ടതു തന്നെയാകുന്നു.\n'സത്യം വദ... ' മുതല് 'വര്‍ത്തേഥാ: ' വരെ പറഞ്ഞ അനുശാസനം ആചാര്യന്, അച്ഛന് തുടങ്ങിയവര് ശിഷ്യര്‍ക്കോ മക്കള്‍ക്കോ നല്‍കുന്ന ഉപദേശമാണ്. ഇതിനെ വേണ്ട വിധത്തില് ഉള്‍ക്കൊണ്ട് പാലിക്കുക വേണം. നമ്മുടെ ചുമതലകളെക്കുറിച്ചും ചെയ്യേണ്ട കാര്യങ്ങളെപ്പറ്റിയും ആചാരങ്ങളെ സംബന്ധിച്ചും പല സംശയങ്ങളുണ്ടാകും. ഇത്തരം അവസരങ്ങളില് മഹാത്മാക്കളായ ആളുകളുടെ പാതയെ പിന്തുടരണം. അവര് എങ്ങനെ പെരുമാറുന്നുവെന്ന് നോക്കി അതുപോലെ പെരുമാറണം. നാം മാതൃകയാക്കുന്നവര്\nനന്നായി ചിന്തിക്കുന്നവരും കര്‍മ്മം ചെയ്യുന്നതില് താല്പര്യമുള്ളവരുമാകണം. സ്വയം തീരുമാനമെടുക്കാന് കഴിയുന്നവരും ക്രൂരതയില്ലാത്തവരും ധാര്‍മ്മിക ജീവിതം നയിക്കുന്നവരുമാകണം.\nബ്രാഹ്മണര് എന്ന് പറഞ്ഞത് ജാതിയെയല്ല. ശ്രേഷ്ഠതയെയാണ്. ദോഷ ആരോപണത്തിന് വിധേയരായവരോട് എങ്ങനെ പെരുമാറും എന്നതിനും മഹത്തുകളായവര് തന്നെയാണ് മാതൃക. അവര് ചെയ്യുന്നതു പോലെ ചെയ്യക.മഹാന്‍മാരുടെ വാക്കും പ്രവൃത്തിയുമാണ് ഏത് സന്ദിഗ്ദ്ധ ഘട്ടത്തിലും നമുക്ക് സ്വീകരിക്കാവുന്നത്.\nഇവയെല്ലാം വളരെ പ്രധാനപ്പെട്ടതായതിനാലാണ് വേദ രഹസ്യമെന്നും ഈശ്വരവചനമെന്നും മഹാത്മാക്കളുടെ നിര്‍ദ്ദേശമെന്നുമെല്ലാം പറഞ്ഞത്. ധാര്‍മ്മിക ജീവിതം നയിക്കാന് ആഗ്രഹിക്കുന്നവര്‍ക്കുള്ളതാണ് ഈ അനുശാസനം.ഇവ ജീവിതത്തില് പകര്‍ത്തുക തന്നെ വേണം. അതാണ് ശരിയായ ഉപാസന. ആദരത്തിനെ കാണിക്കാനാണ് രണ്ടു തവണ പറഞ്ഞത്.\n(തിരുവനന്തപുരം ചിന്മയ മിഷന്റെ\nസമരം കഴിഞ്ഞ് വീണ്ടും റിസോര്‍ട്ടിലേക്ക്\nഭക്തി മനുഷ്യനിലെ ധര്‍മ്മബോധത്തെ ഉണര്‍ത്തുന്ന ശക്തിയാവണം : ശശികലടീച്ചര്\nകര്‍ദ്ദിനാളിനെതിരെ വിശ്വാസികളുടെ സമരം


Kerala Assembly Election 2021: Leftist candidate and MLA U Pratibha criticizes the media | പ്രചാരണത്തിലുടനീളം പക്ഷപാതിത്വം, എതിർ സ്ഥാനാർത്ഥിക്കായി പിആർ വർക്ക്; മാധ്യമങ്ങൾക്കെതിരെ യു പ്രതിഭ - Malayalam Oneindia\n3 min ago ആര്‍എല്‍ഡി അധ്യക്ഷന് അജിത് സിങ് അന്തരിച്ചു; വിടപറഞ്ഞത് രാജ്യത്തെ മുതിര്‍ന്ന രാഷ്ട്രീയ നേതാവ്\n31 min ago 'അത് ഇല്ലാതാകുമോ എന്നു അയാള് ഭയന്നതില് എന്താണ് തെറ്റ്?'; എന്തുകൊണ്ട് മണിക്കുട്ടൻ..ആരാധകന്റെ വൈറൽ കുറിപ്പ്\nambalapuzha alappuzha U Prathibha kerala assembly election 2021 കേരള നിയമസഭാ തിരഞ്ഞെടുപ്പ് 2021 ആലപ്പുഴ\nUpdated: Sun, Apr 18, 2021, 16:25 [IST]\nകായംകുളം: മാധ്യമങ്ങള്‍ക്കെതിരെ വിമര്‍ശനവുമായി ഇടത് സ്ഥാനാര്‍ത്ഥിയും എംഎല്‍എയുമായ യു പ്രതിഭ രംഗത്ത്. നിയമസഭ തിരഞ്ഞെടുപ്പ് കാലത്ത് അപകീര്‍ത്തികരമായ രീതിയിലാണ് മാധ്യമങ്ങള് പെരുമാറിയതെന്ന് യു പ്രതിഭ പറഞ്ഞു. പ്രചാരണത്തിലുടനീളം പക്ഷപാതിത്വം കാണിക്കുകയും എതിര് സ്ഥാനാര്‍ത്ഥിക്ക് വേണ്ടി പിആര് വര്‍ക്ക് ചെയ്‌തെന്നും പ്രതിഭ ആരോപിക്കുന്നു.\nമാധ്യമങ്ങള് എല്ലായപ്പോഴും അവരുടെ വീട്ടിലായിരുന്നെന്നും പ്രതിഭ കുറ്റപ്പെടുത്തി. അമേരിക്കന് മലയാളി അസോസിയേഷന് - ഫോമാ സംഘടിപ്പിച്ച തിരഞ്ഞെടുപ്പ് സംവാദത്തിലാണ് പ്രതിഭ ഇക്കാര്യം ചൂണ്ടിക്കാണിക്കുന്നത്.\nമാധ്യമങ്ങളാല് ഏറ്റവുമധികം വേട്ടയാടപ്പെട്ട സ്ഥാനാര്‍ഥി ഞാനായിരുന്നു. അതില് എനിക്ക് അഭിമാനമുണ്ട്. എതിര് സ്ഥാനാര്‍ഥിയുടെ വീടിന് ചുറ്റുമായിരുന്നു മാധ്യമങ്ങള് സദാസമയം. മറ്റുള്ളവരെ വിമര്‍ശിക്കാന് മാധ്യമങ്ങള്‍ക്ക് അവകാശമുള്ളതുപോലെ മാധ്യമങ്ങളെ വിമര്‍ശിക്കാന് മറ്റുള്ളവര്‍ക്കും അവകാശമുണ്ട്. മെയ് രണ്ടിന് തിരഞ്ഞെടുപ്പ് ഫലം വന്ന ശേഷം ഇത് പോലെ ഒരു ചര്‍ച്ച കൂടി വയ്ക്കണം. മാധ്യമങ്ങള് ചെയ്ത ദ്രോഹങ്ങള് അപ്പോള് കൂടുതലായി വെളിപ്പെടുത്താമെന്നും പ്രതിഭ പറയുന്നു. അതേസമയം, കോണ്‍ഗ്രസിന്റെ അരിത ബാബുവാണ് കായംകുളത്ത് യുഡിഎഫ് സ്ഥാനാര്‍ത്ഥി.\nഅമ്പലപ്പുഴയിൽ ആരും പ്രതീക്ഷിക്കാത്ത ട്വിസ്റ്റ്; എം ലിജു വിജയിക്കും, ആലപ്പുഴയിലും സിപിഎമ്മിന് ഞെട്ടൽ\nKerala Assembly Election 2021: Leftist candidate and MLA U Pratibha criticizes the media


സെലിബ്രിറ്റികൾക്ക് മാത്രമുള്ളതല്ല ഈ ‘സംസാരിക്കുന്ന വീടുകള്’;വരും നാളുകളില് നമ്മുടെ വീടുകളെയും സ്മാര്‍ട്ട് ഹോം ട്രെന്‍ഡ് മാറ്റിമറിക്കും. - Global News Network 24x7\nHome Technology സെലിബ്രിറ്റികൾക്ക് മാത്രമുള്ളതല്ല ഈ ‘സംസാരിക്കുന്ന വീടുകള്’;വരും നാളുകളില് നമ്മുടെ വീടുകളെയും സ്മാര്‍ട്ട് ഹോം ട്രെന്‍ഡ് മാറ്റിമറിക്കും.\nസെലിബ്രിറ്റികൾക്ക് മാത്രമുള്ളതല്ല ഈ ‘സംസാരിക്കുന്ന വീടുകള്’;വരും നാളുകളില് നമ്മുടെ വീടുകളെയും സ്മാര്‍ട്ട് ഹോം ട്രെന്‍ഡ് മാറ്റിമറിക്കും.\nമാധ്യമ രംഗത്തെ ചക്രവര്‍ത്തിനിയായ ഒപ്രാ വിന്‍ഫ്രീ തന്റെ ഹൈടെക് വീടിനായി ചെലവഴിച്ചത് 14 മില്യണ് ഡോളറാണ്. വീട്ടിലേക്ക് ആരെങ്കിലും വന്നാല് ഡ്രൈവ് വേ സെന്‍സറുകള് തനിയെ പ്രവര്‍ത്തിച്ച് വഴിയിലെ മഞ്ഞുരുക്കുന്നു. സ്മാര്‍ട്ട്‌ഫോണിലൂടെ വിദൂരത്തിരുന്ന് വീട്ടിലെ ചെടി നനയ്ക്കുക പോലും ചെയ്യാനാകും.\nഫേസ്ബുക്ക് സ്ഥാപകന് മാര്‍ക് സുക്കര്‍ബര്‍ഗിന്റെ ആര്‍ട്ടിഫിഷ്യല് ഇന്റലിജന്‍സ് സംവിധാനമുള്ള വീടിന്റെ വിശേഷങ്ങളെക്കുറിച്ചുള്ള ഫേസ്ബുക്ക് വീഡിയോ ഏറെ ശ്രദ്ധേയമായിരുന്നു. നടനായ മോര്‍ഗന് ഫ്രീമാന്റെ ശബ്ദത്തില് തയാറാക്കിയിരിക്കുന്ന പ്രത്യേക ആപ്ലിക്കേഷനാണ് സിലിക്കണ് വാലിയിലുള്ള അദ്ദേഹത്തിന്റെ വീട് മുഴുവന് നിയന്ത്രിക്കുന്നതിനായി ഇവിടെ ഉപയോഗിച്ചിരിക്കുന്നത്.\nശബ്ദത്തോടും ടെസ്റ്റ് മെസേജുകളോടും പ്രതികരിക്കുന്ന സംവിധാനമാണിത്. ലൈറ്റുകള്, വാതിലുകള്, ഊഷ്മാവ് തുടങ്ങിയവയൊക്കെ ഇതില് നിയന്ത്രിക്കുന്നു. വീട്ടിലുള്ളവരുടെ അഭിരുചികള് തിരിച്ചറിഞ്ഞ് പ്രവര്‍ത്തിക്കുന്ന സംവിധാനം. അദ്ദേഹത്തിന് പ്രിയപ്പെട്ട പ്രഭാതക്ഷണം പോലും ഒരുക്കുന്നു. ഉറക്കമുണര്‍ന്ന് സുക്കര്‍ബെര്‍ഗ് നേരെ അടുക്കളയിലേക്ക് പോയി ടോസ്റ്ററില് നിന്ന് ടോസ്റ്റ് എടുത്ത കഴിക്കുന്ന ദൃശ്യം വീഡിയോയില് ഉള്‍പ്പെടുത്തിയിരുന്നു.\nബില് ഗേറ്റ്‌സ് 20 വര്‍ഷം മുമ്പേ തന്നെ തന്റെ ഭവനം സ്മാര്‍ട്ട് ആക്കിയിരുന്നു. വാഷിംഗ്ടണിലുള്ള വീട് ഏഴ് വര്‍ഷമെടുത്ത് 63 മില്യണ് ഡോളര് ചെലവഴിച്ചാണ് ഒരുക്കിയിരിക്കുന്നത്. വീട്ടില് താമസിക്കാനെത്തുന്ന അതിഥികള്‍ക്ക് വെയറബിള് ഡിവൈസുകള് നല്‍കുന്നു. അവര് വീട്ടിലൂടെ നടക്കുന്നത് അനുസരിച്ച് ഓരോ മുറിയും അതിഥിയുടെ താല്‍പ്പര്യം മനസിലാക്കി സ്വയം ക്രമീകരിക്കുന്നു. ഇതെല്ലാം 20 വര്‍ഷം മുമ്പേ അദ്ദേഹം ഒരുക്കിയെന്നതാണ് ഇതിന്റെ സവിശേഷത.\nഇതൊന്നും സെലിബ്രിറ്റികളുടെ വീട്ടില് മാത്രം ഒതുങ്ങിനില്‍ക്കുന്ന സവിശേഷതകളല്ല. ലോകം മുഴുവന് സ്മാര്‍ട്ട് ഹോം എന്ന ട്രെന്‍ഡിലേക്ക് മാറിക്കൊണ്ടിരിക്കുന്നു. വിദേശരാജ്യങ്ങളില് ഇവയുടെ ഉപയോഗം 40-50 ശതമാനമാണ് കൂടിക്കൊണ്ടിരിക്കുന്നത്. 2020 ആകുമ്പോഴേക്കും സ്മാര്‍ട്ട്‌ഹോം ഓട്ടോമേഷന്റെ ആഗോള വിപണി 21 ബില്യണ് ഡോളറിലെത്തുമെന്നാണ് കണക്ക്. ഇന്ത്യയില് ഈ മേഖല ശൈശവദശയിലാണ്.\n2024ഓടെ അതിവേഗ ഇന്റര്‍നെറ്റ് കണക്റ്റിവിറ്റിയുടെ പിന്‍ബലത്തോടെ ഇന്ത്യയിലെ ഓട്ടോമേഷന് വിപണി മൊത്തത്തില് 50,000 കോടി രൂപയിലെത്തുമെന്നാണ് കണക്ക്. നിരവധി ടെക് സ്റ്റാര്‍ട്ടപ്പുകള് ഈ രംഗത്ത് പ്രവര്‍ത്തിക്കുന്നു. നാം ഇതുവരെ ചിന്തിച്ചിട്ടില്ലാത്ത തരത്തിലുള്ള സാങ്കേതികവിദ്യാ മുന്നേറ്റങ്ങള് കൊണ്ടുവരാന് ആ യുവമനസുകള് മല്‍സരിക്കുകയാണ്.\nഎന്താണ് സ്മാര്‍ട്ട് ഹോം? ഇന്റര്‍നെറ്റിന്റെ സഹായത്തോടെ വീട്ടിലുള്ള ഉപകരണങ്ങളെയും വിവിധ വസ്തുക്കളെയും വിദൂരത്തിരുന്ന് കൊണ്ടുപോലും ശബ്ദം കൊണ്ടും ടെക്‌സ്റ്റ് മെസേജുകൊണ്ടും എന്തിന് ആംഗ്യം കൊണ്ട് പോലും നിയന്ത്രിക്കാനാകുന്ന സംവിധാനമാണിത്.\nസ്മാര്‍ട്ട് സ്പീക്കറുകള്‍ക്ക് സ്‌കില്ലുകള് കൂടും\nഓട്ടോമേറ്റഡ് ഉപകരണങ്ങള് നേരത്തെ മുതലേയുണ്ടെങ്കിലും സ്മാര്‍ട്ട് ഹോം യഥാര്‍ത്ഥത്തില് ആരംഭിച്ചത് സ്മാര്‍ട്ട് സ്പീക്കറുകളുടെ വരവോടെയാണെന്ന് പറയാം. ആര്‍ട്ടിഫിഷ്യല് ഇന്റലിജന്‍സ് സംവിധാനത്തില് പ്രവര്‍ത്തിക്കുന്ന ഗൂഗിള് ഹോം, ആമസോണ് ഇക്കോ, ആപ്പിള് ഹോംപോഡ് തുടങ്ങിയ സ്മാര്‍ട്ട് സ്പീക്കറുകള് ഇന്ന് ആഗോളവിപണിയില് ചൂടപ്പം പോലെയാണ് വിറ്റഴിയുന്നത്. ഈ വോയ്‌സ് കണ്‍ട്രോള്‍ഡ് സ്മാര്‍ട്ട് സ്പീക്കറുകളുടെ വില്‍പ്പന ആഗോളതലത്തില് 44 ശതമാനമാണ് വര്‍ധിക്കുന്നത്. കേരളത്തിലും സ്മാര്‍ട്ട് സ്പീക്കറുകള്‍ക്ക് നല്ല ഡിമാന്റുണ്ട്.\nഎന്താണ് ഇവയുടെ പ്രത്യേകത? സാധാരണ സ്പീക്കറുകള് ശബ്ദം പുറപ്പെടുവിക്കുക മാത്രമാണ് ചെയ്യുന്നതെങ്കില് നാം പറയുന്നത് ശ്രദ്ധിക്കുകയും അതിന് മറുപടി പറയുകയും ആജ്ഞകള് അനുസരിക്കുകയും ചെയ്യുന്നവയാണ് സ്മാര്‍ട്ട് സ്പീക്കറുകള്. വിളിച്ചാല് വിളി കേള്‍ക്കുക, ആവശ്യപ്പെടുന്ന പാട്ട് കേള്‍പ്പിക്കുക, ടാക്‌സി, വിമാനടിക്കറ്റ് ബുക്ക് ചെയ്യുക, കോള് ചെയ്യുക… തുടങ്ങി ഒന്നു പറഞ്ഞാല് നിരവധി കാര്യങ്ങള് ചെയ്തുതരാന് കഴിവുള്ള ഉപകരണമാണിത്. ഇവയുമായി ഗൃഹോപകരണങ്ങള് ബന്ധിപ്പിച്ചാല് ഉപയോക്താക്കള്‍ക്ക് അവരുടെ ശബ്ദം വഴി ഉപകരണങ്ങള് നിയന്ത്രിക്കാം.\nസ്മാര്‍ട്ട് സ്പീക്കറുകളുമായി ബന്ധിപ്പിക്കാവുന്ന സ്മാര്‍ട്ട് ബള്‍ബ്, സ്മാര്‍ട്ട് സ്വിച്ചുകള് തുടങ്ങിയവയ്‌ക്കൊക്കെ ഓണ്‍ലൈന് വിപണിയില് മികച്ച ഡിമാന്റുണ്ട്. സ്മാര്‍ട്ട് സ്പീക്കറുകളിലേക്ക് കൂടുതല് ആപ്പുകള് ചേര്‍ത്ത് അവയുടെ കഴിവ് കൂട്ടാനാകും. ഇതിന് സ്‌കില്ലുകള് ചേര്‍ക്കുകയെന്നാണ് പറയുന്നത്. വരും നാളുകളില് കൂടുതല് സ്‌കില്ലുകളുള്ള സ്മാര്‍ട്ട് സ്പീക്കറുകള്‍ക്ക് ഏറെ കാര്യങ്ങള് ചെയ്യാന് കഴിയും.\nഈ രംഗത്ത് സംരംഭകര്‍ക്ക് മികച്ച സാധ്യതകള് കൂടിയാണ് ഒരുങ്ങുന്നത്. സാധാരണഗതിയില് 35-38 വയസോടെയാണ് പലരും വീട് സ്വന്തമാക്കുന്നത്. ഈ പ്രായത്തിലുള്ളവര് സാങ്കേതികവിദ്യയുടെ ഉപയോഗത്തില് ഏറെ മുന്നില് നില്‍ക്കുന്നവരായതിനാല് അവര് വീടിന്റെ ബജറ്റിന്റെ ഒരു ഭാഗം സ്മാര്‍ട്ട് ഡിവൈസുകള്‍ക്കായി മാറ്റിവെക്കാം. ഇത്തരം സ്മാര്‍ട്ട് ഹോമുകളുടെ ലക്ഷ്യം പ്രധാനമായും ജീവിതം എളുപ്പമാക്കുക തന്നെയാണ്.\nഎന്നാല് അതിനൊപ്പം സുരക്ഷിതത്വം ഉറപ്പാക്കുക എന്നൊരു വലിയ ഉദ്ദേശ്യം കൂടി ഇതിനുണ്ട്. ഇപ്പോഴത്തെ തലമുറയിലെ ഭാര്യയും ഭര്‍ത്താവും ജോലി ചെയ്യുന്നവരായതിനാല് വീട്ടില് കുട്ടികളും പ്രായമായവരും തനിച്ചായിരിക്കും. ഈ സാഹചര്യത്തില് അവരുടെ സുരക്ഷിതത്വത്തിന് സ്മാര്‍ട്ട് ഹോം ഏറെ സഹായകരമാണ്.\nഇവയുടെ ഡിമാന്റ് കൂടുന്നതോടെ താങ്ങാനാകുന്ന വിലയില് ലഭ്യമാകും. എന്തായാലും വരും നാളുകളില് നമ്മുടെ വീടുകളെയും സ്മാര്‍ട്ട് ഹോം ട്രെന്‍ഡ് മാറ്റിമറിക്കും എന്നുറപ്പാണ്.\nPrevious articleബിഹാറിൽ ഒരു ലോഡ് വോട്ടുയന്ത്രങ്ങൾ പിടികൂടി.\nNext articleപാക് ഡ്രോണാണെന്ന് കരുതി വെടിവെച്ചു;ജമ്മുകശ്മീരിലെ ബുദ്ഗാമില് ഹെലികോപ്ടര് തകര്‍ന്ന് വീണത് വ്യോമസേനയുടെ വെടിവെയ്പിലെന്ന് റിപ്പോര്‍ട്ട്.\nകേരളത്തില് ട്രാന്‍സ്‌പോര്‍ട്ട് കമ്പനി വരുന്നു: 2000 ത്തോളം ബസ്സുകളുമായി കെ-സ്വിഫ്റ്റ്


രാഹുല് ബുധനാഴ്ച കേരളത്തിലെത്തും; വ്യാഴാഴ്ച നാമനിര്‍ദേശ പത്രിക സമര്‍പ്പിക്കും\nമുതിര്‍ന്ന നേതാക്കള്‍ക്കായിരിക്കും മണ്ഡലത്തിന്‍റെ ചുമതല.\n01 Apr, 2019 at 02:34 PM\nവയനാട്ടില് മത്സരിക്കുന്ന കോണ്‍ഗ്രസ് അധ്യക്ഷന് രാഹുല് ഗാന്ധി വ്യാഴാഴ്ച നാമനിര്‍ദേശ പത്രിക സമര്‍പ്പിക്കും. ഇതിനായി ബുധനാഴ്ച രാഹുല് കോഴിക്കോട് എത്തും. മുതിര്‍ന്ന നേതാക്കള്‍ക്കായിരിക്കും മണ്ഡലത്തിന്‍റെ ചുമതല.\nരാഹുല് വ്യാഴാഴ്ച ഉച്ചക്ക് 12 മണിക്കാണ് വയനാട് ജില്ലാ കലക്ട്രേറ്റിലെത്തി നാമനിര്‍ദേശ പത്രിക നല്‍കുക. പാര്‍ട്ടി അധ്യക്ഷന് തന്നെ മത്സരിക്കാന് എത്തുന്നതിനാല് കോൺഗ്രസിൻറെ ദേശീയ, സംസ്ഥാന നേതാക്കൾ വയനാട്ടിലെ പ്രചാരണ കാര്യങ്ങളുടെ മേൽനോട്ടങ്ങൾക്കായി മണ്ഡലത്തിൽ ശ്രദ്ധ കേന്ദ്രീകരിച്ചു തുടങ്ങി. പ്രതിപക്ഷ നേതാവ് രമേശ് ചെന്നിത്തല, സംഘടനാ ചുമതലയുള്ള എ.ഐ.സി.സി ജനറൽ സെക്രട്ടറി കെ.സി വേണുഗോപാല്, കേരളത്തിന്റെ ചുമതലയുള്ള മുകുൾ വാസ്നിക് തുടങ്ങിയവർ ജില്ലയിലെത്തി പ്രവർത്തനങ്ങൾ വിലയിരുത്തും. ഈ മാസം 9ന് എ.കെ ആൻ്റണി വയനാട്ടിൽ എത്തുന്നുണ്ട്.\nഎന്.ഡി.എക്കായി ബി.ഡി.ജെ.എസ് സംസ്ഥാന അധ്യക്ഷന് തുഷാര് വെള്ളാപ്പള്ളിയാണ് വയനാട്ടില് മത്സരിക്കുന്നത്. തുഷാര് സ്ഥാനാര്‍ഥിയാകുമെന്ന് ബി.ജെ.പി ദേശീയ അധ്യക്ഷന് അമിത് ഷാ പ്രഖ്യാപിച്ചു. രണ്ടാംഘട്ട പ്രചരണവും പൂർത്തിയാക്കി വരുന്ന ഇടതുപക്ഷ സ്ഥാനാർഥി പി.പി സുനീർ സുൽത്താൻ ബത്തേരിയിൽ ആണ് ഇന്ന് പര്യടനം നടത്തിയത്.\nRahul gandhiwayanad constituencyNominationGeneral Election 2019


ബഹിരാകാശത്ത് പൊലിഞ്ഞ ശുക്രനക്ഷത്രം\nBy Online Desk .01 02 2019\n''അങ്ങ് ദൂരെ കുഞ്ഞുഭൂമിയെ കാണുമ്പോള് ഞങ്ങളോര്‍ക്കും മനുഷ്യജീവന്റെ ലോകം അതാണ്. ഒരു ചെറിയലോകം അതിന് കേടുവരുത്തരുത്'' ബഹിരാകാശ യാത്രാവേളയില് കല്പന ഭൂമിയ്ക്കായി നടത്തിയ പ്രാര്‍ത്ഥനയാണിത്. ലോകത്തിന് മുഴുവനായി പ്രാര്‍ത്ഥിക്കുകയും മാനവരാശിയുടെ ശാസ്ത്രപുരോഗതിക്കായി നാസയുടെ ദൗത്യമേറ്റെടുക്കുകയും ചെയ്ത ആ ധീരവനിത, തന്റെ രണ്ടാം ബഹിരാകാശ ദൗത്യം പൂര്‍ത്തിയാക്കാന് മിനിട്ടുകള് മാത്രം അവശേഷിക്കെയാണ്് കൊല്ലപ്പെട്ടത്.\n2003 ഫെബ്രുവരി 1 :\nബഹിരാകാശത്ത് വിജയകരമായ പരീക്ഷണങ്ങള്‍ക്ക് ശേഷം ഭൂമിയില് തിരിച്ചെത്താന് 16 മിനിട്ടുകള് അവശേഷിക്കെ കെന്നഡി ബഹിരാകാശ കേന്ദ്രത്തില് ഇറങ്ങേണ്ട കൊളംബിയ പേടകം, സാങ്കേതികത്തകരാറുമൂലം അന്തരീക്ഷത്തില് കത്തിയമര്‍ന്നു. എസ്.ടി.എസ്-107 എന്ന ദൗത്യത്തിന്റെ ദുഃഖകരമായ പര്യവസാനം ബഹിരാകാശത്തെത്തിയ ആദ്യ ഇന്ത്യന് വംശജയായ കല്പനാ ചൗള ഉള്‍പ്പെടെ പ്രതിഭാശാലികളായ ഏഴ് ബഹിരാകാശ യാത്രികരും അവര് ശേഖരിച്ച ഒട്ടനവധി വിവരങ്ങളും നഷ്ടങ്ങളുടെ ചരിത്രത്തില് രേഖപ്പെടുത്തിയ ദിനം. ഭാരതത്തിന് അഭിമാനാര്‍ഹമായ നേട്ടം സമ്മാനിച്ച ഡോ. കല്പന ചൗള എന്ന ധീരവനിത ഭൂമിയില് തിരിച്ചിറങ്ങാന് മിനിട്ടുകള് ബാക്കിനില്‍ക്കെ എരിഞ്ഞടങ്ങിയ ദിനം. ബഹിരാകാശ യാത്ര മാത്രം സ്വപ്നം കണ്ടിരുന്ന ബാലികയായിരുന്നു കല്പന ചൗള. എന്നാല് ആ സ്വപ്ന സാക്ഷാത്കാരത്തിനിടയില് സ്വജീവിതം തന്നെ അവര്‍ക്ക് നഷ്ടമായി.\n''അങ്ങ് ദൂരെ കുഞ്ഞുഭൂമിയെ കാണുമ്പോള് ഞങ്ങളോര്‍ക്കും മനുഷ്യജീവന്റെ ലോകം അതാണ്. ഒരു ചെറിയലോകം അതിന് കേടുവരുത്തരുത്'' ബഹിരാകാശ യാത്രാവേളയില് കല്പന ഭൂമിയ്ക്കായി നടത്തിയ പ്രാര്‍ത്ഥനയാണിത്. ലോകത്തിന് മുഴുവനായി പ്രാര്‍ത്ഥിക്കുകയും മാനവരാശിയുടെ ശാസ്ത്രപുരോഗതിക്കായി നാസയുടെ ദൗത്യമേറ്റെടുക്കുകയും ചെയ്ത ആ ധീരവനിത, തന്റെ രണ്ടാം ബഹിരാകാശ ദൗത്യം പൂര്‍ത്തിയാക്കാന് മിനിട്ടുകള് മാത്രം അവശേഷിക്കെയാണ്് കൊല്ലപ്പെട്ടത്. തിരിച്ചിറങ്ങുന്നതിനിടെ ബഹിരാകാശ വാഹനത്തിന്റെ ആവരണത്തിന്റെ ഒരു ചെറിയഭാഗം അടര്‍ന്നതോടെ വാഹനത്തിന്റെ ചിറകിലെ തെര്‍മല് സുരക്ഷാ കവചത്തില് തകരാറുണ്ടായി. ഭൂമിയുടെ അന്തരീക്ഷത്തിലേക്കെത്തിയതോടെ അമിതമായി ചൂട് ചിറകിലേക്കെത്തി. ഇതോടെ ഭൗമമണ്ഡലത്തില് പ്രവേശിച്ച ഉടനെ വാഹനം ചിന്നിച്ചിതറുകയായിരുന്നു. യു.എസ്. ബഹിരാകാശ ദൗത്യത്തില് പങ്കെടുക്കുന്ന ആദ്യ ഇന്ത്യാക്കാരി, അല്ലെങ്കില് ബഹിരാകാശത്ത് എത്തുന്ന ആദ്യ ഇന്ത്യന് വനിത എന്നീ പ്രതേ്യകതകള് കല്പന ചൗളയ്ക്കുണ്ട്.\nജനനം, വിദ്യാഭ്യാസം :\nഹരിയാനയിലെ കര്‍ണാല് ഗ്രാമത്തില് 1961 ജൂലായ് ഒന്നിന്് ബനാറസിലാല് ചൗളയുടെയും സഞ്‌ജ്യോതിയുടെയും നാലുമക്കളില് ഏറ്റവും ഇളയവളായിരുന്നു കല്പന. വീട്ടിലെ ഏറ്റവും ലാളന അനുഭവിച്ച കുട്ടിയായിരുന്നു കല്പന. മോന്റോ എന്നായിരുന്നു ചെല്ലപ്പേര്. ടാഗോര് പബ്ലിക് സ്‌കൂളിലാണ് കല്‍പന പ്രാഥമിക വിദ്യാഭ്യാസത്തിനായി ചേര്‍ന്നത്. കര്‍ണാലിലെ തന്നെ ദയാല്‍സിങ് കോളേജിലും ഡി.എ.വി. കോളേജിലും പഠനം പൂര്‍ത്തിയാക്കിയശേഷം പഞ്ചാബ് എന്‍ജിനീയറിംഗ് കോളേജില് എയറോനോട്ടിക് ശാഖയില് പഠനം ആരംഭിച്ചു. ഈ വിഷയത്തില് പഠിക്കാനെത്തിയ ആദ്യ വനിതയായിരുന്നു കല്പന ചൗള. 1982-ല് അവിടെ നിന്ന് ബിരുദം നേടിയശേഷം ബാംഗ്ലൂരിലെ എയ്‌റോനോട്ടിക് ലിമിറ്റഡില് ജോലി ലഭിച്ചുവെങ്കിലും തന്റെ ആകാശ സ്വപ്നങ്ങള്‍ക്ക് ചിറകേകുവാന് ടെക്‌സസിലേക്കു പോയി. 1984ല് ടെക്‌സസ് സര്‍വ്വകലാശാലയില് നിന്ന് ബിരുദാനന്തര ബിരുദം കരസ്ഥമാക്കി. 1988ല് കൊളറാഡോ സര്‍വ്വകലാശാലയില് നിന്ന് കല്പന ഡോക്ടറേറ്റ് ബഹുമതി നേടി. 1983ല് സര്‍വ്വകലാശാലയിലെ തന്റെ ട്രെയിനറായിരുന്ന ജീന് പിയര് ഹാരിസനെ വിവാഹം കഴിച്ചു. ഇതിനുശേഷമാണ് 1991ല് കല്പനയ്ക്ക് അമേരിക്കന് പൗരത്വം ലഭിച്ചത്.\nഉയരാന് കൊതിച്ച പെണ്‍കുട്ടി:\nഎല്ലാത്തരം വിമാനങ്ങളും പറത്താന് ഇതിനോടകം കല്പന വൈദഗ്ധ്യം നേടി. വിമാനം പറപ്പിക്കുന്നതിന് ട്രെയിനിംഗ് നല്‍കാന് ലൈസന്‍സ് നേടിയ കല്പനയ്ക്ക് സിങ്കിള് - മള്‍ട്ടി എന്‍ജിന് വിമാനങ്ങള്, ഗ്ലൈഡര്, ഹൈഡ്രോ പ്ലെയിനുകള് എന്നിവ പറപ്പിക്കാനുളള ലൈസന്‍സ് ഉണ്ടായിരുന്നു. ബഹിരാകാശ സംബന്ധിയായ ബിരുദവും ഡോക്ടറേറ്റും കരസ്ഥമാക്കിയ കല്പനയെ 1994ല് നാസ തിരഞ്ഞെടുത്തു. പവേര്‍ഡ് ലിഫ്റ്റ് കമ്പ്യൂട്ടേഷണല് ഫ്‌ളൂയിഡ് ഡൈനാമിക്‌സായിരുന്നു കല്പനയുടെ ഗവേഷണ വിഷയം.\nനാസയിലെത്തിയതോടെ തന്റെ ചിരകാല സ്വപ്നമായിരുന്ന ബഹിരാകാശ യാത്രയുടെ ടേക്ക് ഓഫിനരികെയെത്തി കല്പന ചൗള. വിമാനം പറപ്പിക്കാനുളള കഴിവും പഠനനിലവാരവും ശാരീരിക ക്ഷമതയുമെല്ലാം 1996ലെ നാസയുടെ ബഹിരാകാശ യാത്രികരിലൊരാളാകാന് കല്പനയെ സഹായിച്ചു. 1994 ഡിസംബര് മാസത്തിലാണ് ബഹിരാകാശ യാത്രികയായകാന് 15 പേരില് നിന്ന് കല്പനയെ നാസ തിരഞ്ഞെടുത്തത്. 1995 മാര്‍ച്ച് മാസത്തില് ഇതിനായി ജോണ്‍സണ് സ്‌പേസ് സെന്ററില് റിപ്പോര്‍ട്ട് ചെയ്തു. ഒരു വര്‍ഷത്തെ പരിശീലനത്തിനൊടുവില് ആ സ്വപ്ന യാത്രക്കുളള എല്ലാ ഒരുക്കങ്ങളും പൂര്‍ത്തിയായി. എസ്.ടി.എസ്-87 എന്ന പേരില് 1997 നവംബര് 19ന് കൊളംബിയ എന്ന ബഹിരാകാശ വാഹനത്തില് യാത്രയായ സംഘം, ബഹിരാകാശത്ത് (ഗുരുത്വാകര്‍ഷണത്തിന്റെ അഭാവത്തില്) ഭാരമില്ലാത്ത അവസ്ഥയില് ഉണ്ടാകുന്ന വിവിധ ഭൗതിക, ശരീരിക പ്രവര്‍ത്തനങ്ങളെക്കുറിച്ച് പഠനം നടത്തി. ഒപ്പം ആറു സഹയാത്രികരും ഉണ്ടായിരുന്നു. വാഹനത്തിന്റെ പ്രധാന റോബോട്ടിക് ആം ഓപ്പറേറ്റര് ആയിരുന്നു കല്പന. മൊത്തം 376 മണിക്കൂറും 34 മിനിട്ടുമാണ് കല്പന ഉള്‍പ്പെട്ട സംഘം അന്ന് ബഹിരാകാശത്ത് ചെലവഴിച്ചത്. 6.5 മില്യന് കിലോമീറ്റര് ദൂരം സഞ്ചരിച്ച് പഠനം നടത്തിയ സംഘം ആദ്യ ദൗത്യം വിജയകരമായി പൂര്‍ത്തിയാക്കി ഡിസംബര് 5ന് തിരികെയെത്തി.\nഎസ്.ടി.എസ്. 107 ആയിരുന്നു കല്പനയുടേയും സംഘത്തിന്റെയും രണ്ടാമത്തെ മിഷന്. ബഹിരാകാശത്തില് അനുഭവപ്പെടുന്ന ഭാരമില്ലായ്മയെക്കുറിച്ചായിരുന്നു ഇത്തവണത്തെ പഠനം. ഇതിനായി മൈക്രോഗ്രാവിറ്റിയിലാണ് കല്പന പരീക്ഷണങ്ങള് നടത്തിയത്. ഇതിനോടൊപ്പം ബഹിരാകാശ യാത്രികരുടെ ആരോഗ്യം, സുരക്ഷ, ഭൂമിയെയും ബഹിരാകാശത്തെയും കുറിച്ച് വിശദമായ ഗവേഷണവു സംഘം നടത്തിയിരുന്നു. 2003 ജനുവരി 16ന്് കല്പന ഉള്‍പ്പെടെ ഏഴുപേരെയും കൊണ്ട് വാഹനം പുറപ്പെട്ടു. 17 ദിവസം നീണ്ട യാത്രയ്്ക്കിടെ സംഘം ബഹിരാകാശത്ത് എണ്‍പതിലധികം പരീക്ഷണങ്ങള് നടത്തി. വിജയകരമായ പരീക്ഷണങ്ങള്‍ക്ക് ശേഷം ഫെബ്രുവരി ഒന്നിന് ഫ്‌ളോറിഡയിലെ കെന്നഡി ബഹിരാകാശ കേന്ദ്രത്തിലായിരുന്നു വാഹനം തിരിച്ചിറങ്ങേണ്ടിയിരുന്നത്. എന്നാല് യന്ത്രത്തകരാറുമൂലം കൊളംബിയ പേടകം അന്തരീക്ഷത്തില് കത്തിയമരുകയായിരുന്നു.\nഅകാലത്തില് പൊലിഞ്ഞ ഡോ. കല്പന ചൗളയോടുളള ജന്മനാടിന്റെ ആദരവ് പ്രകടിപ്പിക്കാന് 2002-ല് ഇന്ത്യ വിക്ഷേപിച്ച മെറ്റ്‌സാറ്റ് 1 എന്ന കാലാവസ്ഥ ഉപഗ്രഹത്തിന് കല്പന 1 എന്ന് പുനര്‍നാമകരണം നടത്തുകയുണ്ടായി. 2004ല് ടെക്‌സാസ് സര്‍വ്വകലാശാല ആരംഭിച്ച ഡോര്‍മെറ്ററിക്ക് കല്പന ചൗളാ ഹാള് എന്നു നാമകരണം ചെയ്തു. സ്യൂയോര് സിറ്റി അവരുടെ 74 സ്ട്രീറ്റിന് 74 സ്ട്രീറ്റ് കല്പന ചൗളാ വേ എന്ന പേരാണ് നല്‍കിയത്. നാസയുടെ സ്‌പേസ് ഫളൈറ്റ് മെഡല്, വിശിഷ്ട സര്‍വ്വീസ് മെഡല്, സ്‌പേസ് മെഡല് ഓഫ് ഹോണര്, വിശിഷ്ട പ്രതിരോധ സര്‍വ്വീസ് മെഡല് എന്നിവ കല്പനയെ തേടിയെത്തി. ബഹിരാകാശ യാത്ര നടത്തിയ ഒരേയൊരു ഇന്ത്യാരിയായ അമേരിക്കക്കാരിയാണ്് കല്പന ചൗള. തികഞ്ഞ സസ്യാഹാരിയായിരുന്ന അവര്‍ക്ക് ഇന്ത്യന് സംഗീതത്തോട് കടുത്ത ആരാധനയും ഉണ്ടായിരുന്നു.


പക വീട്ടി മുംബൈ ഇന്ത്യൻസ്; ജയം 40 റൺസിന്\nBy : 24 Web Desk April 18, 2019 comments\nസീസണിലെ ആദ്യ പാദത്തിൽ ഏൽക്കേണ്ടി വന്ന തോൽവിക്ക് പക വീട്ടി മുംബൈ ഇന്ത്യൻസ്. 40 റൺസിനായിരുന്നു മുംബൈയുടെ വിജയം. മൂന്ന് വിക്കറ്റെടുത്ത രാഹുൽ ചഹാറാണ് ഡൽഹി നിരയിൽ നാശം വിതച്ചത്. രണ്ട് വിക്കറ്റെടുത്ത ജസ്പ്രീത് ബുംറ, ഒരു വിക്കറ്റ് വീതമെടുത്ത ലസിത് മലിംഗ, കൃണാൽ പാണ്ഡ്യ എന്നിവരും മുംബൈക്ക് വേണ്ടി വിക്കറ്റ് കോളത്തിൽ ഇടം പിടിച്ചു. 35 റൺസെടുത്ത ഓപ്പണർ ശിഖർ ധവാനാണ് മാത്രമാണ് ഡൽഹിക്ക് വേണ്ടി തിളങ്ങിയത്. 26 റൺസെടുത്ത അക്സർ പട്ടേലും ഡൽഹി നിരയിൽ ഭേദപ്പെട്ട പ്രകടനം കാഴ്ച വെച്ചു.\nമികച്ച രീതിയിലാണ് ഡൽഹി തുടങ്ങിയത്. പതിവിനു വിപരീതമായി ഹർദ്ദിക്ക് പാണ്ഡ്യ ഓപ്പൺ ചെയ്ത മുംബൈ ബൗളിംഗ് അറ്റാക്കിനെ കടന്നാക്രമിച്ച ധവാൻ്റെ മികവിൽ 48 റൺസാണ് ഡൽഹി ആദ്യ പവർ പ്ലേയിൽ സ്കോർ ചെയ്തത്. തൊട്ടടുത്ത ഓവറിൽ രാഹുൽ ചഹാറിൻ്റെ പന്തിൽ ബൗൾഡായി മടങ്ങുമ്പോൾ 22 പന്തുകളിൽ നിന്നും അഞ്ച് ബൗണ്ടറികളും ഒരു സിക്സറും സഹിതം 35 റൺസായിരുന്നു ധവാൻ്റെ സമ്പാദ്യം. മറുവശത്ത് താളം കണ്ടെത്താൻ ബുദ്ധിമുട്ടുന്ന പൃഥ്വി ഷായെയും കോളിൻ മൺറോയെയും ക്രീസിൽ തളച്ചിട്ട സ്പിന്നർമാർ ഡൽഹി ബാറ്റ്സ്മാന്മാരെ സമ്മർദ്ദത്തിലാക്കി.\nഒൻപതാം ഓവറിൽ രാഹുൽ ചഹാറിന് രണ്ടാം വിക്കറ്റ് സമ്മാനിച്ച് പൃഥ്വി ഷായും മടങ്ങി. 24 പന്തുകളിൽ രണ്ട് ബൗണ്ടറികൾ സഹിതം 20 റൺസെടുത്ത ശേഷമായിരുന്നു ഷായുടെ പുറത്താവൽ. അടുത്ത ഓവറിൽ മൂന്ന് റൺസെടുത്ത കോളിൻ മൺറോയെ കൃണാൽ പാണ്ഡ്യയും അത്ര തന്നെ റൺസെടുത്ത നായകൻ ശ്രേയാസ് അയ്യരെ രാഹുൽ ചഹാറും പുറത്താക്കി. 14ആം ഓവർ എറിഞ്ഞ ബുംറ ഋഷഭ് പന്തിൻ്റെ കുറ്റി പിഴുതതോടെ ഡൽഹിയുടെ ജയസാധ്യത ഏറെക്കുറെ അവസാനിച്ചു.\nഅവസാന ഓവറുകളിൽ ഏതാനും കൂറ്റനടികളിലൂടെ അക്സർ പട്ടേലും ക്രിസ് മോറിസും സ്കോർ ഉയർത്താൻ ശ്രമിച്ചുവെങ്കിലും വിജയം അകലെയായിരുന്നു. 17ആം ഓവറിലെ അവസാന പന്തിൽ ക്രിസ് മോറിസിനെ മലിംഗ പുറത്താക്കി.9പന്തുകളിൽ ഒരു സിക്സറടക്കം 11 റൺസെടുത്ത മോറിസിനെ മലിംഗ ലോംഗ് ഓണിൽ ഹർദ്ദിക്ക് പാണ്ഡ്യയുടെ കൈകളിൽ എത്തിക്കുകയായിരുന്നു. 18ആം ഓവറിലെ ആദ്യ രണ്ടു പന്തുകളിൽ കീമോ പോളിനെയും അക്സർ പട്ടേലിനെയും മടക്കി അയച്ച ബുംറ ഡൽഹി ഇന്നിംഗ്സിന് അവസാന ആണി അടിച്ചു. കീമോ പോളിനെ സ്വന്തം ബോളിൽ റണ്ണൗട്ടാക്കിയ ബുംറ അക്സർ പട്ടേലിൻ്റെ കുറ്റി പിഴുതു. 23 പന്തുകളിൽ ഓരോ ബൗണ്ടറിയും സിക്സറും സഹിതം 26 റൺസെടുത്ത ശേഷമാണ് അക്സർ മടങ്ങിയത്.\nവിജയിക്കാൻ 50 റൺസ് ആവശ്യമായിരുന്ന അവസാന ഓവറിൽ പന്തെറിഞ്ഞ ഹർദ്ദിക്ക്9റൺസ് വഴങ്ങി ഒരു വിക്കറ്റെടുത്തതോടെ ഡൽഹി സ്കോർ 128/9 ൽ അവസാനിച്ചു.\nനേരത്തെ ഹർദ്ദിക്ക് പാണ്ഡ്യയുടെയും കൃണാൽ പാണ്ഡ്യയുടെയും കൂറ്റനടികളാണ് മുംബൈക്ക് മികച്ച സ്കോർ സമ്മാനിച്ചത്. ഓപ്പണർമാരായ രോഹിത് ശർമ്മ, ക്വിൻ്റൺ ഡികോക്ക് എന്നിവരും മുംബൈക്ക് വേണ്ടി തിളങ്ങി. സ്ലോ പിച്ചിൽ സ്പിന്നർമാരായ അമിത് മിശ്ര, അക്സർ പട്ടേൽ എന്നിവരാണ് ഡൽഹിക്ക് വേണ്ടി മികച്ച പ്രകടനം കാഴ്ച വെച്ചത്. ഇരുവരും ഒരോ വിക്കറ്റുകൾ വീതം വീഴ്ത്തി.


K.M.Shaji's voice need to be heard as he was the leader who changed League's lenient stance to NDF | പകൽ ലീഗും രാത്രി എൻഡിഎഫുമായി സംഘടന ചലിച്ച് കൊണ്ടിരിക്കെ തീവ്രവാദ ശക്തികൾക്കെതിരെ കടുത്ത നിലപാട് എടുത്തത് യൂത്ത് ലീഗ് ജനറൽ സെക്രട്ടറിയായ കെ.എം.ഷാജി; പി.കെ.കുഞ്ഞാലിക്കുട്ടി അടക്കമുള്ള ഉന്നത ലീഗ് നേതാക്കൾ അന്ന് എൻഡിഎഫിനോട് സ്വീകരിച്ചത് മ്യദു സമീപനം; ലീഗിന്റെ നിലപാട് മാറ്റത്തിന് പിന്നിൽ ഷാജിയുടെ ഇടപെടൽ; വർഗീയത പടർത്തിയെന്ന് അങ്ങനെ എഴുതി തള്ളാൻ വരട്ടെ; കെ.എം.ഷാജി ലീഗിന്റെ കൂടി നിലപാട് മാറ്റിയ പുലിയാണ് - MarunadanMalayali.com\nപകൽ ലീഗും രാത്രി എൻഡിഎഫുമായി സംഘടന ചലിച്ച് കൊണ്ടിരിക്കെ തീവ്രവാദ ശക്തികൾക്കെതിരെ കടുത്ത നിലപാട് എടുത്തത് യൂത്ത് ലീഗ് ജനറൽ സെക്രട്ടറിയായ കെ.എം.ഷാജി; പി.കെ.കുഞ്ഞാലിക്കുട്ടി അടക്കമുള്ള ഉന്നത ലീഗ് നേതാക്കൾ അന്ന് എൻഡിഎഫിനോട് സ്വീകരിച്ചത് മ്യദു സമീപനം; ലീഗിന്റെ നിലപാട് മാറ്റത്തിന് പിന്നിൽ ഷാജിയുടെ ഇടപെടൽ; വർഗീയത പടർത്തിയെന്ന് അങ്ങനെ എഴുതി തള്ളാൻ വരട്ടെ; കെ.എം.ഷാജി ലീഗിന്റെ കൂടി നിലപാട് മാറ്റിയ പുലിയാണ്\nകോഴിക്കോട്: ഒരു വ്യക്തിയുടെ നിലപാട് ഒരു പാർട്ടിയുടെ നിലപാടായി മാറുമോ? അണികൾക്ക് താൽപര്യമുള്ള കാര്യത്തിന് നേർവിപരീതമായ നിലപാട് സ്വീകരിച്ച് കൊണ്ടാകുമ്പോൾ? അതും പാണക്കാട് കുടുംബത്തിൽ പൂർണ ആധിപത്യമുള്ള ലീഗ് രാഷ്ട്രീയത്തിൽ. അതിനുള്ള വ്യക്തമായ മറുപടിയാണ് കെ.എം.ഷാജി എന്ന ലീഗ് നേതാവിന്റെ രാഷ്ട്രീയ വിജയഗാഥ. ഇന്ന് വർഗീയ പ്രചാരണം നടത്തി വോട്ടു പിടിക്കാൻ ശ്രമിച്ചുവെന്ന ആരോപണത്തിൽ എംഎൽഎ സ്ഥാനം തുലാസിലായ കെ.എം.ഷാജിയുടെ രാഷ്ട്രീയ ജീവിതം സ്വന്തം പാർട്ടിയെ തന്നെ തിരുത്തിക്കൊണ്ടാണ്.\nപന്ത്രണ്ട് വർഷം മുമ്പാണ് കേരള രാഷ്ട്രീയത്തിൽ യൂത്ത് ലീഗിന്റെ സ്വരം മാധ്യമ ലോകം കൂടുതലായി ശ്രദ്ധിച്ച് തുടങ്ങിയത്. പാണക്കാട് സാദിഖലി ശിഹാബ് യൂത്ത് ലീഗ് സംസ്ഥാന പ്രസിഡണ്ടും കെ.എം.ഷാജി ജനറൽ സെക്രട്ടറിയുമായി തുടങ്ങിയ സമയം. കേരളത്തിൽ എൻ.ഡി.എഫ് എന്ന മാറാരോഗത്തെ കുറിച്ചുള്ള വാർത്തകൾ പുറത്ത് വന്ന് തുടങ്ങിയതേയുള്ളൂ. അതിനും വർഷങ്ങൾക്ക് മുമ്പ് നാദാപുരം അക്രമ സംഭവങ്ങളിൽ സിപിഎമ്മിന്റെ അക്രമത്തെ അതേ രീതിയിൽ തിരിച്ചടിക്കാനുള്ള കരുത്ത് നേടിയായിരുന്നു നാദാപുരം ഡിഫൻസീവ് ഫോഴ്‌സ് എന്ന സംഘടന അണിയറയിൽ രൂപപ്പെട്ട് വന്നിരുന്നത്.\nകണ്ണിന് കണ്ണ് ചോരയ്ക്ക് ചോര എന്ന രീതിയിൽ തിരിച്ചടിച്ച് വളർന്ന് കൊണ്ടിരുന്ന സംഘടന സിപിഎമ്മിന്റെ അക്രമ രാഷ്ട്രീയത്തിനെതിരെ നിറഞ്ഞ സാന്നിധ്യമായി നാദാപുരം മേഖലയിൽ വളർന്ന് പന്തലിച്ചിരുന്നു. രാഷ്ട്രീയമായും സാമ്പത്തികമായും ഇതിന് നല്ല പിന്തുണയും ലഭിച്ചിരുന്നു. അതിന്റെ ചുവട് പിടിച്ചാണ് കേരളത്തിൽ എൻഡിഎഫ് എന്ന പേരിൽ നാഷണൽ ഡമോക്രാറ്റിക് ഫ്രണ്ട് എന്ന സംഘടന രൂപീകരിക്കുന്നത്.\nപകൽ ലീഗും രാത്രി എൻഡിഎഫുമായി സംഘടന ചലിച്ച് കൊണ്ടിരിക്കുന്നതിന്റെ ഭീകരത നേരിൽ ബോധ്യപ്പെട്ട യൂത്ത് ലീഗ് ജനറൽ സെക്രട്ടറി കെ.എം.ഷാജി തീവ്രവാദ ശക്തികൾക്കതിരെ ശക്തമായി രംഗത്തെത്തി. എൻ.ഡി.എഫിനെതിരെയുള്ള പോരാട്ടം ഒരു നിമിഷം വൈകുന്നത് സമുദായത്തിന്റെ അടിത്തറ തകർക്കുമെന്ന ഉറച്ച വിശ്വാസക്കാരനായിരുന്നു ഷാജി. തീവ്രവാദി ശക്തികൾക്കതിരെ അവസാന ശ്വാസം വരെ പോരാടുമെന്ന് പറഞ്ഞ് തീവ്രവാദ ശക്തികൾക്കെതിരെ അശ്വമേധം ആരംഭിച്ച ഷാജിയുടെ നിലപാട് ലീഗിലെ നേതാക്കൾക്ക് അത്രകണ്ട് ദഹിച്ചില്ല.\nപി.കെ.കുഞ്ഞാലിക്കുട്ടി അടക്കമുള്ള ഉന്നത ലീഗ് നേതാക്കൾ എൻ.ഡി.എഫിനോട് മ്യദു സമീപനം പുലർത്തുന്നുവെന്ന ആക്ഷേപം ഉയർന്ന ഘട്ടത്തിലാണ് ശക്തമായ അക്രമവുമായി ഷാജി നേരിട്ട് തന്നെ രംഗത്തെത്തിയത്. ലീഗിലെ അഭിപ്രായങ്ങളുടെ അവസാന വാക്ക് പി.കെ.കുഞ്ഞാലിക്കുട്ടി മുടി ചൂടാ മന്നനായി വിലസുന്ന ഘട്ടത്തിലാണ് വ്യത്യസ്ത അഭിപ്രായവുമായി ഷാജി രംഗത്തെത്തുന്നത്. തീവ്രവാദത്തിനെതിരെ സമുദായത്തിലെ പണ്ഡിതന്മാരെ വെച്ച് സംവാദം നടത്താൻ പലപ്പോഴും ഷാജിയുടെ നേത്യത്വത്തിൽ സാധിച്ചിരുന്നു. ലീഗ് പ്രവർത്തക സമിതി യോഗങ്ങളിൽ ഖുർആൻ വചനങ്ങളുമായി തീവ്രവാദത്തിനെതിരെ ശക്തമായ പട നയിക്കാനും മ്യദു സമീപനം സ്വീകരിച്ചവരെ മുഖ്യധാരയിലേക്ക് കൊണ്ട് വരാനും ഷാജിക്ക് ആയി എന്നതാണ് വാസ്തവം. പരേതനായ ശിഹാബ് തങ്ങളടക്കമുള്ള പാണക്കാട് കുടംബത്തിലെ നേതാക്കളുടെ പിന്തുണ കൂടി ലഭിച്ചതോടെ കാര്യങ്ങൾ എളുപ്പമായി എന്നതാണ് സത്യം.\nഅതിന്റെ പരിണത ഫലമായിരുന്നു ഏറെ അൽഭുതം. ജനപ്രതിനിധി പോലുമല്ലാതിരുന്ന കെ.എം.ഷാജിയുടെ ജീവന് തന്നെ ഭീഷണി നേരിടുന്നുവെന്ന് റിപ്പോർട്ട് നൽകിയത് കോടിയേരി ബാലക്യഷ്ണൻ ആഭ്യന്തര മന്ത്രിയായിരുന്ന ഘട്ടത്തിലാണ്. കോടിയേരിക്കെതിരെ എല്ലാ വേദികളും തൊണ്ടപൊട്ടുമാറ് ഉച്ചത്തിൽ പ്രസംഗിച്ച കോടിയേരിക്കും പൊലീസ് റിപ്പോർട്ട് അവഗണിക്കാനായില്ല. കാരണം തീവ്രവാദ ശക്തികൾക്കെതിരെയുള്ള നിലപാട് അത്രമേൽ കഠിനമായിരുന്നുവെന്ന റിപ്പോർട്ടായിരുന്നു സംസ്ഥാന വിജിലൻസ് വകുപ്പിലെ ഉന്നത ഉദ്യോഗസ്ഥർക്ക് നൽകിയിരുന്നത്. മൂന്ന് പ്രാവശ്യമാണ് കെ.എം.ഷാജിക്ക് നേരെ വധശ്രമവുമുണ്ടായത്.\nഎൻ.ഡി.എഫ്, ജമാഅത്ത് ഇസ്ലാമി എന്നീ സംഘടനകൾക്കിരെ പേരാട്ടം നയിച്ച ഷാജിയുടെ ധൈര്യം പൊതു സമൂഹത്തിൽ ഏറെ ചർച്ചയായിരുന്നു. മാധ്യമം പത്രത്തിന്റെ പിന്തുണ ലഭിക്കാതെ മുസ്ലിം രാഷ്ട്രീയത്തിൽ നിലനിൽപ്പില്ലെന്ന് കൂടെയുള്ള സുഹ്യത്തുക്കൾ ഉപദേശിച്ചെങ്കിലും തുമ്മിയാൽ തെറിക്കുന്ന മുക്കാണെങ്കിൽ തെറിച്ച് പോകട്ടെ എന്ന നിലപാടായിരുന്നു ഷാജിക്ക്. ജീവിതത്തിൽ പറ്റിയ ഏറ്റവും വലിയ വീഴ്ച പഠന കാലത്ത് ജമാഅത്തിന്റെ വിദ്യാഭ്യാസ സ്ഥാപനത്തിൽ പഠിച്ചതാണെന്ന നിലപാടായിരുന്നു പ്രസംഗ വേദിയിൽ ഷാജി പരസ്യമാക്കിയത്. സംഘപരിവാറിന്റെ തീവ്രവാദത്തിനെതിരെയുള്ള വിമർശനത്തിന് ശക്തി പോരെന്ന് എതിരാളികൾ വിളിച്ച് പറയുമ്പോഴും മുസ്ലിം സമുദായത്തിലെ തീവ്രവാദത്തിനതെിരെ ആദ്യം ഉറച്ചു പറയേണ്ടത് ഉറച്ച മുസ്ലിം വിശ്വാസികളാണെന്നും ഹിന്ദു തീവ്രവാദത്തിനെതിരെ ആദ്യം ശബ്ദിക്കേണ്ടത് ഉറച്ച ഹൈന്ദവ വിശ്വാസികളാണെന്ന നിലപാടുമാണ് ഷാജി സ്വീകരിച്ചത്. ഖുർആനും നബിവചനങ്ങളുമായി രാഷ്ട്രീയ പാർട്ടി യോഗത്തിൽ കസറുമ്പോഴും തീവ്രവാദികളുടെ കണ്ണിലെ കരടാകുന്നതിന്റെ കാരണം മറ്റൊന്നുമായിരുന്നില്ല.\nകഴിഞ്ഞ നിയമസഭയിൽ കെ.എം.ഷാജി നടത്തിയ പ്രസംഗം ലീഗണികൾ കേരിത്തരിപ്പോടെയാണ് വരവേറ്റത്. പിണറായി വിജയൻ എന്ന മുഖ്യമന്ത്രി ടി.പി.ചന്ദ്രശേഖരന്റെയും, ഫസലിന്റെയും ഷുക്കൂറിന്റെയും ആത്മാക്കളാൽ ഭയവിഹ്വലരാണെന്ന് തുടങ്ങിയ പ്രസംഗം നിയമ സഭയിലെ ചരിത്രത്തിൽ തുല്യതയില്ലാത്ത പ്രസംഗങ്ങളിലൊന്നാണ്. സി.എച്ചിന് ശേഷം മറ്റൊരു സി.എച്ച്.എന്ന വിളിപ്പേര് പോലും ലീഗണികൾ ഷാജിക്ക് നൽകിയിരുന്നു. മുഖ്യമന്ത്രി പിണറായി വിജയനടക്കം ഇതിന് മറുപടി പറയേണ്ടിവന്നിരുന്നു.\nഅഴീക്കോട് മണ്ഡലത്തിൽ തിരഞ്ഞെടുപ്പ് കൊട്ടി കലാശത്തിന്റെ അവസാന മണിക്കൂറിൽ എൻ.ഡി.എഫിൻെയും ജമാഅത്തിന്റെയും വോട്ട് വേണ്ടെന്ന് പരസ്യമായി പറഞ്ഞ ഷാജി വർഗീയത ഉയർത്തി വോട്ട് പിടിക്കില്ലെന്നാണ് ലീഗണികളുടെ വിശ്വാസം. കോടതി വിധിയിൽ ഏറ്റവും സന്തോഷം പകരുന്നത് മുസ്ലിം തീവ്രവാദ ശക്തികൾക്ക് തന്നെയാണ്. അവർക്ക് നശിപ്പിക്കാൻ ശ്രമിച്ച നേതാവിനെതിരെ ലഭിച്ച കോടതി വിധിയിൽ അവർ അത്രകണ്ട് സന്തോഷമാണ് പ്രകടിപ്പിക്കുന്നത്.